
PREFAŢĂ 


După treizeci de ani de la acordarea primelor autorizaţii 
ce permiteau japonezilor să călătorească şi să facă co- 
mert folosind navele „cu pecete roşie”, în anul 1635, Toku- 
gawa leyasu, shogunul Japoniei, cel care deschisese ca- 
lea formării „oraşelor japoneze” din China până în Suma- 
tra, şi-a schimbat în mod radical politica: relaţiile cu străi- 
nătatea urmau să fie interzise. Mii de japonezi care se 
aflau în străinătate erau obligaţi să rămână în exil. Toţi 
străinii care se aflau în Japonia trebuiau să se resemneze 
cu faptul că erau prizonieri în această lume îndepărtată. 
Un singur port, Nagasaki, rămânea deschis, dar numai pen- 
tru negustorii autorizaţi. La jumătatea secolului al XIX-lea, 
Japonia nu era numai cea mai izolată dintre civilizațiile is- 
torice, dar reprezenta şi o sfidare pentru expansiunea 
modernităţii, un ultim bastion care rezista în Extremul Ori- 
ent împotriva influenţei occidentale. lar atitudinea Occi- 
dentului a fost atât pe măsura acestei rezistenţe, cât şi a 
spiritului combativ al modernităţii: în 1853, „navele negre” 
ale comandorului american Perry au forțat Japonia să re- 
nunţe la izolare. În 1854, două porturi erau deschise co- 
merțului cu Statele Unite, iar în scurt timp Anglia, Rusia şi 
Olanda au semnat, de asemenea, tratate prin care li se 
acordau privilegii comerciale. Sunt celebrele „tratate ine- 
gale”. Sub semnul acestei inegalităţi, greu de suportat, 
Japonia îşi făcea intrarea într-o lume pe care o ignorase 
timp de două secole şi care progresase intelectual, politic 
şi tehnic într-o manieră uimitoare. 


Prima reacţie a japonezilor nu a fost însă una de 
admiraţie. Intrarea lor în modernitate s-a făcut sub semnul 
unui strigăt de război, sonno joi: „Restauraţi împăratul şi 
alungați barbarii.” 

Atitudinea lor s-a nuanţat, însă, în timp. Tehnologia şi 
forța economică a occidentalilor le-au atras în primul rând 
atenţia. Numai că acestea păreau să fie legate de o anu- 
mită filozofie socială şi politică, diferită de tradiţiile japo- 
neze şi în afara căreia era greu de spus dacă vor putea 
funcţiona. Spiritul practic, care altădată îi făcuse pe japo- 
nezi să adopte şi să adapteze scrierea şi tehnicile 
chineze la propriile lor nevoi, şi-a arătat încă odată poten- 
țialul. Japonia nu a devenit un teritoriu controlat de puteri 
străine, în pofida perioadelor dificile prin care a trecut în 
ultimele două secole. Occidentul a putut vedea un „mira- 
col japonez”, o creştere economică rapidă, succese mili- 
tare care au făcut din Japonia, la începutul secolului al 
XX-lea, singura mare putere extrem-orientală. Miracolul a 
devenit şi mai evident după cel de Al Doilea Război Mon- 
dial, când o ţară ruinată a reuşit să depăşească tehno- 
logic şi economic multe dintre puterile învingătoare în 
război. Cum a fost posibil? Care sunt secretele acestei is- 
torii miraculoase? 

Michel Vié, autorul cărții de față, încearcă să răspundă 
într-un spaţiu restrâns unor întrebări foarte cuprinzătoare. 
Intr-un demers meticulos şi rafinat, el ne pune în fața unor 
informaţii revelatoare, pe care le descifrează fără a cădea 
în clişeele care se fac adesea auzite în privinţa istoriei re- 
cente a Japoniei. 

Intr-adevăr, este nevoie de un spirit deschis pentru a 
înțelege relaţiile unice care stau la baza modernizării unei 
societăţi atât de legate de tradiţie. Suntem preveniţi în 
primul rând asupra faptului că această tradiţie este ea însăşi 
o sinteză, la care participă împrumuturi externe mai vechi, 
alături de elemente japoneze originale: confucianismul (atât 

de apreciat şi de cultivat de către seniorii epocii Edo), 
alături de mitologia şintoistă (care asigură legitimitatea 
mitică a dinastiei). 

In mod paradoxal şi atât de diferit de ceea ce se în- 
tâmplă în Europa, aceste componente ale tradiţiei sunt pe 
deplin exploatate în procesul modernizării, atât din punct 
de vedere ideologic, cât şi administrativ-social. Confucia- 
nismul este fundamentul filozofiei sociale care sprijină 
modernizarea, pe baza principiilor sale este construită 
relaţia dintre individualitate (a omului de stat, a birocratu- 
lui sau a întreprinzătorului) şi comunitate (pe care toți o 
slujesc). Mitologia şintoistă glorifică unicitatea japoneză şi 
concentrează în jurul împăratului energiile întregii naţiuni. 
In felul acesta, furia care domină Japonia atunci când se 
simte tratată nedrept de către puterile occidentale se 
transformă într-un resort al modernizării: nevoia de inde- 
pendență guvernează toate marile sau micile decizii poli- 
tice, începând cu instaurarea epocii Meiji şi sfârşind cu 
războiul Pacificului. 

Modernizarea este un instrument, soluţia pentru asigu- 
rarea independenţei. Este o obsesie politică ce poate con- 
duce spre adoptarea modelelor liberale (parlamentarismul 
Taisho), dar şi spre un imperialism destinat asigurării au- 
tarhiei economice (varianta nouă a izolaţionismului Edo). 
Balansul între aceste două atitudini nu este rezultatul 
eşecurilor modernităţii şi democraţiei în secolul al XX-lea 
în Europa. Pentru că Japonia nu a copiat întrutotul mode- 
lele europene şi, de altfel, nici nu a fost democratică. 
Modificările politicii sale sunt, aşa cum explică Michel Vié, 
rezultatul împletirii a trei factori: o voință generală de afir- 
mare a naţiunii, pe fondul căreia se creează un consens 
politic larg, ceea ce permite ca deciziile să fie luate nu pe 
baza viziunilor ideologice, ci ca răspunsuri empirice la 
probleme singulare. Aceasta este esenţa unicității istorice 
a Japoniei contemporane. 


Dincolo de răspunsurile specifice legate de subiectul 
cărții, argumentaţia lui Michel Vie invită la o meditaţie mai 
largă asupra unui subiect care în ultimul deceniu pre- 
ocupă din ce în ce mai mult specialiştii: există o moderni- 
tate unică, cu toate palierele sale (politic, economic, teh- 
nologic) sau putem vorbi despre multiple modernităţi, care 
evoluează pe fondul unor multiple tradiţii? Invităm, aşadar, 
cititorii la lectura cărții lui Michel Vié, care le va oferi în 
mod cert ocazia de a-şi forma propria opinie asupra 
subiectului. 


Daniela Zaharia 


INTRODUCERE 


Înțelegerea Japoniei contemporane (începând din 1871) 
depinde de actualitate mai mult decât în cazul altor naţiuni, 
deoarece este atât de îndepărtată de noi. În secolul al 
XIX-lea, pe măsură ce pericolul unei colonizări nu mai 
constituie o ameninţare, iar Japonia ajunge să se înscrie 
între marile puteri, încrederea în unicitatea progresului era 
prea răspândită pentru ca succesul său să fie explicat alt- 
fel decât prin occidentalizarea voluntară decisă de condu- 
cători, la începutul erei Meiji. Mai târziu, în deceniul care 
precede războiul din Pacific (1941-1945), împărţirea lumii 
în funcţie de ideologii contradictorii şi, apoi, după reinsta- 
larea păcii, consecinţele înfrângerii asupra Japoniei impe- 
riale au atras atenţia istoricilor asupra unor segmente cro- 
nologice ce ilustrează fatalitatea acestei evoluţii. De unde 
existenţa unei duble tendinţe în periodizare: o extremă 
separare între epocile Edo şi Meiji şi tratarea istoriei con- 
temporane a Japoniei ca un tot, în funcţie de războiul din 
Pacific. De aici porneşte această viziune, care nu explică 
originea războiului prin relaţia dintre evoluţia mediului in- 
ternaţional şi situaţia internă din Japonia, ci prin fatalitatea 
unui imperialism apărut din contradicţia despre care se 
spune că exista între stat şi forţele populare, din distorsi- 
unea dintre modernizare şi democratizare. 

Liberalii şi marxiştii cred că exista în Japonia erelor 
Meiji (1869-1912), Taisho (1912-1926) şi Showa*, până 


* După 1868, în periodizarea istoriei Japoniei se folosește termenul 
„eră” pentru cei patru împărați care au domnit de atunci până în 

la război, o forță capabilă de schimbare. Dacă aceasta ar fi 
triumfat, modernizarea ar fi fost asigurată, iar viitorul ţării, 
prin democraţie politică sau prin revoluţie, ar fi fost modificat. 


Din punctul de vedere al celor dintâi, statul a fost întotdeau- 
na dominat, de la începutul erei Meiji, de birocraţi şi militari, ca- 
racterizaţi de un mod de gândire asemănător cu cel german, 
avizi de autoritate în interior şi de putere în exterior. În două 
rânduri (mai ales între 1878 şi 1885, sub forma unei mişcări 
pentru „libertatea şi puterea poporului”, şi, între 1918 şi 1926, în 
timpul „democraţiei Taisho”) s-a format o opoziţie inspirată de 
spiritul englez şi francez, apoi de creştinism şi de marxism; 
aceasta a fost învinsă de propriile slăbiciuni interne, sub pre- 
siunea puterii. În linii generale, istoricii marxişti au explicat „ab- 
solutismul” prin persistenţa, chiar după era Meiji, unui regim 
agrar „semi-feuda!” (proprietari „parazitari”, rente foarte ridicare 
plătite de către arendaşi), a unui capitalism care s-a format re- 
pede (prin trecerea la renta agrară), dar care este fragil (datorită 
limitelor pieţei interne, formată din ţărani pauperi şi, în con- 
secință, de muncitori prost plătiţi), dependent de comenzile 
statului, mai ales de cele militare, şi de expansiunea teritorială. 
De aici rezultă, pentru burghezie, imposibilitatea obţinerii auto- 
nomiei, precum şi alianţa acesteia cu aristocrația, înalta admi- 
nistraţie şi cercurile militare (mult timp formate din samurai), 
alianță veche, dar menţinută în pofida unor sincope temporare. 
Despotismul şi imperialismul au condus, începând din 1930, la 
o formă particulară de „fascism”. Aceste puncte de vedere au în 
comun, între altele, insistența asupra rupturii, intervenite la în- 
ceputul erei Meiji, cu „trecutul feudal” din epoca Edo. Numai că 
astfel de interpretări atribuie toate aspectele favorabile ale 
Japoniei moderne (dinamismul ei) inovației, în timp ce limitele 
sunt atribuite exclusiv persistenţei vechilor structuri de autoritate, 
prezent: era Meiji, era Taisho, era Showa (1926-1989) şi era Heisei, 
care a început în 1989. Cititorul interesat poate afla informații şi con- 


sideraţii utile în volumul Japonia. Pagini de istorie, civilizație, cultură de 
Florin Vasiliu, Editura CORINT, 2001. (Nota editurii) 

care se întăresc prin confiscarea capitalismului şi care sunt 
făcute responsabile de eşecul trecerii, aşa cum logic ar fi fost de 
aşteptat, spre liberalism şi democraţie. 


În lumina istoriografiei actuale, aceste puncte de vede- 
re trebuie să fie corijate atât sub aspectul periodizării, cât 
şi sub cel al problemelor de fond. 


a) Între epocile Edo şi Meiji există o continuitate pe multe 
planuri (în elita din care se recrutează cadrele guvernării şi ale 
opoziţiei, în procesele birocratice, în sentimentul naţional şi, în 
fine, în industrializare). Această continuitate explică în parte ex- 
pansiunea economică, deşi dincolo de continuitatea pe care o 
putem constata în rândurile „marii burghezii”, majoritatea zai- 
batsur-rilor se constituie ex nihilo**. 

b) Discontinuităţi importante apar în perioada contemporană. 
Războaiele Meiji şi cel al Pacificului nu au fost însă determinate 
de marşul neabătut al unui imperialism stimulat de contradicții in- 
terne între regimul economic şi cel social, ci de evoluţia mediului 
internaţional, în cadrul căruia Japonia trebuia să îşi apere poziţia. 

c) O reevaluare a Constituţiei Meiji (1890) şi a relaţiilor dintre 
guvern şi opoziţie nu mai permite considerarea statului japonez 
ca autoritar, înainte de 1932, sau chiar înainte de 1937. 

d) Conceptul de „modernizare” trebuie clarificat. Dându-i-se 
un sens foarte larg, începutul său este plasat în epoca Edo; mo- 
dernitatea Japoniei şi cea a Europei nu au aceeaşi cronologie. 
Nici arhaică, nici „îngheţată”, Japonia „tradițională” se afla în 
plină dezvoltare. Dacă este înţeleasă ca o „occidentalizare”, 
modernizarea are un conţinut mai restrâns. Împrumuturile ma- 
sive de tehnici şi idei nu au fost eficiente decât atunci când au 
fost integrate în structuri psiho-sociale care erau deja active în 
primele etape ale dezvoltării. În schimb, decisivă a fost com- 
petiția în care a fost angrenată Japonia, prin integrarea sa în 


* Termen care desemnează marile companii. (Nota traducătorului) 
** „Din nimic”, „de la zero” (în limba latină, în original). (Nutr.) 

sistemul internaţional dominat de Europa şi de Statele Unite. 
Lupta pentru independenţă, dorinţa de a rivaliza cu Occidentul 
au adăugat, în contextul acestei dezvoltări, o politică de putere 
care a rămas un aspect esenţial al modernizării. Ea a produs o 
strategie care viza realizarea unei sinteze eficiente între ele- 
mentele autohtone şi cele străine. Chiar şi introducerea ide- 
ologiilor noi pare să fi fost subordonată acestui obiectiv: intere- 
sul faţă de liberalismul politic, faţă de creştinism sau de marxism 
nu îşi are originea numai în tensiunile interne ale societăţii 
japoneze, ci şi într-un refuz difuz de a răpi Occidentului secretul 
superiorității sale. 

e) Trebuie observată relaţia dintre slăbiciunile democraţiei 
conflictuale (lupta de clasă, valorile, guvernanţii şi guvernaţii) şi 
progresul lent, dar constant al integrării democraţiei care acom- 
paniază industrializarea şi urbanizarea. Aceasta s-a manifestat 
în planul libertăţii de alegere a profesiunii, în egalitatea şcolară, 
în mobilitatea socială, în participarea grupurilor, numeroase (şi, 
prin intermediul lor, a indivizilor), la viaţa naţională: tendinţe care 
se dezvoltă astăzi într-un climat de apolitism. 


Originalitatea perioadei contemporane, în cazul Japo- 
niei, este dată, prin urmare, mai puţin de un demaraj brusc, 
de fatalitatea evoluţiei, de confruntarea dintre statul au- 
toritar şi o forţă liberală şi democratică, ci mai degrabă de 
o asociere imperfect realizată între dinamism şi coerenţă. 
Nu este vorba de mișcări de fond: nici revoluţie, nici 
acţiune durabilă a maselor. Criza din 1929, care în alte 
părţi a fost decisivă, nu a fost o cauză esenţială a evoluţiei 
sale spre totalitarism. Pe de altă parte, expansiunea eco- 
nomică a continuat, fără a avea de suferit de pe urma fluc- 
tuaţiilor politice interne, cel puţin până în 1937. Cele mai 
profunde rupturi din societate sunt cauzate de adaptarea 
la mediul internaţional, de opţiunile pe care acesta le im- 
punea. Cum ar putea fi explicate? 

Până în 1945, era neîndoielnic pentru majoritatea japo- 
nezilor faptul că succesele obţinute erau datorate unei 
„structuri naţionale” (kokutai) unică în lume, şi deci origi- 
nalitatea era explicată prin combinarea unei teorii socio- 
logice a familiei-naţiune şi un iraţionalism mitologic ce 
exalta originile divine ale dinastiei imperiale. Pentru că se 
afla în centrul propagandei naţionaliste, noţiunea de koku- 
tai a fost distrusă de înfrângerea în război. Este un motiv 
pentru a neglija aspectele pozitive pe care aceasta le ve- 
hicula, mai mult sau mai puţin conştient? Absența revo- 
luţiei în istoria adeseori violentă a Japoniei, continuitatea 
dinastiei domnitoare cel puţin din secolul al V-lea nu pot să 
nu atragă atenţia. Studiile asupra capitalismului sau biro- 
craţiei în Japonia au subliniat importanţa relaţiilor umane 
care stau la baza organizaţiilor. Astfel, fără a încerca să 
reconstituim istoria pornind de la un principiu transcen- 
dent, este îngăduit totuşi să cercetăm dacă existau în 
Japonia structuri psiho-sociale care ar fi putut ajuta atât în 
industrializare, cât şi în controlarea efectelor. 

Izolarea insulară a Japoniei întăreşte coerenţa. Nu se 
poate spune că a fost vreodată completă: insularitatea se 
află la originea unei alternante de faze de repliere şi de 
deschidere sau de expansiune. Dar izolarea a persistat 
până la ocupaţia americană. Într-o anumită măsură, per- 
sistă încă, bazându-se pe conştiinţa percutantă a singu- 
larităţii experienţei istorice a Japoniei contemporane. Ea 
se sprijină pe capacitatea de a distinge, mult timp după in- 
tegrarea lor, originea geografică a elementelor ce compun 
civilizaţia naţională, în planul gândirii abstracte, cât şi în 
viaţa cotidiană, insularitatea având drept consecinţă şi 
separarea curentelor de influenţă. De aici rezultă un nucleu 
autohton conştient, dar nu explicit, care, în absenţa unei 
comparații frecvente cu exteriorul, rămâne neschimbat în 

timp şi irațional. Aceasta este originea psihologică a con- 
ceptului kokutai. 

Un rol mai decisiv l-a avut celula socială de bază care 
asociază, în pofida aparenţelor, o anumită fragilitate a 
legăturilor consangvine, deci familiale, cu tendinţa de a re- 
aliza relaţii de tip familial (după modelul părinte-copil) în 
cadrul celor mai diverse grupuri funcţionale. Instituţia cen- 
trală este „casa”(ie), organizaţie patriliniară al cărei scop 
era asigurarea perenităţii, sursă de protecţie şi de înda- 
toriri. Atât timp cât economia agricolă domina, iar mobili- 
tatea persoanelor rămânea limitată, „casa” coincidea cu 
un grup familial mai mult sau mai puţin larg. Chiar şi atunci, 
însă, compoziţia şi dimensiunile sale depindeau de nevoi 
funcţionale: străinii — forță de muncă sau specialişti — 
erau „adoptaţi”; anumiţi fii, cei mai tineri, se îndepărtau 
pentru a forma „case separate” (bunke) subordonate, dar 
într-o manieră inegală, fată de casa principală (honke), 
alături de care formau o uniune familială (dozoku), clădită 
la rândul său conform principiului perenităţii. Aşa se ex- 
plică faptul că în Japonia o „casă” poate să se adapteze 
transformărilor tehnice sau să fie recreată, fără a face apel 
la un grup familial real, în cadrul serviciilor publice sau în 
întreprinderi, izolarea celulei conjugale permiţând, în medi- 
ul urban, o integrare relativ non-conflictuală a vieţii private 
în noile organisme colective. In Japonia, psihologia de 
grup a putut rămâne neschimbată, absorbind în acelaşi 
timp efectele industrializării, care astfel au fost accelerate. 


Continuând să fie o societate compusă din grupuri bine de- 
limitate, ai căror membri sunt puternic integrați, societatea japo- 
neză contemporană a oferit o dublă problemă de autoritate. Re- 
laţiile din interiorul „casei” nu erau contractuale, ceea ce face ca 
puterea şefului să fie mai mare decât într-o organizare feudală. 

Dar acest şef este în serviciul unei instituţii care îl depăşeşte, 
dar a cărei prosperitate îi interesează pe toţi membrii: autori- 
tatea sa, în principiu nelimitată, se fondează pe adeziunea una- 
nimă a celor pe care îi conduce, ceea ce face să fie evitată uti- 
lizarea frecventă şi vizibilă a constrângerii. Funcţia şefului ex- 
primă mai puţin o superioritate individuală, fiind mai degrabă o 
personalizare a solidarităţii de grup: sistem eminamente nefavo- 
rabil individualismului, atât la bază, cât şi la vârf. De aici rezultă o 
puternică deschidere către egalitate şi o restrângere conside- 
rabilă a puterii de iniţiativă atribuită unui lider. Orientarea către 
despotism sau către democraţie depinde de împrejurări. 

Regăsim acelaşi evantai de posibilităţi şi în percepțiile pe 
care le are grupul în legătură cu aceste împrejurări. Inclus într-o 
societate cu delimitări verticale solide, străinul apare, la fron- 
tieră, ca fiind mai degrabă asemănător cu japonezii. Pe măsură 
ce cunoaşterea avansează spre o zonă mai îndepărtată, dinco- 
lo de spaţiul japonez sau de comunitatea japoneză, această 
percepţie se modifică prin observarea unor diferenţe concrete. 
Astfel, naționalismul poate accepta o serie de influenţe externe. 
Fără a avea intenţii misionare, este disponibil pentru o comuni- 
care raţională. lraţionalismul poate, dimpotrivă, să invadeze to- 
tul, de îndată ce străinul, abstracţie care exprimă tot ceea ce 
este considerat diferit, pare să amenințe coerenţa grupului. Şi 
aici tot contextul (presiunea internaţională, alternanţa între pros- 
peritate şi recesiune economică) este determinant. 

Studierea prioritară a solidarităţii de grup modifică locul 
atribuit ideologiei în societate. Procesul de decizie prin adeziune 
unanimă (oricât de formală ar fi) şi nu prin voință majoritară se 
bazează pe afectivitate. Aceasta are ca obiect o idee (în special 
în cazul unui grup funcţional non-familial), alegerea fiind făcută 
nu datorită valorii sale intrinseci, ci prin capacitatea acesteia de 
a atenua disensiunile din cadrul grupului. Cel mai periculos ar fi 
să fie teoretizate dezacordurile: de aici rezultă refuzul profund 
pentru orice tip de gândire abstractă în relaţiile interumane, ceea 
ce face puţin probabil ca, în societatea japoneză, ideologiile să 
poată justifica în mod adecvat atitudinile reale. Dimpotrivă, 

judecăţile subtile sunt angajate pentru a justifica delimitările so- 
ciale, pentru a raţionaliza, a posteriori, cezurile existente. 

Capacităţile celulei sociale de bază nu au fost alterate prin 
formarea marilor ansambluri, politice sau de producţie. Căuta- 
rea unei armonii între grupul familial şi stat, ce presupune găsi- 
rea unor soluţii diverse, pe măsură ce contactele cu străinii 
modifică tehnicile de producţie şi de schimb, reprezintă axa în- 
tregii istorii a Japoniei. Nu fără succes. Contrar altor civilizaţii, 
aici, întemeindu-se pe familie (aşa cum am descris-o, ca un 
grup funcţional) şi nu limitându-i rolul, s-au creat solidarităţi mai 
largi, inclusiv cele de tip feudal. Totuşi, la acest nivel, menţine- 
rea coerenţei (asigurarea unanimităţii celulelor, pe baze afec- 
tive) devine dificilă, cu atât mai mult cu cât în societate marile 
ansambluri sunt împinse către alegeri care sunt incluse în chiar 
raţiunea lor de a fi. Rezultă, de-a lungul istoriei, o tendinţă foarte 
evidentă de a separa rolul de unificator (şeful personificând con- 
sensul) de funcţia de iniţiativă. Totala pasivitate la care se ajunge 
în epoca Tenno ar putea fi consecinţa extremă, manifestată la 
nivelul statului, a cărui continuitate a condiţionat-o. 


Este imposibil să înţelegem istoria Japoniei contempo- 
rane în afara acestei logici particulare, care combină di- 
namica grupurilor şi psihologia izolării. Rezultă de aici 
probleme de integrare (trecerea individului de la un tip de 
grup la altul, păstrând aceeaşi atitudine), de coerenţă (uni- 
tatea statului în pofida segmentării verticale a societăţii, 
organizată pe instituţii) şi de comunicare cu lumea exte- 
rioară (cu mediile internaţionale). Integrarea a fost obţinu- 
tă în paralel cu elanul reuşitei economice. Rămân aleatorii 
unitatea de direcţie şi contactele cu străinii, din aceste 
vicisitudini rezultând fondul problemelor epocilor Taisho şi 
Showa. Originalitatea Japoniei apare în procesul de de- 
cizie, în climatul general de iresponsabilitate. De reţinut, 
sub pana istoricului, recursul la acest concept pentru a 
caracteriza „fascismul” din ţara sa, în opoziţie cu cel din 

Italia şi Germania (musekinin.fasisumu)". Aceste particu- 
larităţi sociologice sunt cunoscute de mult timp: este mo- 
mentul să fie integrate în scrierea istoriei, pentru a nu mai 
continua să articulăm discursul recurgând la expresii ce 
sugerează voinţa individuală („împăratul a ordonat ca...”), 
pentru a nu mai interpreta a priori evenimentele ca şocuri 
produse de idei şi de clase sociale (ceea ce ar presupune 
existența unei percepții orizontale la japonezi, lucru im- 
posibil atât timp cât individul este integrat în grupuri cu 
dominantă verticală), pentru a nu mai căuta rupturi acolo 
unde în realitate se află continuităţi, conflicte acolo unde 
de fapt domină consensul. 


1 Cf. Ouchi, Fasisumu no michi, p. 489. Ishida Takeshi, profesor de 
ştiinţe politice la Institutul de Ştiinţe Sociale al Universităţii din Tokyo, 
scrie despre Japonia dinainte de război: „Barcă fără cârmaci, dar cu 
vâslași puternici.” (Temps moderne, februarie 1969) (Notele autorului 
sunt numerotate, în tot volumul, cu cifre arabe.) 

Capitolul I 


POLITICA DE MODERNIZARE 
(1871-1890) 


Guvernul japonez a devenit, la sfârşitul anului 1871, o 
coaliţie de grupuri ataşate ideii de modernizare, rezultate 
dintr-unul mai larg, care în 1868 distrusese shogunatul», 
iar apoi suprimase puterile locale simbolizate de daimyo“. 
Adversarii săi, încă din 1874, îl acuzaseră că nu ar fi decât 
un guvern (seifu) de facţiuni (batsu) rezultate din princi- 
patele (han) Satsuma, Choshu şi, într-o oarecare măsură, 
din Tosa şi Hizen, care au fost implicate în Restauraţie”". 
Expresia han.batsu.seifu sugera faptul că interese parti- 
culare sunt urmărite la adăpostul prestigiului guvernării di- 
recte a suveranului. 

lerarhia guvernantilor, uneori fără legătură directă cu 
funcţiile lor, oferea o oarecare stabilitate. La vârf, kuge, 
Sanjo şi mai ales lwakura, un prinţ imperial, Arisugawa, 


* Primul shogun a fost recunoscut oficial la sfârşitul secolului al XII-lea. 
Iniţial, rolul său era acela de şef al administraţiei centrale, dar shogunii 
au acumulat o autoritate din ce în ce mai importantă, devenind „pro- 
tectori ai împăratului”, pe care îl înlocuiesc în procesul de luare a de- 
ciziilor. De altfel, chiar decizia de a izola Japonia de lumea exterioară 
a fost luată, în secolul al XVII-lea, de către un shogun menţionat şi în 
prefața acestui volum, Tokugawa leyasu. (N.tr.) 

** În ierarhia japoneză tradiţională, un daimyo este un senior care 
stăpâneşte cu o largă autonomie o provincie, având în subordinea sa 
un număr de samurai, deținători de domenii. Un daimyo avea propria 
sa armată, furnizată de samuraii cărora le era senior, iar istoria me- 
dievală a Japoniei este dominată de conflictele dintre ei. (N.tr.) 

*** Este vorba de restaurarea puterii imperiale, de înlăturarea au- 
torităţii shogunilor. (N.tr.) 

serveau drept mediatori între suveran, care rămânea inac- 
cesibil, şi restul guvernului. Dintre samurai se ridică şefi, 
adevăraţi eroi naţionali din războaiele pentru Restauratie, 
Saigo Takamori, Okubo Tochimichi, Satsuma din Han, Kido 
Koin din Choshu, Itagaki (după retragere, Goto Shojiro) din 
Tosa. În al doilea sau (după 1871) în al treilea rang se află 
mai mulţi lideri, mai tineri, adeseori mai bine informaţi 
asupra realităţilor occidentale, datorită studiilor sau călători- 
ilor în vest. Cei mai cunoscuţi, Ito Hirobuni, Inoue Kaoru, 
Yamagata din Choshu, Kuroda, Matsukata, Terajima, Saigo 
Tsugumichi (fratele mezin al lui Takamori), Oyama din Sat- 
suma, Eto Shimpei, Okuma din Hizen, îşi datorează celebri- 
tatea rolului jucat ulterior. Între ei se numără viitorii şefi de 
guverne şi de armate între 1885 şi 1901. Istoricii occidentali 
îi desemnează sub numele de oligarhi. Dar acest termen, la 
fel ca şi cel de hanbatsu, trebuie să fie nuanţat. 


a) Facţiunile la putere au fost susţinute de către întreaga 
elită superioară a regimului Edo (daimyo şi kuge, partizani sau 
adversari ai shogunatului). Nu le-au fost, de altfel, refuzate 
compensaţii de prestigiu şi economice!. 

b) Oligarhii n-au putut guverna decât cu ajutorul unei biro- 
craţii, ale cărei cadre medii şi subalterne aveau o origine re- 
gională diferită de a lor. Ajutorul vechilor servitori ai shogunatului 


1 Cei din clanul Tokugawa, urmaşii ultimului shogun, au monopo- 
lizat împreună cu Konoe (una dintre cele cinci ramuri dominante ale 
clanului Fujiwara), preşedinţia Camerei superioare până în 1946. Lui 
Tokugawa lesato, fiul adoptiv al ultimului shogun, i s-a oferit în 1914 
postul de prim ministru. 

* Vechea aristocrație militară japoneză. Statutul lor este parţial com- 
parabil cu cel ai cavalerilor europeni, în sensul în care veniturile lor sunt 
foarte diferite şi depind de modul în care seniorul lor le apreciază ser- 
viciile. Spre deosebire de un cavaler european, însă, un samurai este de- 
clasat atunci când rămâne fără senior, devenind ronin, obligat să ducă o 
viață de marginal. (N.tr.) 

(originari din Tokyo şi Shizuoka) a fost decisiv. A existat, prin 
urmare, o importantă continuitate între vechiul şi noul regim la 
nivel administrativ. 

c) O origine regională comună nu era suficientă pentru a fon- 
da o solidaritate. Facţiunile dominante nu reprezentau niciodată 
propriul lor han în întregime. În Satsuma, Saigo şi Okubo aveau 
fiecare clientelele lor particulare. Un grup de samurai urmau, pe 
de altă parte, opiniile lui Shimazu Hisamitsu, tatăl fostului daimyo 
local. Astfel se explică faptul că tocmai în vechile principate 
Satsuma, Tosa, Hizen şi, într-o anumită măsură, Chosu s-au 
constituit, până în 1880, principalele nuclee de opoziţie. 


Oligarhii s-au lovit de dificultăţi pe care nici un guvern 
central nu le-ar fi putut evita. 

Sarcina lor era să refacă suveranitatea japoneză, 
parţial alienată prin tratatele inegale din 1858 (privilegii de 
extrateritorialitate pentru străini în oraşele şi în porturile 
deschise; fixarea bilaterală a regimului vamal). O revizuire 
a acestora era prevăzută pentru 1872. Dar presiunea oc- 
cidentalilor asupra Chinei şi Coreei făcea să se aştepte o 
agravare a dependenţei Japoniei. 

Era nevoie de o întărire a centralizării, în absenţa căre- 
ia ţara nu putea fi guvernată şi nici pregătită pentru con- 
fruntarea cu Occidentul. Abolirea guvernării daimyo, în 
1871, lăsa în loc tendinţele particulariste ale vechilor lor 
vasali. Chiar mai rezistentă era tradiţia autonomiei comu- 
nităţilor rurale. Autorităţile statale ale epocii Edo se mulţu- 
miseră să pretindă ordine şi plata impozitelor. Oligarhii, 
pentru a putea crea un stat puternic, doreau să obţină, cu 
preţul unei veritabile înrolări ideologice, o participare ac- 
tivă la comunitatea naţională, obişnuindu-i pe ţărani — 
populaţia majoritară a ţării — să dezbată problemele lo- 
cale, ţinând cont de interese mai largi; lucrul acesta pre- 
supunea o reformă a sistemului educaţional. 

Era necesară o abilă utilizarea a prestigiului suveranu- 
lui, fără de care ar fi fost imposibil să se obţină recu- 
noaşterea faptului că guvernul reprezenta mai mult decât 
o simplă coaliţie de facţiuni. Oligarhii, interpretând, într-o 
conjunctură modernă, o tendinţă fundamentală a con- 
cepţiei pe care japonezii şi-o formaseră de-a lungul istoriei 
despre suveranii lor, considerau că suveranul nu trebuie 
să fie implicat într-o manieră prea netă în conflictele poli- 
tice. lată de ce i-au menţinut izolarea, ţinându-l departe de 
inspecţiile din provincii, cu toate că nobilii care formau 
curtea din Kyoto erau dispersaţi în misiuni. Această dis- 
tanță conferea deciziilor ce-i erau atribuite o grandoare 
supraumană. Dar tot ea crea, între palat şi guvern, o sepa- 
rare topografică pe care adversarii oligarhilor o puteau ex- 
ploata. Trebuie să vedem în această ameninţare! unul din- 
tre motivele care i-au împins pe guvernanti să doteze sta- 
tul cu o structură constituţională care, menţinând ficţiunea 
autorităţii imperiale, o integra într-un sistem de instituţii 
stabile. 

Pe termen scurt, aceste dificultăţi s-au rezolvat într-un 
singur fel: întărirea puterilor existente. Sub această formă 
concretă avea să fie realizat sloganul fukoku.kyohei, „ţară 
bogată, armată puternică”, în care se concentra obiectivul 
urmărit în confruntarea cu Occidentul. Forța militară mo- 
dernă trebuia să servească atât în controlarea tendinţelor 
centrifuge interne, cât şi pentru a sugera în exterior imagi- 
nea unei Japonii independente. Sporirea resurselor finan- 
ciare ale guvernului avea drept scop lărgirea libertăţii sale 
de acţiune. Industrializarea, prin implicaţiile sale în dome- 
niul armamentului şi în cel al comunicaţiilor (telegraf, dru- 
muri, căi ferate, navigaţie de coastă), servea unitatea; 


1 O mişcare pentru „guvernarea personală a lui Tenno” s-a format 
pornind de la şambelanii (ji.ho) suveranului în 1878. 

opunând o producţie naţională importurilor din străinătate, 
ea întărea suveranitatea în exterior. Dificultăţile au fost 
astfel rezolvate în funcţie de aparatul de stat, într-o per- 
spectivă politică. 

Clasa conducătoare în societate, moștenire a vechiului 
regim, putea să fie şansa principală a noii guvernări ori 
principala cauză a eșecului acesteia. Deasupra categori- 
ilor de producători — ţărani, artizani, negustori —, răz- 
boinicii (bushi) erau departe de a fi cantonaţi în activitatea 
militară. Cultura lor puternică, omogenă pe teritoriul 
Japoniei, precum şi practica lor în administrarea finanţelor 
şi a comerţului îi pregăteau pentru exercitarea tuturor 
funcţiilor dintr-un stat modern, inclusiv gestionarea între- 
prinderilor!. Dar această elită polivalentă, singura des- 
chisă într-o oarecare măsură către lumea exterioară, 
cuprindea 400 000 de membri, prea numeroşi pentru a fi 
cu toţii utilizaţi. Modernizarea implica o reducere a efec- 
tivelor ei şi o ameliorare a tehnicilor folosite. În mod tra- 
diţional, ea era remunerată prin fiefuri sau prin salarii- 
rente ereditare. Statul imperial, succesorul fiscal al bakufu 
şi al daimyo, dispunea de resurse considerabile?, sub for- 
ma unei taxe agrare colectată mai ales în natură. Or, în- 
treţinerea acestor bushi absorbea o mare parte din taxe 
(în 1872, patru cincimi), care, dacă ar fi fost disponibilă, ar 
fi servit pentru echiparea naţiunii. În afara faptului că o 
parte din elita tradiţională nu era implicată în funcţiile de 


1 Aveau origine bushi, în 1871, 87 % din totalul funcţionarilor din 
aparatul central; în 1880, 74% din totalul funcţionarilor (cf. Nakamura 
Yoshiji, Taikei nihonshisosho, 9, Shakaishi, II, p. 326) şi, între 1868 şi 
1895, 45 % dintre şefii de întreprinderi dominante, precum şi majori- 
tatea intelectualilor. 

2 S, Crawcour le estimează la 25-27 % din venitul naţional (The 
State and Economic Entreprise in Japan, Lockwood-Princeton, 
p. 31). 

autoritate, bazele sale financiare urmau să fie restrânse. 
Prin urmare, coaliția la putere trebuia să conducă spre 
modernizare cu ajutorul bushi, dar şi contra lor. 


Prin comparaţie cu această contradicţie internă, de o natură 
specific politică, deoarece decurgea din aspiraţia către putere, 
nici o dificultate socială majoră nu ameninţa guvernarea. Este 
adevărat că numărul răscoalelor ţărăneşti rămâne mare (110 în 
1869, 65 în 1870, 52 în 1871). Dar, fiind legate de condiţiile lo- 
cale, ele sunt lipsite de perspectivă. Negustorii erau descum- 
păniţi şi sperau mai multă stabilitate decât o anumită formă de 
guvernare. Marile companii comerciale şi de schimb cu sediile 
în Kyoto, Mitsui, Ono şi Shimada primiseră, încă de la începutul 
erei Meiji, gestiunea finanţelor noului guvern, dar cu excepţia 
celei dintâi, al cărei manager, Minomura, speculase de timpuriu 
pe seama decăderii bakufu, această sarcină le fusese impusă, 
la fel ca şi contribuţiile fortate (goyokin), suportate alături de alţi 
mari negustori. Ele jucau, în spiritul vechiului regim, un rol oficial 
indispensabil, având în vedere absenţa instituţiilor publice pen- 
tru emisiuni şi retrageri de însemne fiduciare*. Ele vor profita de 
abolirea principatelor (29 august 1871), care le-a permis să-şi 
regrupeze resursele fiscale sub protecţia statului. Însă majori- 
tatea negustorilor, la Osaka, atinşi deja de reorientarea cir- 
cuitelor comerciale datorată dezvoltării oraşului Yokohama, au 
primit defavorabil urmările. 


Ţăranii şi negustorii erau prea divizați, prea puţin infor- 
mati pentru a concepe proiecte. Aceeaşi divizare exista şi 
între bushi. Cei din sud-vest, mai numeroşi, deci mai de- 
grabă vizaţi de eventualele reforme, nu erau potriviţi pen- 
tru a fi integrați în masă în aparatul de stat. Era imposibil 
totuşi, datorită solidarităţii din interiorul facţiunilor, să se 
facă distincţia între cei activi şi paraziți. Dezorganizarea 


* Hârtii de valoare, bancnote. (N.tr.) 

ordinelor sociale îi favoriza pe guvernanti. Necesitatea de 
a rezista în faţa străinilor, de a organiza finanţele, armata, 
administraţia le impunea, chiar dacă suscitând rivalități, o 
coerenţă lipsită de nemulțumiri. Unica ideologie admisă 
nu putea decât să servească puterea: ea mustea de pro- 
bleme concrete de putere şi de unitate naţională. 


Instituţiile întemeiate după 1868 reflectau natura guvernării: 
autoritare într-o ţară care trebuia centralizată, dar suficient de 
colective pentru ca pluralismul să se afirme. În septembrie 
1871, organismul central, denumit „sistemul Dajokan” (Consiliul 
suprem), a luat forma definitivă. El a fost înlocuit, în 1885, de un 
Consiliu de Miniştri (naikatu), ca în monarhiile constituţionale 
europene. Din cele trei „camere” din Dajokan, doar cea centrală 
(sei.in) deţinea puterea. Ea era compusă din trei miniştri, cel 
principal (dajodaijin), cel de stânga (sadaijin) şi cel de dreapta 
(udaijin), care, în principiu, propuneau decizii suveranului, şi 
dintr-un număr variabil de consilieri (sangi). Camera de stânga 
(sain) era un ansamblu legislativ. Cu rol numai consultativ, com- 
pusă din personalităţi desemnate de către seiin, ea reprezenta 
fragmentele unui organ deliberativ (împreună cu Camera supe- 
rioară şi inferioară) a cărui organizare, prevăzută încă din 1868, 
nu a mai fost realizată. Camera de dreapta era un organ ad- 
ministrativ, compus din şefi de ministere (care nu purtau titlul de 
ministru, daijin, ci pe cel de kyu). Slăbiciunea acestei structuri 
complexe consta în legăturile dintre seiin şi ministere, în reali- 
tate investite cu o autoritate foarte largă. Cooperarea se spri- 
jinea pe cumul între funcţiile de consilier şi posturile superioare 
din ministere. Dar nimic nu mergea de la sine. La sfârşitul anu- 
lui 1871, cei patru consilieri (Kido, Saigo, Okuma şi Itagaki, in- 
feriori dajodaijin-ului, Sanjo, şi udaijin-ului, Iwakura) nu aveau, 
sau nu mai aveau, responsabilităţi administrative. Un anumit cli- 
vaj se contura între lideri, în funcţie de faptul că aveau (precum 
Okubo, Okuma, Ito, Eto) sau nu (ca Saigo şi Itagaki) legături cu 
noua birocraţie centrală. Conflictele posibile priveau organi- 

zarea justiţiei, repartiţia sarcinilor între ministere. În 1870, sepa- 
rarea ministerului Afacerilor populare şi a celui al Finanţelor 
(minbusho, okurasho) a fost victoria lui Iwakura şi Okubo asupra 
lui Kido şi a protejaţilor săi (Ito, Okuma, Inoue), care, ceva mai 
târziu, au creat ministerul Industriei (kobusho), asupra căruia au 
deţinut controlul. Care era miza acestor divergențe? În mod 
tradiţional, judecătorul, funcţionarul, omul politic, funcţii diferite 
între ele în Europa secolului al XIX-lea, se contundau în Japonia. 
Dar trebuie ţinut seama de tendinţa facţiunilor de a se instala în- 
tr-un serviciu administrativ, de a-şi forma un mod de a acţiona 
original, chiar dacă primul lor obiectiv fusese obţinerea puterii. 
În provincie, departamentele (ken), înlocuind han (princi- 
patele), fuseseră reduse numeric. Au rămas în cele din urmă (în 
decembrie 1888) 43, la care se adăugau trei guverne urbane (la 
Tokyo, Kyoto şi Osaka), precum şi Hokkaido. Circumscripţia de 
bază, ku, era formată din mai multe comunităţi rurale; şeful 
acesteia, numit uneori ku.cho, însărcinat la origine cu recensă- 
mântul, devine reprezentantul guvernului, în detrimentul auto- 
rităţilor tradiţionale din aglomerările rurale sau urbane. Proble- 
ma, care aici este una de participare, se manifestă la două nive- 
luri. Lunga tradiţie de autonomie a principatelor han, obişnuinţa, 
sporită în timpul crizei Restauraţiei, a acelor bushi de rang inte- 
rior de a interveni în deciziile superiorilor lor incitau funcţionarii 
departamentelor să se comporte mai puţin ca executanţi ai or- 
dinelor guvernului şi mai mult ca reprezentanţi ai intereselor re- 
gionale. În această privinţă, atitudinea oligarhilor a fost am- 
biguă: dacă această tendinţă federalistă le ameninţa puterea, ei 
nu puteau neglija contribuţia iniţiativelor venite de jos pentru for- 
marea unei opinii unitare. Foarte devreme, ei au admis exis- 
tenta adunărilor, la Tokyo, alcătuite din şefi de departamente, în 
provincie, din aleşi cenzitari, organizate la date variabile. Nu era 
vorba de a acorda un cadru opoziţiei, ci de a obţine o bază largă 
pentru autoritate. În comunităţile locale, importantă fiind nu 
canalizarea unei opoziții, ci înfrângerea unui ideal de revenire la 
trecut. De unde şi o acţiune vizând dizlocarea grupurilor 
tradiţionale. În timp ce în epoca Edo obedienţa era fondată pe 

responsabilitatea colectivă, noua guvernare nu ezita să intro- 
ducă în sate autonomia individuală. Scopul urmărit de către ku- 
cho era fragmentarea familiei şi a comunităţilor, pentru a face 
din stat, încarnat de suveran, principalul subiect al interesului tu- 
turor supușilor. 


În politica de modernizare se interferează şi soluţii pen- 
tru problemele naţionale (care, bulversând societatea, 
suscitau atât rezistenţă, cât şi instalarea noilor instituţii), 
precum şi lupta facţiunilor din sânul sau de la periferia gu- 
vernului. Două caracteristici pot fi subliniate. În primul 
rând, absenţa crizelor extreme, fără ca autoritatea guver- 
nului să poată fi calificată drept absolută. Faptul se ex- 
plică, în afara unei unităţi fundamentale de viziune asupra 
marilor probleme, prin existenţa unei pluralităţi în centrele 
de decizie, deci a unui liberalism independent de ideile 
occidentale, care a evitat ruptura dintre opoziţie şi guvern. 
Nu au existat în Japonia nici dictator, nici personalitate 
dominantă. În al doilea rând, trebuie să fie menţionată ap- 
titudinea oligarhilor de a face dovadă de empirism fără a 
afecta continuitatea proiectelor lor. Astfel, la sfârşitul lui 
1871, lucrurile cele mai urgente erau realizarea unificării 
administrative, reducerea masei de bancnote aflate în cir- 
culaţie, cantonarea negustorilor străini şi pătrunderea lor 
economică în Yokohama (principalul port de comerţ exte- 
rior), achiziţionarea echipamentului militar. Începând din 
noiembrie, sub conducerea lui lwakura, o facțiune guver- 
namentală (Okubo, Ito, Kido) a mers în Statele Unite, apoi 
în Europa, pentru a ameliora tratatele inegale, dar şi pen- 
tru a observa statele şi societăţile occidentale, cu scopul 
de a le descoperi secretul. Această misiune, orientată 
spre independenţa naţională şi reorganizarea internă, 
conferea reformelor în curs o perspectivă pe termen lung. 

Produs al unei societăţi în care coexistau un sentiment 
intransigent de unitate naţională şi o abundență de facţiuni 
rivale sau aliate, modernizarea Japoniei se prezintă de- 
opotrivă ca un proiect iniţial net conturat şi ca o suită de 
inovaţii. Evenimentele, situate la incidenţa dintre marile 
probleme de structură şi de dinamică a grupurilor, au 
jalonat etapele de întărire a statului şi de deschidere a 
mediului politic naţional. Latura lor constructivă depăşeşte 
aspectul lor conflictual. 


I. De la izolare la expansiune teritorială 


Două obiective erau incluse în independenţa naţională: 
pe de o parte abrogarea tratatelor inegale, iar pe de alta 
achiziţionarea sau confirmarea teritoriilor aflate la periferia 
arhipelagului japonez. Prima sarcină implica bunăvoința 
puterilor semnatare. Cea de-a doua conducea la o expan- 
siune către insulele din sud (Ryu-Kyu, Taiwan ), din nord 
(Sahalin, Kurile), din est (Bonin) şi către continent 
(Coreea). De aici şi conflictele. Atitudinea Japoniei a de- 
pins de natura puterilor adverse. Anglo-saxonilor le-a so- 
licitat recunoaşterea vechilor drepturi asupra insulelor 
Bonin (1876). In 1875, a renunţat, în faţa Rusiei, la partici- 
parea la administrarea insulei Sahalin, pentru a primi în 
schimb Kurilele. Dar fată de China şi Coreea s-a dovedit 
agresivă. Un imperialism japonez exista încă din 1872. To- 
tuşi, misiunea Iwakura a eşuat în Statele Unite, iar apoi în 
Europa: preţul cerut de occidentali în schimbul renunţării 
la privilegiile pe care le deţineau a părut prea mare. Des- 
chiderea întregului arhipelag, reformarea legilor şi a jus- 
tiţiei sub controlul lor au părut riscuri mai mari decât trata- 
tele deja existente. Reluate de mai multe ori, negocierile 

nu s-au încheiat decât în 1894, când Marea Britanie a ac- 
ceptat să încheie un nou tratat comercial. Stat cu su- 
veranitate limitată, timp de un sfert de secol de la Des- 
chidere, Japonia se apără printr-o aplicare restrictivă a 
tratatelor: între 1872-1873, frânarea pătrunderii capitalu- 
lui şi a tehnicilor miniere; în 1873, răscumpărarea ex- 
ploatărilor moderne de huilă de la Takashima, în apropiere 
de Nagasaki, deţinute de englezul Glober; interdicții im- 
puse comercianților străini de a călători în afara Yoko- 
hamei, pentru a păstra monopolul negustorilor japonezi; 
refuzul constant de a autoriza zakkyo, „coabitarea”, adică 
libera rezidenţă a străinilor în medii japoneze, eare ar in- 
troduce o psihologie de colonizare. Abia la sfârşitul seco- 
lului al XIX-lea s-a încheiat „închiderea Japoniei”. După 
mult timp, ea se angaja într-o expansiune externă. 


Între cele două căi ale independenţei exista o asociere logi- 
că. Pentru expansiune, expedițiile lui Hideyoshi în Coreea pu- 
teau servi drept precedent. Dar Japonia a fost constrânsă mai 
ales prin aplicarea dreptului internaţional conceput în Occident 
şi în Extremul Orient. Frontiere incerte, teritorii angajate în de- 
pendente multiple se aflau în sfera de influenţă chineză, unde 
supremaţia teoretică a Fiului Cerului permitea guvernului din 
Beijing (Pekin) să se îngrijoreze prea puţin de teritoriile sale 
marginale. Bakufu din Edo s-a acomodat: pentru a-şi reduce 
obligaţiile externe, a încredinţat gestiunea unor daimyo bine 
plasați geografic, controlul asupra insulelor Ryu-Kyu celui din 
Satsuma, contactele cu Coreea celui din Tsushima, care avea o 
sucursală comercială la Pusan. Imperialismul occidental a pro- 
fitat de această suveranitate laxă. Insulele Bonin, Ryu-Kyu, 
Tsushima au fost, pe rând, amenințate de americani, englezi, 
ruşi. Centralizator, vizând o independenţă solidă, guvernul Meiji 
a amenajat frontiere clare. În fine, imperialismul s-a născut dintr-o 
dorință de promovare. În procesul de modernizare, indepen- 
denta era inclusă ca o luptă pentru egalitate. Dar marile puteri 

erau cuceritoare: expansiunea făcea parte din occidentalizare. 
La Tokyo, ambasadorii, consilierii diplomatici împingeau Japo- 
nia la fermitate față de China şi Coreea, care rămăseseră în 
urmă. Căutarea independenţei trecea în mod obligatoriu prin 
mâinile puternicilor zilei. 


Această politică era coerentă. Trebuie să conchidem că 
teritoriile cucerite prin războaiele sino-japoneze în China şi 
Coreea figurau în acest proiect? Ar însemna să nu cu- 
noaştem suficient caracterul defensiv al acestui imperialism, 
tensiunile şi ezitările guvernului. În procesul de revizuire a 
tratatelor, influenţa situaţiei economice a fost importantă; în 
expansiunea teritorială au cântărit pulsiunile imperialismului 
colonial european; asupra negocierilor, în general, a avut in- 
fluenţă fervoarea sentimentului naţional japonez. 


1. Înaintea întoarcerii lui lwakura (mai-octombrie 1873), o 
serie de incidente au impus reglementarea prioritară a litigiilor 
teritoriale. In 1872, dinastia din Okinawa, asimilată unui daimyo, 
a fost subordonată ministerului japonez de Interne (1873): de 
aici, transformarea ulterioară a insulelor Ryu-Kyu în departa- 
ment (1879). Această anexiune va fi recunoscută abia în 1895 
de către China. Dar, în 1871, pescari din Ryu-Kyu au fost ucişi 
de către aborigenii din Taiwan. Ignorând suveranitatea chineză 
asupra acestei insule, o expediţie punitivă a fost organizată în 
1872. Marea Britanie şi Statele Unite au aprobat-o. Pe de altă 
parte, în Coreea, guvernul ostil unei deschideri era de aseme- 
nea ostil şi Japoniei, în care deschiderea devenise doctrină ofi- 
cială. El s-a făcut tributar Chinei, refuzând să recunoască un 
statut diferit Japoniei. În iunie 1873, ostilitatea s-a accentuat, 
Saigo dorind să plece la Seul cu intenţia secretă de a provoca 
un atentat contra propriei sale persoane, pentru a furniza un ca- 
sus belli. ltagaki, Eto şi Soejima l-au aprobat. 

Aceste proiecte au părut aventuroase unora dintre lideri. De 
aici rezultă crizele din 1873 şi 1874, primele care divizau Dajokan, 

ceea ce a fost decisiv pentru structura politică Meiji. În oc- 
tombrie 1873, lui Saigo îi este refuzată ambasada de la Seul de 
către lwakura, Kido şi Okubo. Expediția în Coreea a fost aban- 
donată. Cinci consilieri (Saigo, Eto, Itagaki, Goto şi Soejima) din 
nouă au demisionat. Dar lwakura şi Okubo, schimbându-și ati- 
tudinea, au luat în consideraţie proiectul unei intervenţii în Tai- 
wan. A fost rândul lui Kido, „partizan al păcii”, să părăsească 
Dajokan. Trebuie să credem că s-a produs o confruntare tran- 
şantă de opinii? Această idee este contrazisă de reorientarea lui 
Okubo, prin renunţarea la pregătirea expediției vizate de Saigo 
fără ştirea şefilor militari. Taiwan-ul a fost evacuat, în timp ce 
Marea Britanie şi Statele Unite, devenite ostile expediției, şi-au 
retras navele împrumutate Japoniei. Dar, în 1876, aceasta a im- 
pus prin forţa armelor, la curtea din Seul, o deschidere cu privi- 
legii similare celor pe care ea însăşi le acordase occidentalilor 
în 1858. Puțin elaborat (mai puţin decât cel care vizase Taiwa- 
nul), proiectul coreean a câştigat în importanţă deoarece a pre- 
cipitat o criză internă latentă. În relaţiile externe, nu a marcat 
însă o schimbare. Empirismul nu a încetat să fie predominant. 
2. Revizuirea tratatelor inegale a trecut pe primul plan între 
1876 şi 1887. Era vorba de suveranitate vamală, Marea Britanie 
(care reprezenta 70 % din importurile japoneze) făcând opoziţie 
în 1879. Suprimarea jurisdicţei consulare a devenit atunci prio- 
ritară. În 1881, alte mecanisme — deflaţia, scăderea puterii de 
cumpărare — au protejat piaţa internă. Inoue a abordat relaţiile 
economice din perspectivă juridică. Lupta contra inflaţiei, încă 
din 1880, a impus, pentru creşterea rezervelor în aur, privi- 
legierea exporturilor directe, ocolind rezidenții din Yokohama, 
ceea ce face să fie controlate tribunalele care se ocupă de jude- 
carea contestaţiilor. De aici şi pregătirea grăbită a noilor coduri 
de legi. Acordul din aprilie 1887 lega sfârşitul extrateritorialităţii 
de promulgarea acestora şi de utilizarea judecătorilor occiden- 
tali. Faţă de Coreea s-a produs un recul. Activitatea partizanilor 
Japoniei la Seul (dornici de modernizare) nu a fost susţinută, iar 
tratatele de la Chemulpo (1882) şi Tien-Tsin (1885) au jalonat 
recunoaşterea unei stăpâniri chineze: efectul local al efortului 

Beijingului de a-şi controla teritoriile marginale, care, la Tonkin, 
a produs un conflict cu Franţa. 

3. Dubla reacţie naționalistă din 1887: în primul rând contra 
concesiunilor făcute marilor puteri (mai ales în problema judecă- 
torilor străini), de unde demisia lui Inoue (1887), un atentat con- 
tra lui Okuma, succesorul său, iar în al doilea rând contra Chinei, 
a cărei slăbiciune era arătată de înfrângerea în faţa Franţei la 
Tonkin şi în Taiwan (1885) şi al cărei rezident la Seul distrugea 
influenţa japoneză în Coreea, cu riscul de a precipita penetrarea 
rusă. Prin urmare, o politică legată de imperialismul occidental, 
îndreptată contra Chinei. 


II. De la expansiunea economică tradiţională 
la antrepriza modemă 


Către 1890, Japonia avea deja o reţea de căi ferate şi 
de telegraf, de arsenale, şantiere navale, uzine moderne 
şi bănci: semne ale unei industrializări dinamice, integrate 
într-o dezvoltare generală. Pentru a înţelege acest suc- 
ces, trebuie să-i cunoaştem punctul de plecare. Se poate 
spune că Japonia era subdezvoltată în 1870? 65 % din 
venitul naţional venea din micile exploatări agricole. Comer- 
cializarea produselor agriculturii era deja remarcabilă (15 
până la 20 % din orez era livrat pe piaţă de către ţărani şi 
chiar mai mult de către fisc şi de către bush)), iar tendinţa 
era aceea de a îmbunătăţi randamentul. Chiar şi aşa, am- 
ploarea fiscalităţii pregătea oare ţăranul pentru o mentali- 
tate de piaţă? Industria cuprindea numeroase mici antre- 
prize, mai ales rurale, încă din secolul al XIX-lea, şi câte- 
va şantiere navale, ateliere mecanice, filaturi echipate cu 
maşini importate de către principate şi de către bakufu 
începând din 1850. Dar masivei producţii alimentare (41 %) 
şi textile (27,7 %) i se opunea producţia restrânsă de 

echipamente (5,9 %). Uzinele moderne aveau puţin con- 
tact cu piaţa internă, iar în afara lor capitalul investit era 
modest, munca salariată rară (şi mai ales sezonieră), iar 
controlul exercitat de negustori era dominant. Sunt de 
semnalat două aspecte: lentoarea creşterii demografice 
(0,75 %) şi fiscalitatea ridicată. 

Creşterea depindea de extinderea pieţei interne şi ex- 
terne, precum şi de concentrarea de capital: două condiţii 
legate de unificarea politică. Industrializarea devenea un 
obiectiv naţional. Guvernul a optat pentru liberalism, supri- 
mând monopolurile. Renunţând la impozitele în natură, el 
renunţa astfel la rolul de motor pe care îl avea fiscalitatea 
în comerţ. Dar, având în vedere faptul că era principalul 
posesor de mine şi de uzine, că în absenţa unui 
protecţionism vamal trebuia să susţină noile tipuri de pro- 
ductie, că era singurul care putea crea un arsenal, statul 
dirija din plin industrializarea. 


În funcţie de industrii şi de perioade, tradiţie şi inovaţie, 
adaptarea întreprinderilor la o piaţă mai vastă, iniţiativele antre- 
prenorilor, finanţarea din partea statului sunt elemente care in- 
terferează în mod diferit. În anii douăzeci ai epocii Meiji 
(1886-1887), textilele se află în frunte, prin două tipuri de pro- 
duse, pe bază de mătase şi de bumbac. Pentru primele dintre 
acestea, expansiunea se face cu uşurinţă: 58 % din producţie 
este exportată între 1878 şi 1883, iar 70 % în 1888. De aici şi in- 
utilitatea schimbărilor tehnice sau de structură, rolul marginal al 
uzinelor echipate cu maşini importate. Atelierele rurale se multi- 
plică. Concentrarea este comercială. În privința bumbacului, 
piaţa internă este alimentată atât de filatura tradiţională îm- 
bunătăţită din punct de vedere tehnic, care utilizează materie 
primă locală, cât şi de importurile de fire din Marea Britanie, apoi 
din India, cu preţuri inferioare, dar de calitate superioară. Indus- 
tria modernă demarează în 1883 cu fondarea unei filaturi cu 

10 500 de unităţi, operă a lui Shibusawa, cu capital pe acţiuni. 
În 1887, numărul de maşini de ţesut moderne, precum şi profi- 
tul cresc de la 16 % la 29,4 %. Exemplul este urmat, producând 
un recul atât în importuri, cât şi în filatura tradiţională. Noile 
uzine utilizează bumbac străin brut: aceasta duce, în 1893, la 
dispariţia acestei culturi în Japonia. La originea expansiunii in- 
dustriei miniere se află exporturile (în 1893, 45% huilă, 84% 
cupru) şi iniţiativele statului: toate marile mine de cupru (cu ex- 
cepţia celor din Beshi şi Ashio), de aur, de' argint, de huilă (la 
Takashima şi Miike) sunt create sau echipate ce către stat, în- 
cepând din 1874. După 1881, sunt achiziţionate de către capi- 
talul privat. Dar miile de exploatări artizanele sunt menținute, 
dată fiind mărimea cererii pe piaţă. La fel ca şi înainte de 1871, 
toate întreprinderile metalurgice (arsenale, şantierele navale de 
la Yokosuka, Nagasaki şi Hyogo) şi chimice (pulberării, fabrici 
de ciment, sticlării) depind de stat, care rămâne principalul lor 
client şi după partiala lor achiziţionare de către capitalul privat. 


Astfel, sectorul tradiţional (mătase, bumbac, huilă, pro- 
duse alimentare, veşminte, construcţii) va supravieţui ex- 
pansiunii economice. Industria modernă va beneficia une- 
ori de un transfer (ca în industria bumbacului), fără clivaj. 
Succesul său ar fi fost imposibil dacă ar fi fost izolat. Pro- 
gresele în agricultură au fost decisive. Ea este cea care a 
furnizat o parte din capitalul privat, cea mai mare parte a 
resurselor fiscale şi cele două produse exploatate, 
mătasea (30-40 %) şi ceaiul (între 15 şi 35 %), în absenţa 
cărora comerţul extern ar fi fost deficitar, iar achiziţionarea 
unor utilaje moderne imposibilă. 

Statul s-a implicat în acest elan, mai mult moştenit decât 
creat. Rolul său nu s-a limitat la fondarea de întreprinderi 
moderne. Doctrina oficială s-a îndreptat către o lărgire de 
viziune. Până în 1873, ea prefera gestiunea directă (uzi- 
nele model). Dar Okubo a revenit din Europa convins de 

eficacitatea liberalismului. Ministerul său de Interne 
(noiembrie 1873) a privilegiat întreprinderile private. S-a 
avut în vedere chiar vinderea celor care aparţineau statu- 
lui. Reculul gestiunii directe a început în 1881, prin îna- 
poierea industriei de armament militarilor şi prin vânzarea 
uzinelor şi minelor. 

Prin urmare, erau necesare investiţii private, precum şi 
publice. Dat fiind uriaşul produs fiscal, statul dispunea de 
capital suficient. Soluţia rapidă consta în creşterea resur- 
selor (reforma taxei agrare), reducerea obligaţiilor (răs- 
cumpărarea rentelor către bushi) şi constituirea unui capi- 
tal privat (prin organizarea acestei răscumpărări în aşa fel 
încât beneficiarii să fie obligaţi să investească în produs) 
şi a început să fie aplicată din 1871. 


Dar în afara rezistenţei sociale, trebuia evitată inflaţia care 
descuraja investiţiile private, diminuând veniturile fixe, între care 
cele ale statului, şi încurajând importurile ce favorizau categori- 
ile sociale atrase de articolele de lux. Răscumpărarea rentelor 
bushi, decisivă pentru însănătoşirea finanţelor, era de aseme- 
nea şi principalul pericol de inflaţie. Din 1871 până în 1878, fluc- 
tuaţiile (inflaţie, stabilitate) au fost de mică amplitudine. Volumul 
investiţiilor a suportat puţine variaţii. O inflaţie puternică a urmat, 
între 1878 şi 1881, răscumpărării rentelor (5 august 1876). O 
gravă deflaţie a înlocuit-o, fenomen care a durat până în 1885. 

Taxa agrară a fost reformată în iulie 1873. Fără legătură, însă, 
cu agricultura, ea a fost fixată la 3 % din valoarea pământului pe 
piaţă, iar taxa locală, care se adăuga, era de 1 %. De aici a de- 
curs formarea unei pieţe pentru terenuri, o revizuire a cadastru- 
lui, abolirea interdicţiilor care atingeau exploatările şi vânzarea 
solului, iar de la sfârşitul lui 1872 distribuirea bonurilor de propri- 
etate către ţărani. Valoarea funciară a fost fixată iniţial de către 
stat, în avantajul fiscului. Revizuirile cincinale, o creştere a taxe- 
lor asupra altor venituri a adus ulterior o relaxare fiscală. Plata în 
numerar, obligatorie în 1874, a simplificat perceperea taxelor. 

Prin noul sistem era solicitată o sumă fixă, deci un venit stabil. 
Dar, în realitate, pe termen scurt obligaţiile ţăranilor au crescut. 

Inflaţia s-a produs între 1874-1875, o dată cu tulburările 
care au urmat crizei coreene şi expediției din Taiwan. Exportu- 
rile au stagnat. Pierderile de aur au crescut. Investiţiile consa- 
crate căilor ferate, telegrafului şi arsenalelor au fost, conform 
ideilor lui Okubo, deplasate către mine şi către transporturile 
maritime. Stabilitatea a fost atinsă în 1876. Terajima a negociat 
o reîntoarcere la suveranitatea vamală, cu scopul de a consoli- 
da economia prin frânarea importurilor. 

Inflaţia a revenit. Răscumpărarea rentelor de la bushi nu a fost 
decât în parte cauza acestui fenomen. Dar, ca urmare a revoltelor 
ţărăneşti, cuantumul taxei agrare a scăzut de la 3 la 2,5 %, iar o 
mare insurecție a bushi din vechiul han Satsuma (1877) a 
provocat o emisiune masivă de bancnote. De aici a rezultat un 
dezechilibru bugetar care a coincis cu oferirea a 173 de milioa- 
ne de yeni în bonuri către bushi, aducători de dobânzi între 5 şi 
7%. Regimul băncilor de stat, organizat în 1872 după modelul 
celor din Statele Unite şi modificat în 1876, le permitea să îşi 
constituie 80 % din capital din bonuri, posibilitate care a fost uti- 
lizată din plin: deţinătorii de bonuri au format 158 de noi bănci, 
între 1878 şi 1880, ale căror emisiuni de hârtii de valoare au 
atins plafonul fixat. 

Semnele de inflaţie s-au multiplicat, iar decolajul economic 
nu s-a produs. 

Au fost luate în consideraţie două soluţii. Cea a lui Okuma, 
care lăsa intactă masa monetară globală, încercând să stopeze 
inflaţia prin intensificarea comerţului exterior şi a afacerilor, şi 
împrumutul de aur din străinătate. Imposibilitatea obţinerii unei 
restaurări a suveranităţii vamale i-a dat o lovitură fatală: în lipsa 
unui control al importurilor, riscurile pentru independenţă erau 
prea mari. A fost preferată deflaţia, sub conducerea lui Okuma, 
apoi sub cea a lui Matsukata, succesorul său (octombrie 1881). 
Cheltuielile statului au fost restrânse, fiind parţial transferate colec- 
tivităţilor locale; impozitul pe alcool a fost triplat; controlul schim- 
burilor a fost rezervat băncilor de stat din Yokohama; emisiunile de 

bancnote au fost monopolizate de Banca Japoniei (1902). 
Excedentul bugetar obţinut a permis răscumpărarea hâriiilor de 
valoare şi creşterea rezervei de metale preţioase. Preţurile au 
scăzut, cu excepţia celor ale produselor manufacturiere. În 
1885, bancnotele îşi redobândiseră valoarea nominală. Această 
deflaţie a contribuit la orientarea politicii externe către supri- 
marea jurisdicţiilor consulare, importurile fiind frânate suficient 
de mult de deflaţia propriu-zisă. 

Abia atunci, după această reformă care nu fusese prevă- 
zută, s-au putut realiza ideile lui Okubo (mort în 1878). Decola- 
jul economic s-a produs către 1886—1890, cu o monedă stabili- 
zată şi o datorie publică în resorbţie. Trei forme de investiţii s-au 
asociat. Cele ale vechilor bushi, care din 1880 deţineau 80 % 
din capitalul băncilor de stat, au devenit masive — mai ales în 
filaturi — începând din 1883. Cheltuielile militare au fost sporite 
(20 % din buget în 1883, 31 % în 1890). Statul şi-a vândut către 
sectorul privat întreprinderile ne-strategice, proces început încă 
din 1875 (exploatările de huilă din Takashima). Acest transfer de 
capital, pe scară largă, de întreprinderi deficitare, a răspuns pe 
termen scurt necesităţilor financiare, dar s-a înscris într-un cu- 
rent favorabil capitalismului privat. El s-a produs în trei etape. 
Până în 1884, vânzările au fost puţin numeroase: condiţiile im- 
puse de stat erau prea severe. Apoi, fiecare operaţiune a în- 
ceput să fie negociată în parte. Statul a ales antreprenori capa- 
bili, acordându-le împrumuturi de lungă durată, utilizând capi- 
talul recuperat pentru a face investiţii militare (vânzarea şantie- 
relor navale din Nagasaki către Mitsubishi a servit la crearea ar- 
senalelor marinei la Kure şi Sasebo). După 1880, rarele vânzări 
au fost făcute către companiile Mitsui şi Mitsubishi. Cu o ges- 
tiune înnoită, întreprinderile vândute s-au adaptat unei conjunc- 
turi favorabile. Ele au devenit rentabile. Statul a rămas princi- 
palul client. 

În 1890, industrializarea era limitată. Mai mult însă decât 
masa producţiei, modificările de context au acţionat asupra 
evoluţiei sociale şi politice. 

III. De la rigiditate la mobilitate socială 


Abolirea ordinelor şi mobilitatea socială au fost repede 
câştigate: prin declararea egalităţii juridice, apoi prin trans- 
formările materiale, neprevăzute, dar acceptate. Totuşi, cu 
excepţia vârfurilor, unde individualismul a câştigat teren 
(funcţionari, intelectuali, antreprenori), s-au menţinut gru- 
puri moştenitoare ale vechii organizări pe ordine sociale. 
Ordinele avuseseră datorii fată de ansamblul societăţii. 
Nici o elită nu se auto-justificase. Suprimarea barierelor 
între funcţii (prin carta celor cinci articole, 1868) a antre- 
nat-o pe cea a privilegiilor. Din 1869, țăranii, artizanii, ne- 
gustorii au fost grupaţi în categorii de heimin (oameni co- 
muni). Dacă bushi au fost divizați în sostsu (ranguri infe- 
rioare) şi shizoku (ranguri superioare), apoi unificaţi sub 
acest ultim titlu, daimyo şi kuge, cu titlul de kazoku, şi-au 
conservat identitatea. Pieptănătura, veșmintele, utilizarea 
calului au încetat să mai fie însemne sociale obligatorii. Pen- 
tru bushi, purtarea celor două săbii a devenit facultativă, iar 
apoi a fost interzisă. Starea civilă a fost creată în 1871. 


1. Bushi. Cu toţii au devenit salariaţi în 1860: daimyo şi 
samuraii superiori şi-au pierdut fiefurile teritoriale, administrarea 
acestora şi rentele vasalilor devenind obligaţia statului. Veni- 
turile acordate foştilor daimyo au fost calculate avantajos (a 
zece parte din veniturile unui han). Toate salariile-rente au fost 
diminuate cu 38 % în 1870, iar suprimarea lor pregătită încă din 
1871. Trebuiau totuşi rezolvate două dificultăţi: bushi cereau fie 
încorporarea de drept în armata imperială, fie atribuirea unui 
teren cultivabil, renta lor fiind la origine venitul unui fief. De 
aceea, pentru a evita aceste pericole, remiterea bonurilor de 
proprietate către ţărani şi organizarea sistemului conscripţiilor 
militare (1873) au fost realizate cu o oarecare grabă. Shizoku nu 
mai erau decât pensionari, vizaţi de măsurile de restrângere a 

cheltuielilor: statul le-a răscumpărat rentele în 1876. Între ei au 
crescut inegalităţile materiale. Pentru 519 dintre pensionari (din 
313 000, acest număr înseamnă 0,12 %), capitalul mediu primit 
se ridica la 60 000 de yeni. Pentru 262 000 dintre ei, la 415 yeni; 
guvernul i-a ajutat: împrumuturi speciale pentru întreprinderile 
lor, angajarea ca soldaţi-coloni în Hokkaido. Patru cincimi dintre 
ei au căzut în ruină. Dar douăzeci de ani după Restauratie, 
ceilalţi, minoritatea, dominau statul. 


2. Ţăranii (77 % din populaţie) se împărțeau în trei categorii: 
unii, înscrişi în cadastru, suportau taxa agrară; alţii erau aren- 
daşi; ultimii, îmbogăţiţi prin folosință asupra pământului, co- 
mert, industrie rurală, dobândiseră drepturi asupra celor din pri- 
ma categorie care le erau îndatoraţi, căpătând în fapt un statut 
de proprietari, deci responsabili fiscal. Guvernul, fără a avea 
intenţia de a modifica organizarea rurală, căuta un profit fiscal. 
Acordarea bonurilor de proprietate a accentuat inegalităţile. Cei 
ne-îndatoraţi din prima categorie şi cei dintr-a treia au devenit 
proprietari. 20 % dintre ţărani au fost juridic definiţi ca utilizatori 
de loturi. Micii proprietari puteau, de asemenea, să exploateze 
loturi în arendă. Comunitățile rurale au suportat efectele econo- 
miei monetare şi ale noilor condiţii juridice. Arendaşii cedau 
56 % din recoltă (pentru orezării) către proprietarii care plăteau 
taxe fixe, toţi rezidenții plătind în acelaşi timp şi taxa locală. Ji- 
nushi, la fel ca toţi proprietarii, au profitat de relaxarea fiscală 
datorată inflaţiei, adăugând beneficiile sporite din arendă. Vân- 
zarea recoltei lor înainte de creşterea sezonieră a preţurilor, 
precum şi pierderea pământurilor comune îi afecta însă pe micii 
proprietari. Atunci când s-a produs deflaţia, ei au fost surprinşi 
fără rezerve. Taxa locală a crescut în 1881. Incapabili să îşi 
achite impozitele, au fost obligaţi să îşi vândă pământurile la 
preţuri mici. 370 000 de familii au avut de suferit. Valoarea 
pământurilor vândute egala de 27 de ori cuantumul impozitelor 
datorate. În regiunile producătoare de soia, jinushi au fost de 
asemenea loviti, dar de faliment. În epoca de vârf a deflaţiei, 
familii întregi — 150 000 între 1873 şi 1890 — şi-au abandonat 

aşezările. În general, însă, ţăranii deposedaţi rămâneau pe loc, 
ca arendaşi. 


3. Proletariatul urban şi clasa muncitoare. Săracii, shizoku, 
țărani, meşteşugari (armurieri), se concentrează în cartierele 
periferice ale oraşelor, mai ales în Tokyo şi Osaka: numai di- 
mensiunile fenomenului erau, însă, o noutate. In epoca Edo, 
pauperizaţii deveneau servitori sau cerşetori. Bakufu îi integra 
în tabere de muncă, practică continuată până în 1880. Pe mă- 
sură ce pauperizarea se accentua, însă, au început să apară 
locuri de muncă (hamali, constructori); săracii au devenit lucră- 
tori. Şi totuşi, industria modernă nu avea mână de lucru. În 
mediile rurale, tradiția de sub-întrebuinţare, reciprocitatea tami- 
lială, integrarea atelierelor rurale într-un tip de existenţă mixtă 
frânau emigrarea. Deplasările de la o regiune la alta erau difi- 
cile. De aici rezultă lipsa de mineri în exploatările de huilă din 
Kyushu (Miike, Takashima). Pe şantierele navale, o ruptură teh- 
nică prea mare cerea formarea unor lucrători specializaţi, cu 
ajutorul monitorilor străini. Întreprinderile au impus contracte de 
lungă durată specialiştilor. De aici rezultă diferenţele între „per- 
manenti”, avantajaţi, şi „temporari”, liberi să părăsească uzina. 
Acolo unde mâna de lucru era masculină, recrutarea a fost în- 
credinţată agenţilor, contramaiştrilor din atelier şi supravegheto- 
rilor din cartierele destinate de către întreprindere ca reşedinţă 
a personalului. Aceşti oyakata, „părinţi”, exercitau un control cu 
caracter familial, nelimitat. Personalul din industria textilă, tinere 
fete recrutate de la vârsta de 12-13 ani, locuia în dormitoare 
speciale. Mecanizarea îmbobinării mătăsii şi a filaturilor de bum- 
bac a făcut ca acestea să funcţioneze zi şi noapte, fapt ce im- 
punea ca personalul să locuiască în apropierea întreprinderilor. 

Cu excepţia celor ce lucrau în arsenale şi şantiere navale, 
salariile erau foarte mici, la fel ca cele ale zilierilor agricoli. Dat 
fiind că s-a manifestat o rezistenţă muncitorească, salariile nu 
au scăzut prea mult în timpul deflaţiei, dar ziua de lucru a cres- 
cut (10 ore în şantierele navale, în 1886). Muncitorii aveau 
nevoie de salarii pentru a-şi ajuta familiile rămase în sat. Pe 

ansamblu, situaţia varia, în funcţie de loc, de profesie, de între- 
prindere; mâna de lucru fiind insuficientă şi instabilă, piaţa forţei 
de muncă era împărţită prin formele de control ale personalului, 
care deja o atrăsese în interiorul întreprinderii. 


4. Capitalişti şi antreprenori. Distincția aceasta este nece- 
sară. Primii — daimyo, kuge, negustorii vechi şi noi, jinushi — 
formau grupurile sociale. Ceilalţi, creatori de întreprinderi mo- 
derne, ilustrează şansele individului în Japonia erei Meiji. Din 50 
de personalităţi selecţionate de Hirschmeier', 23 erau bushi, 13 
țărani bogaţi, 12 negustori. Ascendenţa lor conta prea puţin. 
Minomura, iniţial negustor, a devenit fondatorul Casei Mitsui. A 
fost urmat de bushi, Matsuda, Nakamigawa. Acţiunea lor a avut 
drept cadru o companie comercială fondată în secolul al XVII-lea. 
La fel este Hirose Sahei, reformatorul casei Sumitomo, care ex- 
ploata minele de cupru din Beshi. Okra, fiu al unui negustor din 
Niigata, a rupt cu moştenirea aceasta, lansându-se în comerţul 
cu arme şi în exploatările miniere. Furukawa, angajat al casei 
Ono, ruinat o dată cu aceasta în 1873, s-a relansat cumpărând, 
pe credit, minele de cupru din Ashio. Pentru Shibusawa Eiichi, 
originea ţărănească nu a avut importanţă: servitor al ultimului 
shogun, intrat în guvernul Meiji, înalt funcţionar la Finanţe, 
apropiat de oligarhi, a demisionat, devenind preşedintele primei 
bănci de stat şi fondând filatura din Osaka. Dintre samurai, 
Iwasaki a condus o companie maritimă pentru han Tosa: el a 
cumpărat-o, a transformat-o, făcând din ea Mitsubishi, a achi- 
ziționat minele din Takashima şi șantierele navale din Nagasa- 
ki. În fine, Yasuda nu a moştenit nici avere, nici o organizaţie. 

Toţi au avut ceva în comun: o capacitate de a rupe cu trecu- 
tul; o formaţie confucianistă; o practică influenţată de străinii din 
Nagasaki şi Yokohama; o îndrăzneală ce depăşea speranţa de 
profit. Naționalismul, dorinţa de a rivaliza cu străinii se integrau 
în apetitul lor pentru putere. Au existat cazuri de concurenţă 
acerbă, dar şi exemple de ajutor dezinteresat, datorate simțului 
armoniei sociale şi naţionalismului. Anumite trăsături îi deose- 


1 The Origin of Entrepreneurship in Meiji Japan. 

besc, în funcţie de epocă: Iwasaki, Furukawa, Yasuda, cei mai 
vechi, au fondat „konzen familiale”, asociind proprietatea cu 
gestiunea. Minomura şi Hirose nu diferă decât prin faptul că 
sunt cadre superioare. Tendinţa de a investi generalizându-se, 
cei mai tineri au format societăţi pe acţiuni. Atunci când cadrele 
superioare au început să provină din universităţi, separarea din- 
tre direcţiune şi capital s-a accentuat. Un alt contrast este creat 
de atitudinea faţă de putere. Celor ce sunt sei.shonin („negus- 
tori politicieni”), aflaţi în simbioză cu guvernul (sau mai degrabă 
cu fractiunile acestuia) li se opun oamenii de afaceri care pre- 
feră, precum Shibusawa, să îşi păstreze independenţa. 

De unde provine capitalul? A fost statul un instrument pentru 
sei.shonin? Sau, dimpotrivă, marea burghezie Meiji a fost crea- 
tia guvernului? Economia tradiţională (bumbac, mătase, pro- 
duse alimentare) amplificându-se, tonya şi industriaşii rurali nu 
şi-au reorientat investiţiile. Extinderea caselor Ono, Shimada, 
Mitsui vine fie din constrângerile exercitate de către stat (care, 
în 1872, a obligat casa Ono să investească în Prima Bancă), fie 
din utilizarea fondurilor publice. Privilegiu periculos. In octom- 
brie 1874, li s-a ordonat să ţină o parte din fonduri în rezervă. 
Ono şi Shimada au falimentat. Mitsui a fost salvată: Minomura, 
datorită relaţiilor sale, fusese prevenit. Din acea epocă, ajutorul 
tezaurului se va integra în lupta pentru independenţa şi unitatea 
statului: era vital, în timpul expediției din Taiwan şi al rebeliunii 
din Satsuma, să fie disponibile transporturi maritime; Iwasaki va 
profita, la fel ca şi Okura şi, în 1877, Mitsui Busan (secţie co- 
mercială separată organic de Banca Mitsui), pentru a face apro- 
vizionările. Susținerea deliberată a unei categorii sociale este 
mai evidentă în privilegiile oferite de către A Cincea Bancă, for- 
mată de către marea aristocrație. Vânzarea întreprinderilor de 
stat, în 1881, nu a favorizat toate grupurile industriale: Sumito- 
mo, Yasuda sau Okura nu s-au numărat printre cumpărători. 

Asocierea antreprenorilor cu capitalul privat a fost târzie. 
După reuşita lui Shibusawa la Osaka (1883), tonya din industria 
bumbacului din Tokyo şi din Osaka, mult timp reticenţi, au creat 
filaturi moderne. Numărul de ateliere rurale a scăzut, proprietarii 
funciari începând să investească în antreprize urbane. 

În coaliția socială care gerează expansiunea economi- 
că, statul, antreprenorii, categoriile de capitalişti rămân 
distincte. Distanţa creşte între bogaţi şi săraci, în pofida 
unei ameliorări în nivelul de trai. Prestigiul şi veniturile ridi- 
cate sunt însă rezervate funcţiilor de autoritate. Un mi- 
nistru primeşte 900 de yeni pe lună, un funcţionar inferior 
50 de yeni, un muncitor favorizat 9 yeni (30 de sen pe zi). 
În 1884, o clasificare a veniturilor opunea funcţionarii su- 
periori negustorilor cu venituri foarte variate. Conceptul de 
clasă, util ca o categorie descriptivă, se loveşte în viziunea 
contemporanilor de o altă manieră de clasificare: carac- 
terul familial al relaţiilor dintre proprietar şi arendaş în 
mediile rurale, de tip vertical între protectori şi protejaţi în 
organizaţiile administrative şi economice. Aceste grupuri, 
jenate de idealul de armonie, au reuşit cu dificultate să îşi 
exprime interesele în afara formulării obiectivelor naţionale. 

În aceste condiţii, rezistenţa la transformările sociale 
oscilează între o fragmentare geografică şi o regrupare 
pur politică. Locale sau regionale, revoltele s-au desfăşu- 
rat în trei valuri. Răscoalele agrare, atenuate în 1872, 
revin în 1873 şi 1876, ca reacţie a unor întregi comunităţi 
contra adversarilor tradiţionali, cămătarii, pentru reduce- 
rea taxelor, a fiscalităţii şi contra conscripţiilor impuse de 
statul Meiji. Dar răspândirea lor geografică se afla în rela- 
ţie cu aceea a recoltelor slabe. Revoltele bushi au cunos- 
cut două momente culminante, în 1874 şi în 1876-1877, 
în relaţie cu suprimarea rentelor ereditare, dar şi cu con- 
flictele din interiorul guvernului, deoarece, geografic 
vorbind, ele coincid cu bazele regionale ale acestuia, iar 
cele două principale i-au avut drept conducători pe Eto 
(Saga, 1874) şi Saigo (Kagoshima, 1877), care părăsiseră 
guvernul în timpul crizei coreene (octombrie 1873). 
„Agitaţiile ţărăneşti” care s-au produs între 1882 şi 1886, 

în regiunile producătoare de soia afectate de deflaţie, au 
avut drept masă de manevră nu arendaşi ca atare, ci 
deținători îndatoraţi care formau asociaţii de apărare. Eve- 
nimente izolate, acestea au un conţinut social neclar: 
dacă a existat o criză, aceasta nu s-a produs decât în 
opoziţia politică, în paralel cu revoltele, în simbioză cu ele, 
dar fiind mai amplă şi găsindu-şi o altă expresie. „Mişca- 
rea libertate şi drepturi pentru popor” (jiyuminkenunao), 
formată în 1874, înfloreşte între 1878 şi 1884. 


IV. De la fărâmiţare la unitate politică 


Evitarea rupturii în modernizarea economiei şi a soci- 
etăţii s-a produs de timpuriu în cursul unificării politice. 
Aceasta, între 1871 şi 1890, trebuie studiată sub două as- 
pecte. Ea constă în dezvoltarea instituţiilor şi în integrarea 
comunităţilor locale şi regionale în viaţa colectivă naţională, 
două procese începute încă din primii ani ai erei Meiji. Pe 
de altă parte, a fost marcată de un conflict constant, cu pe- 
rioade calme, între un grup care, fiind lipsit de soluţii de con- 
tinuitate, s-a legat de aparatul de stat, organizând biro- 
craţia, armata, poliţia, şi grupuri contestatare capabile de 
unitate, în cadrul naţional, unele dintre acestea, aparţinând 
fracţiunilor aflate la putere, fiind respinse în timpul crizelor 
din 1873, 1875 şi 1881. De aici rezultă o polarizare a struc- 
turii politice a Japoniei, prelungită în ideologie: împrumu- 
tând din Europa vremii diversitatea concepţiilor, hanbatsu şi 
opoziția au recurs cei dintâi la teorii ale statului de sorginte 
mai ales germană, ceilalţi la modelul francez al suveranităţii 
poporului şi la cel britanic al monarhiei parlamentare. 
Instituţiile nou create reflectă acest conflict: putem obser- 
va marca exigenţelor opoziţiei, concesiile făcute de către 

putere, dar şi represiunea. În centrul dezbaterilor am găsit 
convocarea unei adunări rezultată din alegeri. 

Din cele două puncte de vedere pe care le-am distins, 
mai ales cel de-al doilea a fost valorificat, istoricii pre- 
ocupându-se de definirea modalităţilor (a fundamentelor 
intelectuale sau sociale) ale rezistenţei faţă de putere. Dar 
în lupta de idei, argumentele au rămas sărace, fără a se 
baza pe o înţelegere profundă a doctrinelor occidentale. În 
pofida disensiunilor şi epurărilor, compoziţia facţiunilor do- 
minante a rămas destul de diversă pentru ca să se men- 
țină necesitatea unui arbitraj, deci a unui sistem liberal. Un 
alt element care persistă este opoziţia conservatoare, re- 
dusă numeric, dar având acces la împărat. Opoziția libe- 
rală era de asemenea variată, iar facţiuni ale sale au 
rămas apropiate guvernului. Pentru toţi, întărirea Japoniei 
se impunea ca obiectiv principal. 

Astfel, dacă raporturile dintre guvern şi adversarii săi au 
acţionat puternic asupra desfăşurării evenimentelor unifi- 
cării politice, ar trebui totuşi să le definim mai degrabă ca o 
interacţiune. Statul Meiji nu a fost niciodată absolutist. 


1. Dacă prima fisură s-a produs la începutul crizei 
coreene (demisia a 5 sangi, în octombrie 1873), geneza 
sa a fost independentă de opţiunile din politica externă. Ea 
a avut drept cauză iniţială plecarea misiunii Ilwakura. 
Acesta şi fracțiunea guvernamentală rămasă în Japonia, 
sau „guvernul gardian”!, făcuseră un pact: până la în- 
toarcerea sa, reformele pe care le proiectase nu vor fi nici 
promulgate, nici aplicate. Or, ele au fost aplicate în 1872. 
Sub presiunea lui Eto, ca şi a studierii codurilor occiden- 
tale, tribunale separate de administraţie au fost organizate 


1 Traducerea acestei formulări în limba franceză îi aparţine lui Paul 
Akamatsu. 

în provincie. Ordonanţa pentru „organizarea şcolară” 
(gaku.sei, septembrie 1872) prevedea crearea şcolilor su- 
perioare, medii şi a 53 760 de şcoli primare, pe cheltuiala 
comunităţilor locale. Operă a lui Yamagata şi a lui Saigo 
Tsugumichi, conscripția, compromis între sistemele fran- 
cez şi prusac, a fost stabilită în ianuarie 1873. Am văzut 
deja care erau transformările în regimul agrar, fiscal şi so- 
cial. De ce atâta grabă? Situaţia (criza financiară, amenin- 
tarea rusă, presiunea internaţională...) nu explică totul. 
Astfel, în 1876, 18 % dintre conscrişi au fost chemaţi; ar- 
mata care a reprimat revoltele (ţărăneşti sau shizoku) era 
din punct de vedere numeric, tehnic, formată din bushi. 
Toate reformele, chiar şi conscripția (care punea capăt 
monopolului militar al samurailor), au fost acceptate de 
către personalităţile dominante ale „guvernului gardian”, 
Itagaki şi Saigo Takamori, chiar dacă acesta din urmă fu- 
sese mult timp ostil centralizării. Era vorba de nevoia de a 
profita de călătoria lui Ilwakura, care, pretextând cunoş- 
tintele sale despre străinătate, ar fi fost tentat să dirijeze 
reformele. In replică, acesta a acuzat „guvernul gardian” 
de a-şi fi depăşit autoritatea şi de a fi provocat tulburări. 

O altă opoziţie, care respingea reformele ca atare, s-a 
format în jurul lui Shimazu Hisamitsu, fostul lider din Sat- 
suma. Fără influenţă directă asupra facţiunilor din guvern, 
el îl viza în special pe Saigo, acuzându-l de a-şi fi trădat 
originea. In fine, o ruptură s-a produs în interiorul „guver- 
nului gardian”, între şefii de ministere, tehnic responsabili 
de reforme şi reprezentând, fiecare, ambițiile grupurilor 
birocratice. Inoue, din raţiuni financiare, a redus (la sfârşi- 
tul lui 1872) bugetul Educaţiei şi Justiţiei, ridicând contra 
tiraniei Finanţelor ostilitatea lui Eto, care, la rândul său, 
şi-a făcut recunoscut dreptul de a intenta personalităţilor 
politice procese pentru delicte contra statului, ceea ce 
însemna o putere uriaşă. 

Aceste trei categorii de conflicte erau distincte. Dar pen- 
tru eficacitatea acţiunii lor, era inevitabil ca personalităţi 
separate să se regrupeze. Solidarităţile de origine au fost 
importante, dar nu întotdeauna exclusive. Numai cea a lui 
Chosu a asigurat cadrul unei alianţe: când Inoue (finanţe) 
şi Yamagata (armată) au trebuit să demisioneze, victime 
ale lui Eto, apartenenţa lor de clan le-a adus sprijinul lui Ki- 
do şi Ito (misiunea lwakura), pe care graba acestora în 
aplicarea reformelor ar fi trebuit să îi facă ostili. Rezultatul 
a fost acela că Eto s-a alăturat complet lui ltagaki şi Sai- 
go. Uneori, unitatea de origine frâna conflictele, dar fără 
să le suprime, cum s-a întâmplat între Okubo şi Saigo 
(Satsuma), Okuma şi Eto (Hizen). Saigo a fost descurajat 
de criticile lui Hisamitsu, fostul său senior. În schimb, soli- 
daritatea intactă dintre kuge Sanjo şi lwakura s-a arătat 
decisivă pentru că, unici purtători ai cuvântului împăratu- 
lui, aprobarea lor era indispensabilă. Sunt originale, de 
asemenea, eforturile unora dintre lideri de a întări guver- 
nul depăşind toate faliile: prin consolidarea „camerei cen- 
trale” din Dajokan (1873), prin reunirea unei „adunări 
naţionale” propusă de Itagaki, cu o finalitate autoritară 
(controlul „opiniei”). 

De ce problema coreeană avea să accelereze în iunie 
1873 aceste conflicte latente? Nici un răspuns nu este su- 
ficient de convingător. Iniţiativa lui Saigo este evidentă: or, 
dacă el cere să fie trimis la Seul, este mai puţin pentru a 
declanşa o expediţie militară, cât pentru a tenta o sinu- 
cidere. Soluţie de fugă faţă de o problemă personală 
(chiar dacă are aspecte politice), dar care dezechilibrează 
întregul guvern, datorită poziţiei sale centrale. ltagaki, Eto 
(contra lui Chosu), Soejima (din Hizen, iritat de iniţiativele 
diplomatice ale lui Okubo) îl urmează. Chiar regrupându-le, 
aceeaşi varietate de motivații există şi în cealaltă tabără. 

Decizia aflată mult timp în balanţă s-a conturat sub greu- 
tatea ierarhiei tradiţionale: Sanjo demisionând, lwakura, da- 
torită originii de kuge, a devenit şef al Dajokan şi a „transmis” 
decizia „imperială” (a lui însuşi, în realitate) în favoarea păcii. 
Printre interpretările acestei crize, le vom respinge pe 
cele care insistă asupra opoziţiei dintre concepţiile gene- 
rale (tradiţionalism-modernism), politice (militarist-civil) 
sau sociale (feudal-burghez). Doar Hisamitsu, marginal, 
era reacţionar. Dar lupta între clanuri nu explică totul. Să 
punem în prim plan rivalităţile personale şi de clientele? A 
le recunoaşte nu exclude, deoarece ele se explică prin 
opţiunile implicate în modernizare, faptul că putem identi- 
fica două grupuri, cu atitudini care altfel sunt omogene la 
nivelul obiectivelor finale: „radicalii” (kyushinronsha), Sai- 
go, poate împotriva dorinţei lui, ltagaki, Eto, partizani ai 
unei reforme instituţionale, legale, rapide, se opuneau 
„progresiştilor” (zenshinronsha), care aveau o viziune mai 
profundă a statului (capitalism, finanţe, birocraţie). 


2. Unitatea guvernului fiind distrusă, adversarii şi-au con- 
struit fiecare propriile justificări. În realitate, între 1874-1875, 
ceea ce domină viaţa politică sunt ezitările şi revelarea 
divergenţelor interne. 


„Radicalii” practică o acţiune legală sau violentă, locală sau 
naţională. Intors la Kagoshima, Saigo devine conservator şi 
face din Satsuma propriul său „regat”. Aliaţii săi, la Tokyo, au 
format „partidul patriotic”, au cerut alegerea unei adunări (petiția 
din ianuarie 1874), apoi s-au retras în provinciile lor: Eto la Saga, 
unde s-a revoltat şi a fost executat (februarie), Itagaki în Tosa, 
unde a organizat rishisha, societate de shizoku, mutualistă şi 
politică. Tot el pune în lumină o ambiţie naţională, atunci când 
fondează la Osaka (februarie 1875) „societatea patriotică” (aiko- 
kusa), în. realitate limitată la shizoku din Kansai şi din Shikoku, 

şi care curând a fost desfiinţată. Exprimau puţine idei noi: 
adunarea cerută, formată din foşti bushi, nu făcea loc nici unei 
opoziții. „Societatea patriotică” acţionează mai degrabă 
inconştient în sensul introducerii dreptului la pluralism, prin fap- 
tul că pretinde să aibă o existenţă legală în afara guvernului. 
Dacă datăm mișcarea „libertate şi democraţie” în anul 1874, 
atunci trebuie să îi acceptăm limitele. 

Influenţa lor asupra guvernului este secundară. Echilibrul în- 
tre facţiuni absoarbe toate eforturile: pentru a ridica clanul din 
Satsuma, cel mai divizat dintre toate, Okubo l-a numit pe 
Hisamitsu ministru de stânga, post onorific, şi a precipitat expe- 
diţia în Taiwan, încredinţată fratelui lui Saigo, Tsufumichi. Ostil 
acestei politici prea legate de Satsuma, Kido a demisionat, 
slăbind la rândul său clanul din Choshu. Ito, protejatul său, s-a 
străduit să îl determine să revină în guvern. Acesta a fost 
subiectul „conferinţei de la Osaka” (între Okubo şi Kido), la care 
ltagaki a fost asociat. Cu toţii au revenit în guvern. O unitate fără 
un lung viitor: Itagaki a abandonat din nou Dajokan (octombrie 
1875), în acelaşi timp cu Hisamitsu, adversarul său. Întors la 
Tosa, el a abandonat opoziţia, până în 1877. 


Dincolo de vicisitudinile prin care trece coaliția aflată la 
putere, s-a format, încă din 1873, o coaliţie ce-i grupa pe 
Okubo (Interne), Ito (Industrie), Okuma (Finanţe). Aceasta 
a reuşit să depăşească presiunea inflaţiei din 1874-1875, 
relansând marile reforme, chiar în momentul de vârf al 
crizei coreene. Noul sistem funciar şi răscumpărarea 
rentelor de shizoku au devenit realitate în 1876. 


Instituţiile au fost reformate, ţinându-se cont de nemulţumi- 
rile populaţiei, de exigenţele opoziţiei. Senatului (genroin) care 
înlocuia „Camera de stânga” i-a fost încredinţată, în 1875, re- 
dactarea unei constituţii, idee admisă pentru a echilibra facțiunile 
aflate la putere, independent de adunarea reprezentativă cerută 
de către „adicali”. În provincie, renunțând la destrămarea 

comunităţilor tradiţionale, guvernul a recunoscut autoritatea de 
fapt a consiliilor şefilor de familii. La alt nivel, diviziuni mai largi, 
sate şi oraşe, înlocuind districtele (ku) încă din 1871, au fost în- 
credinţate adunărilor şi şefilor (kocho) aleşi prin sufragiu cenzi- 
tar. Prin aceste concesiuni făcute particularismului local li s-a 
cerut notabililor, iar nu indivizilor, să realizeze articulaţia între 
planul local şi cel naţional. 


3. La sfârşitul lui 1877, guvernul triumfa asupra revoltei 
cu un caracter mai mult provincial decât social din Sat- 
suma (războiul din sud-vest), unde reformele nu fuseseră 
aplicate, dată fiind autonomia „regatului lui Saigo”. În 
acest moment, totuşi, opoziţia preia iniţiativa. Ea se orga- 
nizează la scară naţională, cu trei mişcări convergente, 
dar distincte: societăţile compuse din shizoku, afiliate la 
rishisha lui ltagaki; asociaţiile de ţărani din nord (tohoku), 
al căror lider este Kono Hironaka; societăţile politice, for- 
mate din ţărani bogaţi, organizate ici şi colo, în mod spon- 
tan, în cadrul corpului electoral al adunărilor din prefecturi 
(martie 1879). Presa şi turneele de propagandă au grăbit 
fuziunea acestora, în aikokusha reconstituită la Osaka 
(septembrie 1878), cu două congrese anuale, apoi într-o 
„alianţă pentru pregătirea adunării naţionale”, în fine într-un 
„partid libera!” (jiyuto) conturat încă de la începutul lui 
1881. Ulterior, pe măsură ce petiţiile se aglomerează la 
Tokyo, se produce o triplă schimbare, geografică (ridi- 
carea nordului), socială (preponderența ţăranilor), ideo- 
logică (centrată pe creşterea impozitului funciar şi pe 
apărarea libertăţilor locale). Cum poate fi explicat succe- 
sul numeric al mişcării? Pauperizarea nu joacă decât un 
rol parţial: influenţa pe care o aveau shizoku a slăbit (cu ex- 
ceptia liderilor) atunci când au fost afectaţi de inflaţie, în timp 
ce influenţa ţăranilor a crescut, pe măsură ce aceştia se îm- 

bogăţesc. Importante sunt motivațiile politice: pentru Itagaki, 
în 1878, prevenirea unei represiuni guvernamentale în con- 
textul „războiului din sud-vest”, pentru electorii din adunările 
prefecturilor, manifestarea unui particularism latent. 


Politica guvernamentală are două aspecte: unul represiv 
(contra libertăţilor presei, de asociere, de reuniune) şi defensiv 
(stabilizarea armatei, dincolo de raţiuni politice, prin crearea unui 
stat major, independent de Dajokan, după model german); altul 
constructiv, presupunând pregătirea unei Constituţii, cu atât mai 
necesară cu cât Kido şi Okubo au murit în 1877-1878, iar riva- 
lităţile dintre fracțiuni au izbucnit din nou. Totuşi, oligarhii nu 
doresc să instaureze un stat autoritar: chiar dacă, urmând altă 
cale, gândirea lor făcea loc libertăţilor. Individual, ei controlau ar- 
mata (Yamagata, Oyama, mai târziu Katsura, Terauchi, Tanaka, 
deopotrivă oameni de stat şi conducători militari). Dar unitatea 
echipei lor conta mai mult ca niciodată: de aici şi criza din 1881, 
încheiată prin expulzarea lui Okuma şi a clientelei sale de 
funcţionari de la finanţe. Aflat în conflict cu Ito în privinţa politicii 
economice, cu Kuroda în privinţa vânzării întreprinderilor de stat 
în Hokkaido, el avea în legătură cu constituţia unele idei (pre- 
cum alegerea imediată a unei adunări, guvernarea majorităţii) 
care au părut să deschidă calea „radicalismului”. Divergenţele 
erau intolerabile din cauza unei opoziții externe. In ziua plecării 
lui Okuma (12 octombrie), un decret imperial promitea o Consti- 
tuţie şi, pentru 1890, un Parlament. Din iulie, un document al lui 
lwakura, redactat de Inoue Kowashi, împreună cu juristul ger- 
man Roesler, fixa principiile pentru a închide disputele. 


4. Din 1881 până în 1890, iniţiativa a aparţinut puterii, 
avându-se în vedere patru sarcini prioritare: tratatele (Inoue 
Kaoru), finanţele (Matsukata), administraţia locală (Yama- 
gata), redactarea Constituţiei (Ito). Opoziția a rămas activă, 
cu faze în care alternează organizarea cu dispersarea. Trei 
partide s-au format în 1881—1882: „partidul libertăţii” (Jiyu.to) 

condus de ltagaki; „partidul constituţional progresist” 
(kaishin.to) condus de Okuma; „partidul de guvernământ 
imperial constituţional”, pro-guvernamental, creat de Ito. 
Din 1884, acestea şi-au încetat, în fapt, existenţa (jiyu.to 
chiar prin autodizolvare). În 1887-1888, opoziţia s-a re- 
grupat împotriva politicii occidentalizante a lui Inoue Kaoru, 
sau, mai exact, împotriva oligarhilor. De ce această dis- 
continuitate? La influenţa decisivă a structurii şi comporta- 
mentului asociaţiilor incluse în partide se adăuga cea a 
maselor, a represiunii guvernamentale, a politicii externe. 


Create de către partide, sau anterioare acestora, grupurile, 
făcând parte în general din opoziţie, s-au multiplicat între 
1881—1882 şi au supravieţuit partidelor, ca o structură perma- 
nentă a societăţii politice, centrată pe ziare, universităţi, adunări 
din prefecturi sau pe marile companii. Reculul vechilor shizoku, 
ridicarea notabililor din nord-est sunt fenomene care se afirmă. 
Mai clară este superioritatea marilor oraşe şi a profesiunilor care 
se leagă de existenţa acestora: presă, birouri juridice, învăţă- 
mânt. Burghezia, pătură subţire, înregistrează o schimbare de 
generaţie la cincisprezece ani după Meiji Ishin, ceea ce pre- 
supune bogăţie şi instrucţie, dar cu o specificitate care s-a dez- 
voltat mai repede decât reprezentativitatea de clasă: s-a produs 
o profesionalizare a politicului, cerută de naşterea unei opinii 
naţionale. Din punct de vedere numeric, acest succes a fost 
limitat (câteva mii de aderenti în partide), dezvoltarea adminis- 
traţiei şi a armatei atrăgând tânăra generaţie. Nu mai mult decât 
opozanţii de la 1875, această societate, reprezentată în partidul 
liberal de către Hoshi Toru, un jurist din Tokyo, nu era ruptă de 
putere. Ea viza participarea la guvernare şi independenţa naţio- 
nală. Dar organizarea opiniei într-o formă durabilă cerea mai 
multă răbdare. De aici şi o înclinaţie către compromis, directă în 
cazul relaţiei vechilor lideri (Itagaki, Goto, Okuma) cu oligarhii, 
prin afinitate de idei în anturajul lui Okuma, prin interes la nivel 
regional, cu funcţionarii. In paralel, se conturează imposibili- 

tatea unei unităţi a punctelor de vedere, care transpare în plu- 
ralitatea partidelor: jiyu.to, agrarian, este ostil impozitului pe pă- 
mânt sau pe sake*, dar atent la puterea externă a statului; 
Kkaishin.to acceptă politica lui Matsukata. Se constituie, aşadar, ca 
răspuns la compromisuri, un extremism separaţionist la radicali. 

Crescute pe acest fond, partidele, din punct de vedere so- 
cial, au primit o largă susţinere rurală, atât timp cât se spera în- 
tr-o relaxare fiscală. Eşecul a făcut ca la sfârşitul lui 1882 ele să 
fie abandonate, printr-un fel de depolitizare (în contrast cu for- 
marea unei elite de politicieni provenită din rândurile nobilimii) 
pe care deflaţia prelungită a amplificat-o, distrugând unitatea de 
vederi a proprietarilor funciari. În paralel, coerenţa fragilă a par- 
tidelor a fost diminuată printr-o lege care le îngrădea consti- 
tuirea, pornind de la secţiunile locale (1882). Pretenţiile Chinei 
asupra Coreei (şi asupra Tonkin-ului) au readus în primul plan 
preocuparea pentru întărirea statului. În 1883, Itagaki şi Goto, la 
finalul unei călătorii în Europa (finanțată de Mitsui, datorită aran- 
jamentelor secrete ale lui Ito), preconizează dizolvarea propriu- 
lui partid, apreciat ca fiind format prematur. După începerea 
acestei faze descendente, în condiţiile dezorganizării politice, 
se multiplică revoltele şi comploturile (1882-1885), cu partici- 
parea locală a radicalilor. Angoasa socială a accelerat destră- 
marea partidelor deja formate. Dar dezvoltarea societăţii politice 
lăsa moderaţilor bazele unei reconstrucţii pe măsură ce radicalii 
(Oi Kentaro) alunecau către un naționalism agresiv. 


Puterea mişcării liberale, cu semnificaţie socială de 
scurtă durată şi parţială, dar transformată în forţă politică 
permanentă, nu poată fi exagerată. Guvernul a suportat şi 
alte presiuni. Rezumându-se din 1881 la liderii din Choshu 
şi Satsuma, el face faţă unor solicitări care vin din mai multe 
direcţii. Odată Iwakura dispărut (1883), a fost eliminat ceea 
ce mai persista din influenţa charismatică a aristocrației 


* Alcool obţinut din orez, principala băutură produsă în Japonia. (N.tr.) 

de curte, prin numirea lui Sanjo pe lângă palat, ca nai.dai- 
jin (ministru de Interne) şi prin înlocuirea Dajokan cu un 
consiliu de miniştri (naikaku) cu acces direct la suveran, a 
cărui preşedinţie a fost preluată de Ito. În 1884, titluri de 
nobleţe, bază a unei viitoare Camere a lorzilor,. au fost 
atribuite foştilor kuge şi daimyo, dar şi în funcţie de merit. 
Împotriva opoziţiei liberale a fost întreprinsă o depolitizare 
a comunităţilor rurale tradiţionale (1888), prin întărirea so- 
lidarităţii lor. Disciplina armatei a fost sporită prin „edictul” 
imperial „către soldaţi şi marinari” (1882), care exalta o 
morală militară centrată pe obedienţă. În ceea ce priveşte 
constituţia, Ito, departe de a-şi limita opoziţia la liberalism, 
pe care îl considera o limitare a puterii suveranilor de către 
supuşi, se străduia să obţină stabilitatea printr-o sinteză 
de instituţii şi idei. Din partea unor jurişti şi sociologi ger- 
mani, Stein, Gneist, Roesler (acesta din urmă a locuit în 
Japonia din 1878 până în 1893), el a preluat noţiunea unei 
puteri suverane concepută ca fiind transcendentă în soci- 
etate, exercitând, în mijlocul conflictelor de clasă expri- 
mate de către partide şi Parlamentul ales, un rol mediator 
prin intermediul aristocrației (Camera superioară), admi- 
nistratie şi armată. Împreună cu conservatorii confucianişti 
(Motoda Eifu), el a conceput structura naţională perma- 
nentă (kokutai) şi sistemul politic tranzitoriu (sei.tai); el a 
ancorat istoric constituţia pe continuitatea mitică a dinas- 
tiei imperiale. Începând din 1880, termenul Tenno, cu re- 
zonanţă religioasă, a eliminat toate celelalte titluri utilizate 
pentru a-l desemna pe împărat. Dar lto a menţinut neu- 
tralitatea politică a împăratului (contra opiniei lui Roesler) 
şi s-a opus la instituirea unei religii de stat. Supuşii au 
primit drepturi, nu numai obligaţii. 

Regimul Meiji a făcut loc opoziţiei, prin lărgire, mai de- 
grabă decât prin alternanță, în cadrul liberalismului său 
original bazat pe pluralism organic. Această integrare a 
fost facilitată de o identitate de structură — pretutindeni 
elitele erau divizate în facţiuni —, printr-o acceptare una- 
nimă cu caracter suis generis a instituţiei imperiale, prin 
aceeaşi manieră ambiguă de a trata comunităţile rurale, 
înrolate în destinul naţional, dar menținute ca grupuri în- 
chise (prin urmare, utile notabililor, sub-lideri ai partidelor). 
Singura inovaţie a fost exaltarea rolului lui Tenno ca sursă 
a unităţii. 


Capitolul II 


UN STAT PUTERNIC ÎN ASIA ORIENTALĂ 
(1890-1912) 


Al treilea deceniu Meiji (1889-1898) este marcat de 
mutații neaşteptate: Constituţia din 1889, care impunea 
un ritm de sesiuni de lucru şi de ministere; războiul cu Chi- 
na, apoi cu Rusia, din care a rezultat un imperiu şi o rivali- 
tate cu occidentalii; dezvoltarea industrializării. 


I. Imperialismul 


Obiectivele modernizării par să fi fost atinse în 1914: 
suveranitatea, prin abolirea tratatelor inegale (1894-1911); 
securitatea, prin controlul asupra insulelor şi teritoriilor con- 
tinentale apropiate; egalitatea cu marile puteri, printr-un 
tratat de alianţă cu Marea Britanie. Dar imperialismul japo- 
nez este integrat celui occidental. 

El îşi datorează primul succes construirii Transsiberi- 
anului: Japonia înclină spre Marea Britanie la negocierea 
unui noi tratat comercial (1894). Războiul sino-japonez a 
urmat scurt timp după aceea (august 1894-aprilie 1895). 
Tulburările din Coreea, expediţia unei mici armate chineze 
provoacă o debarcare japoneză. Japonia ia iniţiativa în 
conflict: respingând principiul unei neutralităţi a Coreei 
care ar fi lăsat să persiste atât dezordinile, cât şi vestigiile 
unei suzeranităţi chineze, ea propune un plan de reforme, 
apoi îl impune. Se pare că încearcă mai puţin să învingă 
China cât să împiedice o imixtiune britanică sau rusă. Prin 

tratatul de la Shimonoseki, japonezii obţin independenţa 
Coreei, cedarea Taiwan-ului şi a peninsulei Liao-Toung, 
egalitatea cu occidentalii în China. 

La şase zile după încheierea tratatului, Rusia, Franţa şi 
Germania au obligat Japonia să retrocedeze Liao-Toung: 
eşec parțial, pe care conducătorii săi l-au interpretat ca fi- 
ind rezultatul unei ambiţii excesive datorate victoriei. De 
aici rezultă prudenţa lor atunci când se intensifică pre- 
siunea rusă în Manciuria şi în Coreea, fenomen prin care 
debutează fărâmițarea Chinei. În 1896, împreună cu Ru- 
sia, ei se mulţumesc cu o împărţire a influenţei în Coreea. 
Când ruşii se instalează la Port-Arthur (1898), englezii la 
Wei Hai Wei (ocupat de către japonezi în 1895), ei se 
mulţumesc să obţină neutralitatea regiunii de coastă Fu 
kien, aflată în faţa Taiwan-ului. Abandonează în mâinile 
ruşilor Manciuria şi Liao-Toung (prin protocolul Nishi Rosen). 
Aceeaşi moderație o constatăm şi în timpul revoltei Boxe- 
rilor*: Japonia furnizează o treime din contingentul inter- 
naţional, dar ezită să se angajeze. In 1901, consolidată în 
Manciuria (prin realizarea căii de fier ce unea estul chinez 
cu sudul manciurian), expansiunea rusă se extinde asu- 
pra Coreei. Războiul era la orizont. Rivalitatea anglo-rusă 
procura Japoniei un aliat. Tratatul din 1902 cu Marea Bri- 
tanie îi aduce recunoaşterea intereselor sale speciale în 
Coreea şi o promisiune de sprijin, dacă, aşa cum se în- 
tâmplase cu ocazia retrocedării peninsulei Liao-Toung, 


* „Boxeri” este denumirea prin care europenii îi desemnează pe 
membrii unei societăţi secrete chineze, xenofobă şi anti-occidentală, 
care, cu aprobarea tacită a împărătesei Ci xi, a încercat, începând cu 
1895, să înlăture dominaţia străinilor din China. In 1900, ei au asediat 
legaţiile puterilor europene la Beijing şi au masacrat. mai mulţi functio- 
nari ai acestora. Un corp expediționar internaţional a sechestrat-o pe 
împărăteasă, a înfrânt revolta, iar China a fost obligată să plătească 
despăgubiri uriaşe. (N.tr.) 

Rusia ar fi format o coaliţie. Asociaţiile naţionaliste au 
văzut aici un succes care trebuia exploatat. Dar Ito şi Inoue 
au preferat o înţelegere cu Rusia şi, din iunie 1903 până 
în ianuarie 1904, Katsura continuă să propună în schim- 
bul Coreei o renegociere a Manciuriei. 

Victoria egalând-o pe cea din 1895, opinia generală 
este că ar trebui exploatată. Tratatul de la Portsmoth (sep- 
tembrie 1905) aduce o dezamăgire: o dată cu libertatea 
de acţiune în Coreea, transferul de drepturi pentru ruşi în 
Liao-Toung şi în sudul Manciuriei nu aduce Japoniei decât 
sudul insulei Sahalin şi nici un fel de despăgubire de 
război. Dar o nouă campanie este imposibilă din punct de 
vedere financiar. Militarii cer pacea. În continuare, Japonia 
îşi consolidează poziţiile. Anexează Coreea în 1910, obti- 
ne de la China noi drepturi în Manciuria, schimbă garanţii 
cu puterile coloniale din Extremul Orient (Marea Britanie, 
Franţa şi Rusia). 


De ce acest imperialism prudent? Este oare o consecinţă a 
expansiunii capitalismului? În 1894, comerţul cu Coreea repre- 
zenta 2 % din schimburile Japoniei. Aceasta reexporta mărfurile 
cumpărate şi vindea 0,4 % din produsele sale de bumbac. Im- 
porta cantităţi din ce în ce mai mari de orez şi de aur (68 % din 
metalul cumpărat, 1867-1890). Negustorii japonezi se loveau 
de influenţa chineză. După 1890, aurul coreean a fost expediat 
în China. Dar nu aceasta a fost cauza războiului: după încheie- 
rea păcii, vânzările către China s-au menţinut; Japonia a permis 
germanilor, ruşilor şi americanilor să achiziţioneze minele. Abia 
în 1897, când s-a suprimat bimetalismul, Japonia a devenit din 
nou principalul cumpărător. La rândul său, piaţa chineză era im- 
portantă pentru filaturile de bumbac. Exporturile în această di- 
rectie au fost avute în vedere. Între altele, China a devenit prin- 
cipalul furnizor de bumbac brut la preţuri mici. Dar dacă tratatul 
de la Shimonoseki reflecta exigenţele mediilor de afaceri, abia 

după victorie acestea au devenit mai energice. După 1896 au 
fost create întreprinderi la Shanghai. Indicele exporturilor de fire 
în China trece de la 100 la 700 în 1903 (35 % din producţie). 
Produsele şi capitalul din alte ţări au pătruns, însă, mult mai re- 
pede. Firele din India au invadat China Centrală. Debuşeul man- 
ciurian era nesemnificativ. Or tocmai aici a fost dus războiul con- 
tra Rusiei. Expansiunea economică a stimulat psihologia impe- 
rialistă: ea nu îi putea impune cadrul său geografic. 

Imperialismul nu a fost o manevră a oligarhilor menită să le 
aducă susţinerea opiniei interne, care ataca guvernul în presă, 
pe stradă, în Parlament, reproşându-i moderaţia. Mai multe zile 
de revoltă au urmat tratatului de la Portsmouth. 

Fondat pe mijloace economice care lipseau la începutul erei 
Meiji, imperialismul a fost reacţia la o situaţie militară apreciată 
ca fiind periculoasă. Întorşi din Europa (1887-1889), Inoue şi Ya- 
magata au insistat asupra cuceririlor coloniale, în condiţiile în 
care rivalitatea ruso-britanică se extindea în Coreea, şi asupra 
păcii armate. Yamagata a circumscris două domenii geografice 
care priveau independenţa naţională: unul, fundamental, format 
din arhipelagul japonez, altul, util, cuprinzând Coreea, a cărei 
neutralitate se impunea. Aceste idei indică o atitudine defensivă. 
Imperialismul japonez, suscitat de cel al marilor puteri, nu dorea 
să le înfrunte pe acestea pentru dominarea Extremului Orient. 
Totuşi, în ciuda respectării acestor idei iniţiale ale epocii Meiji, el 
a provocat schimbări în echilibrul statului: a) Cu excepţia Sahali- 
nului, noile teritorii au fost încredințate militarilor. Aceştia nu de- 
pindeau decât de împărat, iar competenţa lor trecea peste cea a 
guvernului, ceea ce aducea atingere centralismului. b) Formarea 
unei zone de securitate, departe de a-şi realiza obiectivul, com- 
plica situaţia. Pentru a stăpâni populaţiile anexate, armata a 
crescut: în 1912, statul major a cerut două divizii noi. Dar căile 
de comunicaţie în imperiu erau maritime. Din 1907, relaţiile cu 
Statele Unite încordându-se, marina a formulat un ambițios pro- 
gram de construcţie, care antrena răspunderile cumulate ale 
unei puteri continentale şi ale uneia insulare. Au început con- 
flicte, între militari şi guvern, între marină şi armată. 

II. Capitalismul 


Expansiunea economică, accelerată începând din 
1886-1890, marchează două puncte după victoria contra 
Chinei şi a Rusiei şi o pauză între 1899 şi 1905. Venitul 
naţional creşte anual cu 4,1 % între 1886 şi 1898 (cu 1,2 % 
anterior), cu 6,1 % între 1906 şi 1919. In 1897 se mani- 
festă mișcarea muncitorească. Ca şi mai înainte, trebuie 
să acordăm importanţa sa sectorului tradiţional şi să dis- 
tingem întreprinderile de stat de cele private. 


Succesului industriei textile i se opune demarajul tardiv al 
industriei grele. Orientată către exterior (vânzări în proporţie de 
88 % între 1907 şi 1911, fire şi uneori ţesături; 39 % din totalul 
exporturilor în 1891, 40 % în 1904), mătasea japoneză depă- 
şeşte în 1904 producţia italiană şi exportul chinez. Apar uzine 
(țesătorii şi filaturi mecanice). Dar, în 1904, 300 000 de ateliere 
familiale continuau să se afle sub controlul negustorilor. Pentru 
bumbac, concentrarea financiară şi tehnică asigură succesul fi- 
laturii (1893: 40 de companii, 40 de uzine, 381 000 de maşini de 
filat, 214 000 de maşini de bobinaj; 1906: 34 de companii, 90 de 
uzine, 1 900 000 de maşini de filat, 1 113 000 de maşini de bobi- 
naj). Piaţa internă era cucerită în 1891. Filaturile exportă în Asia. 
Dar, începând din 1904, piaţa chineză stagnează din cauza 
țărilor rivale şi a capitalismului local. Consumul intern redevine 
esenţial. Capitalismul pătruns în ţesătorii le reorganizează, co- 
ordonându-le cu filaturile. În 1909, industria textilă cuprindea 46 % 
dintre întreprinderile cu mai mult de 5 angajaţi, 53 % dintre 
muncitori, 50 % din capitalul din sectorul secundar (sau 41 % 
din producţia totală, în timp ce industria alimentară reprezenta 
27,3 %). În expansiunea industriei uşoare este integrat un sec- 
tor tradiţional aflat în progres tehnic. În 1909, industriile chimică 
(7,8 % din producţia industrială), metalurgică (6,3 %), mecanică 
(4,3 %) depind de inveştiţiile şi de comenzile statului pentru ma- 
terial militar şi feroviar, mai puţin cele pentru nave. Statul, care 

se dovedeşte a fi un iniţiator în ceea ce priveşte producţia de 
fontă şi de oţel, pune în funcţiune, în 1901, în nord-vestul 
Kyushu, oţelăriile din Yawata. Uzinele cu capital privat nu au 
decât un rol declanşator; cea mai importantă, Nihon Seiko, 
legată de Mitsui, lucra cu arsenalul marinei din Kure. Succesul 
este sigur. Consumul de fontă a crescut (de la 45 000 de tone 
în 1900, la 400 000 de tone în 1911), dar proporţia importurilor 
se menţine (49 %). Japonia produce 60 % dintre navele sale, 80 % 
din vagoanele sale, 26 % dintre locomotive. Totuşi, nu atinge 
decât 0,8 % din producţia de fontă a Statelor Unite, cu o renta- 
bilitate pe muncitor de 8 ori mai mică. 

Compartimentată, această economie este originală, într-un 
sens mai larg, prin „structura sa dualistă”. Ateliere familiale, mici 
exploatări agricole, magazine, toate tradiţionale, funcţionează 
alături de uzine şi transporturi moderne. Această noţiune de 
dualism rezultă din compararea dinamismului din cele două 
sectoare. Ea nu exclude generalitatea expansiunii, nu semnifi- 
că o opoziţie între stagnare şi progresul cantitativ sau calitativ. 
Alte asocieri (filaturi şi ţesătorii de bumbac sau, mai târziu, sub- 
tratarea în metalurgie), alte discontinuități (textile şi metalurgie) 
recuperează această separare. Disparitatea dintre dimensiu- 
nile întreprinderilor este mai importantă decât diferenţele de 
nivel tehnic. 


Concentrarea (în sectorul modern) favorizează grupurile 
formate la începutul erei Meiji şi identificate ca zaibatsu 
(clan financiar). Acestea îşi perfecţionează organizarea şi 
capătă trăsături distinctive. Le putem clasa în trei cate- 
gorii, fiecare cu mai multe trepte de mărime. 


Mitsui — superior celorlalţi —, Mitsubishi la Tokyo, Sumitomo 
în Osaka cuprind o bancă, companii comerciale şi industriale: 
de aici rezultă autonomia lor financiară, precum şi această di- 
versitate, care aduce desemnarea lor ca sogo.zaibatsu (sogo = 
sinteză). Kinyu.zaibatsu (kinyu = finanţe) grupează o mare 

bancă, companii de transport şi asigurări, rareori întreprinderi 
industriale: astfel, Yasuda, de acelaşi rang cu sogo.zaibatsu, 
apoi Shibusawa (banca Daiichi) şi Kawasaki. Okura, Asano, Fu- 
rukawa formează sangyo.zaibatsu (sangyo=industrie), fără să 
aibă bănci. 


Dominante în domeniul bancar şi minier, zaibatsu erau 
limitate de către întreprinderile de stat în ceea ce priveşte 
metalurgia şi căile ferate. Cu excepţia trustului Mitsui 
(pentru mătase), ele nu acţionează în industria uşoară. 
Nici una dintre marile companii nu deţinea un monopol, 
rezultat ce decurge deopotrivă din dorinţa lor de au- 
tonomie şi din tendinţa de a urmări orice afacere profi- 
tabilă: de aici rezultă şi o integrare fragilă. Orientarea ur- 
mată de Mitsui, la origine companie bancară şi de comerţ, 
către mine şi industrie, a fost târzie. Mitsubishi, până în 
1885 companie de navigaţie, fuzionează cu una dintre ri- 
vale pentru a forma „Nihon Yusen”. În 1886, o companie 
Mitsubishi a fost reconstituită având două activităţi, minerit 
şi construcţii navale. 

În toate grupurile, controlul intern era organizat după o 
anumită schemă. In frunte se afla o societate familială, al 
cărei capital aparţinea descendenților fondatorilor. Aceas- 
ta deţinea (cu excepţia casei Mitsui, care acţiona prin in- 
termediul unei companii colective centrale) majoritatea 
acţiunilor din marile companii, fiecare acoperind un sector 
de activitate (bănci, mine, comerţ, metalurgie, mai târziu 
chimie), la rândul lor reprezentate la nivel de filiale şi de 
subfiliale. La acest nivel, participarea devenea net minori- 
tară: controlul era fondat pe relaţii interumane, pe cumulul 
de posturi, pe influenţa întregului zaibatsu, nu al com- 
paniei izolate, exercitată pe piaţa de produse şi de credit. 
Mai puţin orientate către monopoluri şi integrate decât 

imperiile industriale occidentale, zaibatsu au avut o ca- 
pacitate de expansiune mult superioară, atât în putere, cât 
şi în varietate, acţiunea lor depăşindu-le posibilităţile reale 
de investiţii. Adaptate unei relative lipse de capital, ele erau 
mai degrabă concentrări de talente şi de spirite întreprin- 
zătoare. Au evitat astfel dispersarea profitului patronal, 
ceea ce a sporit investiţiile, cele câteva familii de propri- 
etari ducând o viaţă destul de simplă. Economiştii nu se 
îndoiesc de eficacitatea acestor companii. Există totuşi o 
latură negativă: frânarea organizării pieţei de capital, pen- 
tru că nevoile lor limitate nu impuneau vânzarea de acţiuni; 
era astfel descurajată constituirea companiilor indepen- 
dente de dimensiuni medii. 


La începutul secolului al XX-lea, expansiunea economică se 
sprijină încă pe condiţiile care o favorizaseră la începutul erei 
Meiji. Dacă Japonia exportă produse finite (ţesături) şi semi-fi- 
nite (fire de bumbac), în realitate industria de mătase, scutită de 
orice cheltuieli pentru achiziţionarea de tehnică din străinătate, 
este cea care asigură fondurile pentru importul de maşini şi de 
materii prime (bumbac şi fier). Agricultura este încă în progres 
în privința suprafeţelor cultivate, a randamentului la hectar, a 
rentabilităţii muncii, datorită culturilor de arbuşti şi zarzavaturi, 
cât şi îngrăşămintelor. Presiunea demografică (38 603 000 de 
locuitori în 1886, 47 322 000 în 1906) rămâne tolerabilă. Creş- 
terea taxelor (0,56 % între 1885 şi 1890; 1,10 % în 1905) nu o 
depăşeşte pe cea din Anglia în epoca industrializării. Intervenţia 
statului este esenţială. Războiul contra Chinei a fost profitabil 
din punct de vedere economic. Cheltuielile care au ajuns la 200 
de milioane de yeni într-un an au fost acoperite printr-o indem- 
nitate de 365 de milioane plătite parţial în lire sterline: urmarea 
este adoptarea etalonului-aur în 1897 şi elanul întreprinderilor, 
cărora pregătirea contruntării cu Rusia le-a atenuat refluxul. 
Acest război urma să coste de 8 ori şi jumătate mai mult decât 
precedentul. Odată revenită pacea, cheltuielile obişnuite au 

crescut (412 milioane în 1905, 636 de milioane în 1908), susti- 
nând oţelăriile, naţionalizarea şi extinderea reţelei de căi ferate, 
a celei de telefonie etc. Industria modernă răspundea unor ne- 
voi care erau deja create, substituindu-se importurilor din străi- 
nătate şi adoptând tehnici mai bune. 

Începând din 1900 apar dificultăţile: în sectorul agricol, scă- 
derea relativă a preţurilor în condiţiile în care cresc costurile 
punerii în valoare a terenurilor marginale; datoriile externe, ca 
urmare a faptului că Rusia nu îşi plătise indemnităţile de război. 
În consecinţă trebuie să se stabilească şi o ierarhizare a cheltu- 
ielilor, o necesitate în timpul naţionalizării căilor ferate fiind 
aceea de a opta între o reţea strategică şi o alta (cu ecartament 
îngust, mai ramificată) cu finalitate economică. Recesiunea din 
1907 este mai accentuată decât cea din 1898 şi poate fi impu- 
tată organizării insuficiente a pieţei de capital. Armonia structurii 
„dualiste” devine fragilă pe măsură ce iese la iveală latura sa 
negativă: instabilitatea micilor întreprinderi, moderne sau nu. 


Impactul dezvoltării industriale asupra repartiţiei profe- 
sionale şi individuale este evident. Dar consecinţele so- 
ciale nu sunt pe măsură. Transformările politice aşteptate 
nu se produc. În schimb, nu există frâne sociale care să 
paralizeze dezvoltarea economică. 


a) În pofida progresului agronomic, venitul ţăranilor stagnea- 
ză, uneori chiar scade, din cauza dimensiunilor reduse ale ex- 
ploatărilor, a relativei scăderi a preţului orezului, a presiunii de- 
mografice. Numărul micilor exploatări creşte, în parte datorită 
fărâmiţării rezultate din sistemul succesoral. Ingustarea lor se 
accentuează. Grădinăritul se extinde. Dar exodul rural rămâne 
încă limitat. 

b) Această situaţie se explică prin insuficienta dezvoltare a 
industriei, deci a pieţei de muncă, şi prin aptitudinea comuni- 
tăţilor ţărăneşti de a-i reţine pe ţăranii sărăciţi, dar şi a influenței 
pe care structura dualistă a economiei o are asupra compoziţiei 

populaţiei urbane. În 1910, o cincime dintre salariaţi (800 000, 
dintre care 470 000 în industria textilă, din totalul de 4 600 000) 
lucrează în ateliere cu 10 sau mai mulţi lucrători. Micii meseriaşi 
(mici comercianţi, artizani, zidari, hamali) reprezintă majoritatea 
mâinii de lucru urbane, de slabă calitate, cu salarii insuficiente 
pentru a întreţine o familie (20 de sen în 1890, 40 de sen în 
1900). Personalul uzinelor moderne este de două tipuri: în tex- 
tile, tinere fete (90 % au între 14 şi 20 de ani, în comparaţie cu 
58 % în Marea Britanie), recrutate din mediul rural pentru o pe- 
rioadă de câţiva ani, fără ucenicie, dar care se adaptează re- 
pede la o producţie de calitate medie; locuind în dormitoare co- 
mune, ele primesc 25 de sen pe zi şi rămân la marginea soci- 
etăţii urbane; în metalurgie şi în industria chimică, mai ales în 
arsenale, lucrează muncitori recrutaţi din tinereţe şi care bene- 
ficiază în întreprindere de o pregătire profesională serioasă, 
acompaniată imediat de un salariu. Această mână de lucru difi- 
cil de format este totuşi nesigură, oferta de muncă depăşind 
cererea. Din acest motiv apar contracte cu prime de fidelitate şi 
salarii de un yen pe zi. 

Exodul rural este dificil pentru că oamenii tineri ezită să emi- 
greze singuri, definitiv, iar întreprinderile preferă, cu excepţia 
posturilor dificile, să angajeze o mână de lucru feminină prost 
plătită. 

c) Influenţa comunităţilor familiale şi rurale tradiţionale se ex- 
tinde asupra unei părți din populaţia urbană. Tendinţa conser- 
vatoare domină, dar nu se reduce la apărarea privilegiilor deti- 
nute altădată de către jinushi. O presiune în favoarea egalităţii 
interne există de asemenea. 

În oraşe, demarajul mişcării muncitoreşti este dificil. Încă din 
primele decenii, aceasta se prezintă sub aspectul unei mişcări 
pendulare: unei faze de organizare (1897—1901), moderată ide- 
ologic (mutualism, cooperarea cu patronatul), cu succes în rân- 
dul muncitorilor calificaţi (sindicate ale metalurgiştilor, ale 
mecanicilor şi conductorilor de locomotivă, ale tipogratilor, cu 
cel mult 10 000 de aderenti), încheiată prin dizolvarea sindi- 
catelor, îi urmează o etapă de radicalizare (1901-1911), în tim- 

pul căreia studenţii, jurnaliştii, pastorii, dar nu muncitorii, se 
ocupă de difuzarea ideilor socialismului, de critica imperialismu- 
lui (în timpul războiului ruso-japonez), de fondarea partidelor 
politice proletare (1901 — Partidul social-democrat, 1906 — 
Partidul socialist japonez). Astfel de manifestări provoacă repre- 
siunea guvernului, care, înarmat cu o „lege a poliţiei şi ordinii 
publice” (martie 1900), tratează drept delict orice intervenţie în 
relaţia dintre patron şi angajat. Mai multe dizolvări au fost im- 
puse: în 1901, chiar în anul înfiinţării, Partidului social-democrat 
şi sindicatului mecanicilor căilor ferate; în 1907, Partidului so- 
cialist. Dar ostilitatea puterii şi a patronatului nu explică totul: 
înainte ca acestea să intervină, sindicatele metalurgiştilor şi ale 
tipogratilor se blocaseră deja în vocaţia lor mutualistă datorită 
dificultăţilor financiare (numărul mare al îmbolnăvirilor), în 
acţiunea lor de asociere pe principii elitiste, care îndepărta 
marea masă a muncitorilor. Încă înaintea legii ordinii publice din 
1900, organizatorii (iniţial influenţaţi de AFL din Gompers — 
Takano Fusataro —, de umanitarismul misionarilor protestanți — 
Katayama Sen, Abe lsoo —, de socialismul de amvon) se ori- 
entează către o politizare, influenţată de dorinţa de a imita par- 
tidele socialiste occidentale. În schimb, represiunea accen- 
tuează disensiunile între moderati (Abe) sau partizanii acţiunilor 
legale (Katayama) şi o facțiune anarho-sindicalistă (Kotoku 
Shusui). Sciziunea dintre muncitori şi intelectuali s-a lărgit. Exe- 
cutarea lui Kotoku în 1911, sub acuzaţia de a fi complotat con- 
tra împăratului, a servit drept pretext pentru o represiune gene- 
rală care a aruncat mişcarea muncitorească într-o „vale în- 
tunecată” pentru o perioadă „hibernală”. 


Blocarea revendicărilor sociale permite existenţa 
salariilor mici, a chiriilor mari pentru pământ, o fiscalitate 
apăsătoare, deci un important impozit pe producţie, în 
profitul capitalului şi al fiscului, precum şi o taxă exceptio- 
nală pentru investiţii. Aceeaşi cauză limita şi ameliorarea 
nivelului de trai, provocând descurajare (în mediile rurale) 

şi o saturare precoce a pieţei interne. Ceea ce explică in- 
terpretările contradictorii. Vom remarca faptul că progresul 
agronomic a continuat până în 1910, în timp ce jinushi in- 
vesteau în oraşe, că fără industrializare nu era posibilă 
decongestionarea satelor, faptul că imperialismul şi indus- 
tria de război nu se explică printr-o criză de suprapro- 
ductie, că erau necesare exporturi considerabile pentru 
achiziţionarea echipamentelor, precum şi faptul că victori- 
ile sunt urmate de tendinţe de sub-producţie, iar inflaţia le 
acompaniază. Ceea ce ar fi putut îngreuna expansiunea 
nu a fost structura socială, ci modul de utilizare a capi- 
talurilor disponibile şi productivitatea mică a cheltuielilor 
militare. Este opţiunea unei politici externe care a marcat 
evoluţia economică, şi nu invers. 


III. Orașul liberal 


În ciuda îndelungatei supravieţuiri a clasei politice su- 
perioare Meiji, partidele politice reconstituite se impun în- 
cepând cu sfârşitul secolului. În lipsa unei mişcări de 
masă, trebuie să căutăm explicaţia în constrângerile Con- 
stituţiei şi în schimbarea elitelor. 

În 1889, marile puteri, cu excepţia Rusiei, aveau o Con- 
stituţie. Cea care a fost promulgată de către Tenno era un 
semn de modernizare. Cum după 1874 opoziţia cerea o 
adunare constituită prin alegeri, această Constituţie a 
putut părea o concesie de faţadă făcută opiniei interne şi 
internaţionale. În realitate, o primă lectură, centrată pe ra- 
portul dintre prerogativele suveranului şi drepturile Parla- 
mentului, ne permite să clasăm Japonia printre regimurile 
autoritare. Dieta bicamerală („lorzii” aleşi în majoritate din 
rândurile nobilimii ereditare, reprezentanţii aleşi de către 

450 000 de electori în 1890 şi de către aproape un milion 
în 1902) avea puterea de a se opune legilor şi bugetului, 
de a interpela miniştrii, de a vota moţiuni. Activitatea sa 
era subordonată executivului (prorogaţie, dizolvarea 
Camerei inferioare, repetarea bugetului precedent în 
cazul în care era respinsă legea finanţării, promulgarea 
ordonanţelor între sesiuni). Trei tipuri de organe asigură 
preeminenţa imperială: 1) Impăratul, independent faţă de 
Constituţie (datorită originii sale divine; prin legea Casei 
imperiale, distinctă de legile japoneze, nu era supus Di- 
etei; de asemenea, datorită averii sale, diferită de lista 
civilă), deoarece Constituţia era un dar, iar el însuşi păstra 
(art. IV) totalitatea indiviză a puterilor, Dieta nefiind decât 
un organ de colaborare în funcţia legislativă. 2) Miniştrii de 
stat (în practică reprezentând Cabinetul) care exercită 
fiecare în serviciul suveranului funcţia executivă şi sunt 
numiţi individual. 3) In subordinea împăratului se aflau şi 
alte ramuri ale executivului: Consiliul privat (sumitsuin), a 
cărui consultare era obligatorie şi care era menţionat în 
Constituţie; naidaijin, statele majore militare, care nu apar 
în Constituţie, fără legătură cu miniştrii, dar existând ca in- 
stituţii; în sfârşit, o reuniune informală, denumită genro, 
alcătuită din oameni de stat prestigioşi, numiţi consilieri, 
începând din 1889, prin scrisori imperiale private, ca 
răsplată pentru vechi merite'. Drepturile supușilor figurau 
de asemenea în Constituţie; independenţa justiţiei era 
afirmată, deşi era exercitată în numele suveranului. 

Doar puterea executivului făcea, însă, din această 
Constituţie un instrument al despotismului? 

Nu putem ignora condiţiile genezei sale (slăbiciunea 
mişcării liberale, constituţionalismul original al oligarhilor, 
forța idealului comunitar), nici lacunele textului: o doctrină 


1 Aceștia erau denumiți genkun. 

a responsabilităţii îi este subsumată. Împăratul era total 
ne-responsabil. Legalitatea actelor sale depindea de con- 
trasemnătura unui ministru, uneori de a unui consilier, 
care puteau fi moralmente responsabili în faţa lui. De aici 
rezultă responsabilitatea circulară care sfidează orice cri- 
tică. Tot de aici apare şi subordonarea tuturor rotiţelor con- 
stituţionale faţă de un suveran ale cărui puteri individuale 
asigurau, în realitate, fiecăreia dintre acestea o zonă de 
indestructibilă autonomie. Rezultatul nu este un regim au- 
toritar, ci un sistem de separare a puterilor mai riguros şi 
mai complex decât tripartiţia din dreptul occidental. Abso- 
lutismul suveranului era în mod paradoxal garant al inde- 
pendenţei instituţiilor, inclusiv pentru Dietă. Li se impunea 
să colaboreze în spiritul unei concilieri greu de explicat 
prin logica juridică. Pe când în Europa pasivitatea politică 
a monarhilor determina o degradare practică a preroga- 
tivelor lor, cea a lui Tenno decurgea din caracterul trans- 
cendent al puterii sale, care nu se putea manifesta decât 
ca o sursă de armonie. Consecința este faptul că execu- 
tivul — palat, cabinet, consiliu privat, armată, marină —, 
care în principiu este expresia unei voințe unice, a fost 
slăbit printr-o extremă fărâmiţare. 

Constituţia este deci conservatoare, date fiind cor- 
purile al căror asentiment era necesar în vederea unei re- 
vizuiri. Dar era şi o Constituţie deschisă către un viitor 
care depindea nu de confruntarea dintre guvern şi Dietă, 
ci de interpretarea mistică sau raţională a instituţiilor im- 
periale de către japonezi şi, sub aparenţa legilor, de ra- 
porturile de forţe reale între facţiuni, corpuri şi comunităţi. 
Produs nu al unei gândiri reacționare, ci al unei înţelegeri 
a societăţii organizate pe verticală, Constituţia Meiji a fost 
impusă de sus poporului japonez: dar a fost concepută 
după chipul acestuia. 

În politică au acţionat schimbări mai difuze. La birocraţi, o ri- 
giditate a carierelor necunoscută la începutul erei Meiji. De la 
20 000 în 1890, numărul lor s-a ridicat la 72 000 în 1908. Cor- 
purile s-au specializat. Juriştii pregătiţi în universităţile imperiale 
au câştigat monopolul funcţiilor superioare în 1910. Ordonan- 
tele imperiale din 1899 (revocabile prin Consiliul privat) gene- 
ralizau recrutarea prin concurs, limitând posturile aflate la dis- 
creţia miniştrilor. Autorul lor, Yamagata, dorea să facă adminis- 
traţia impermeabilă la asaltul partidelor. Dar acestea s-au putut 
detaşa de oligarhi, opunându-se mai degrabă unele altora. 
Criza de unitate a statului, virtuală în Constituţie, s-a accentuat. 
O altă ruptură separă oamenii de afaceri şi birocraţii. Primele 
camere de comerţ, opere ale statului, susţin politica acestuia de 
industrializare, luptând contra deputaţilor care în majoritate erau 
agrarieni (fiscalitate şi vămi). La sfârşitul erei Meiji, camerele de 
comerţ au devenit autonome. Zaibatsu şi-au format propria or- 
ganizare birocratică. La rândul său, influenţa ofiţerilor creşte 
datorită problemelor de securitate. O ordonanţă, operă a lui Ya- 
magata din 1900, limitează opţiunile pentru numirea miniştrilor 
militari la generalii şi amiralii în activitate, în realitate delegaţi ai 
statelor majore; ceea ce procură acestora din urmă o completă 
autonomie privind recrutările şi posibilitatea de a paraliza acţiu- 
nile guvernului, prin retragerea unui ministru. Ordonanţa a fost 
abolită în 1913 şi restabilită în 1936. Pretutindeni, varietatea 
grupurilor de presiune creştea. 


Continuitatea domină în politică: hanbatsu şi opoziţia 
rivalizează, ambele structurate dualist, facțiunile din 
Choshu şi din Satsuma, partidele lui Itagaki şi Okuma. În 
privinţa cadrelor, vârsta era cea care atenua ruptura dintre 
generaţii (17 % dintre deputaţi depăşeau 49 de ani în 
1890, 58 % în 1924). Katsura şi Saionji se aflau sub pro- 
tecţia lui Yamagata şi Ito. 

Invariabil, majoritatea deputaţilor cerea guvernarea de 
către un partid, în maniera engleză. O scindare fundamentală 

persista între deţinătorii puterii şi cei excluşi de la ea, între 
funcţionari şi aleşi, care se pretindeau interpreţi ai opiniei 
publice. De aici rezultă şi constantele în conflictul dintre ei: 
criticile contra slăbiciunii guvernului în politica externă; con- 
tra birocraţiei costisitoare, numeroase, protejată sub masca 
examenelor; contra intervențiilor în procesul electoral. 
Foarte repede, totuşi, transformările au dus la compromis. 

a) Genro (Kuroda, Ito din 1889, Yamagata în 1891, 
Matsukata în 1898, Inoue în 1904, Oyama, Saionji, Kat- 
sura în 1911) erau toţi, cu excepţia lui Saionji, lideri din 
Choshu şi Satsuma. Ei participau la guvernare (mai puţin 
Saionji şi Katsura) din 1873. Lor le revenea ultimul cuvânt 
în alegerea primului ministru şi în stabilirea politicii gene- 
rale. Dar demnitatea lor nu avea nimic oficial, iar influenţa 
lor era individuală, nu statutară: ea depindea de clientela 
pe care o aveau, de funcţiile lor. Ei înşişi erau separați de 
dezacorduri. Apărau unitatea statului, prin talentul lor de a 
grupa sursele de autoritate fără a le separa, prin solidari- 
tatea lor pusă la încercare de divergențe. 

Or, o tendinţă de fărâmițare a început să se afirme în 
facțiunile din Satsuma şi Choshu. Matsukata (1891-1892) 
şi miniştrii săi militari, proveniţi chiar din han, au intrat în 
conflict. Apoi, între Ito şi Yamagata, ambii din Choshu, a 
apărut un dezacord: primul era favorabil, iar cel de-al 
doilea ostil unei participări a partidelor. Facţiunea din Sat- 
suma s-a repliat după moartea lui Kuroda (1900) în jurul 
miniştrilor militari, în rândul cărora şi-a găsit noul lider în 
persoana amiralului Yamamoto Gombei. Dezagregarea 
apare pretutindeni: în independenţa „lorzilor”, în nerăb- 
darea liderilor subordonați oligarhilor (precum Katsura în- 
suşi), în autonomia noilor funcţionari din rândul cărora se 
afirmă Kato Komei, Wakatsuki, Hamaguchi, primii miniştri 
din Taisho şi Showa. Prin compoziţia sa, grupul de genro 

ilustra permanenta clasei hanbatsu: lucrul acesta nu a fost 
decât o frână în procesul dispariţiei lor. 

b) Conflictul dintre guvern şi Dietă ar fi putut fi fără rezol- 
vare. Creşterea cheltuielilor făcea inoperantă reconducţia 
bugetelor şi dezbina camera inferioară, iar intervenţia în 
procesul electoral nu se dovedea eficace. In 1892, corupţia 
și violenţa nu au împiedicat revenirea unei majorităţi ostile. 
Aceasta era înclinată spre conciliere, iar divergenţele în 
cadrul său au fost rare. Yamagata nu se putea servi de ea. 
Două cabinete (Ito în 1896, Okuma în 1898) şi-au datorat 
căderea exclusiv rivalităţii dintre cele două partide parla- 
mentare. O explicaţie centrată pe conflictul dintre Dietă şi 
guvern este înşelătoare. Ito a încercat să instituţionalizeze 
compromisul, formând un „partid naţional!” majoritar, care 
să îl susţină pe primul ministru. El i-a raliat pe liderii Par- 
tidului liberal şi a fondat, în 1900, Rikken. Seiyukai (aso- 
ciaţia prietenilor guvernului constituţional). 

c) Primele alegeri au produs un sistem cu multe par- 
tide. Doar Jiyuto* s-a implantat însă în întreaga ţară. În- 
cepând din 1898, două partide s-au impus, cele ale lui Ita- 
gaki şi Okuma, aflate mai mult sau mai puţin în echilibru. 
Existau diferenţe între ele. Jiyuto era mai rural. Pretutin- 
deni, însă, succesul depindea de notabili, a căror adezi- 
une era aleatorie. Decizia lor era determinată de perspec- 
tiva de a obţine avantaje, printr-o alianţă cu administraţia. 
Căutarea eficacităţii în alegeri, şi nu fervoarea opoziţei, 
explică succesul marilor partide. Este adevărat că dorinţa 
de a avea o reprezentare politică distinctă de birocraţie 
era profundă în electorat: guvernul nu reuşeşte niciodată 
să aibă succes prin presiuni indirecte. Crearea Seiyukai* 


* Partidul agrarian, partizan al unei politici de forţă în interior şi al 


unei reduceri a importurilor. (N.tr.) 
** De orientare mai liberală. (N.tr.) 

a instituit pentru o perioadă de 12 ani (1902-1914) un sis- 
tem cu un partid dominant; nu pentru că viza obiective 
naţionale, ci pentru că se asocia cu administraţia. 

Din 1902 până în 1912, politica internă este imobilă. 
Faptul se datorează armonizării în urma transformărilor an- 
terioare. Katsura şi Saionji îşi împart puterea în mod amia- 
bil, fără a mai fi nevoie de intervenţia marilor genro. Ei 
tratează numai cu Seiyukai. Partidul îl alege pe Saionji pre- 
şedinte în 1903, dar Hara Kei, adevăratul lider, preferă 
calea compromisului cu Katsura. Principiul guvernării de 
partid a fost pus în surdină, chiar dacă Saionji era prim mi- 
nistru: modestie care permite Seiyukai să pătrundă în ad- 
ministraţie. De două ori ministru de Interne, Hara Kei şi-a 
făcut o clientelă în poliţie şi în prefecturi. Seiyukai s-a impus 
în faţa genro şi a „lorzilor” prin majoritatea sa parlamentară; 
iar în faţa electoratului prin utilizarea fondurilor publice în 
profitul intereselor locale (căi ferate secundare, şcoli, lucrări 
masive). Această „politică pozitivă” îi aducea subsidii. 

mobilitatea era favorizată printr-un acord asupra 
politicii generale: imperialism prudent, naţionalizarea 
căilor ferate în 1906, armament, expansiune economică fi- 
nanţată de tezaur. Dar, tentacular, Seiyukai urmărea să 
absoarbă statul. Acţiunile sale dizolvau clientelele lui Ya- 
magata şi Katsura. Când a survenit recesiunea din 1907, 
care a obligat la reducerea cheltuielilor, a căror creştere a 
fost determinată atât de „politica pozitivă”, cât şi de mili- 
tari, concurenţa între serviciile publice s-a rezolvat prin 
compromis. In 1912, Saionji şi Seiyukai au susţinut mari- 
na, opunându-se armatei, al cărei ministru, Uehara, pro- 
venit din Satsuma, şi-a prezentat demisia direct împăratu- 
lui. În faţa refuzului Statului major de a propune un succe- 
sor, Saionji a fost obligat să se retragă. Or, Katsura nu 
s-a angajat în rezolvarea crizei. Din 1911, el dorea să îşi 

fondeze propriul partid pe ruinele celui al lui Okuma, res- 
pingând atât principiile transcendenţei promovate de Ya- 
magata, cât şi dominaţia Seiyukai. Aşadar, el a privit cu 
satisfacţie agravarea conflictului. „Criza Taisho” care a ur- 
mat a fost pregătită de ralierea celui mai important moşte- 
nitor al oligarhilor la sistemul partidelor. 

Aşadar, din 1890 până în 1912, Japonia a cunoscut o 
lentă alunecare către parlamentarism într-un sistem 
reprezentativ, cenzitar şi liberal. Evoluție explicabilă prin 
constantele psihologiei politice: 

1. Accesul la putere scapă unei reguli formale. Împăra- 
tul desemnează primul ministru, dar el însuşi nu este res- 
ponsabil. Partidele se revendică de la majoritatea electo- 
rilor, dar Seiyukai arată că aceasta era fabricată. Alegerile 
ratifică puterea. De aici şi ineluctabila intervenţie a genro, 
a „lorzilor”, a Consiliului privat, a statelor majore, cu toate 
compromisurile necesare. 

2. Există o întrepătrundere între partide şi birocratie. 
Dar administraţia nu rămâne mai puţin opusă Parlamentu- 
lui. Ulterior, ambele vor susţine „transcendentalismul” în 
succesivele sale revigorări. Nerecunoaşterea unui rol pro- 
priu al politicului în societate, indiferența faţă de ideologii 
justifică facțiunile birocratice, în pretenţiile lor de a fi ade- 
văratele interprete ale voinţei naţiunii. Văzând într-un par- 
tid o simplă modalitate de administraţie, alegătorii îi cer 
doar să deturneze în profitul lor serviciile statului care ar 
trebui să servească interesul general. Cum nu alătură 
acestor cereri nici clientele, nici o viziune teoretică, nici un 
ideal de reformă socială, un partid nu poate fi în timpul gu- 
vernării decât gestionarul util, dar îndoielnic al statului, o 
dublură a birocraţiei permanente. 

3. Fără a avea vreodată acces deplin la putere, fără a 
avea completa responsabilitate a destinului statului, par- 

tidele au trecut totuşi din ce în ce mai mult în primul plan. 
Cum se explică acest succes? Partidele preiau reţelele de 
genro, ele însele moştenire a sistemului hanbatsu, ca 
forţe de largă regrupare, sintetizatoare, într-un moment în 
care înmulţirea grupurilor de presiune face dificilă manipu- 
larea lor. Dar partidele nu moştenesc şi autoritatea oli- 
garhilor. Tendinţa grupurilor de-a se închide nu permitea 
decât o acceptare tactică a supunerii. De aici rezultă, chiar 
la bază, respingerea unei adeziuni ideologice, incompati- 
bilă cu această independenţă, care este însă mai puţin 
ameninţată prin identificarea statului cu suveranul şi cu 
naționalismul. 


Capitolul III 


REFLECTAREA 
ŞI REFUZUL OCCIDENTULUI (1870-1930) 


Înţelegând doar o istorie lineară, occidentalii vedeau în 
societatea Meiji sau Taisho un amestec de tradiţii persis- 
tente şi de imitații ale societăţilor străine, stângace, dar 
prefigurând viitorul: o lume heteroclită care face ca identi- 
tatea japoneză să fie pusă la îndoială. Erau posibile două 
tipuri de judecăţi: unii estimau că Japonia nu va ajunge 
niciodată din urmă nivelul ţărilor industrializate’, alţii cre- 
deau că dezvoltarea tehnică va produce schimbări în psi- 
hologia colectivă, observate şi în alte părţi”. Astăzi, am 
putea spune că tocmai menţinerii structurilor tradiţionale i 
se datorează succesul Japoniei. 

Această tradiţie, la sfârşitul epocii Edo, găsea o expre- 
sie coerentă în confucianismul lui Chu Hsi (1130-1200), 
din care bakuhu făcuse o adevărată ortodoxie. Adaptare 
mai orientată spre practică decât originalul chinezesc, 
acesta era foarte răspândit printre războinicii-administra- 
tori, în elita comercianților şi în cea rurală. Acest raţiona- 
lism naturalist, care punea în acord natura, ordinea so- 
cială şi morala personală, a pregătit calea pozitivismului. 
Alăturarea elementelor de fizică şi de medicină aduse de 
olandezi a început să elibereze de orice implicaţie 
metafizică un câmp de studii specific ştiinţelor exacte. 
Acest confucianism, care suscita o comparaţie cu China, 

1 H. Dumolard (1905), citat în G.C. Allen, A short economic history 
of modern Japan, p. 9%. 


2 Verblen (1915), citat în H. Brochier, Le miracle économique japonais, 
p. 69. 

integra de asemenea şi aspecte ale şintoismului* şi punea 
accentul pe una dintre obligaţiile umane: devoţiunea faţă 
de Tenno, deci sentimentul naţional. El a modificat etica 
bushi, insistând asupra îndatoririlor față de societate în 
ansamblul său. Din punct de vedere politic, concepţiile, im- 
precise, puteau să acomodeze sisteme diverse. Ele se 
mențineau involuntar, pe măsură ce modernizarea se or- 
ganiza în jurul noilor cuvinte de ordine, „civilizaţie şi lumină” 
(bunmei.kaika), deci în jurul unei voințe de occidentalizare. 
Adaptându-se consecinţelor, tradiţia s-a dovedit creatoare. 


L În sentimentul naţional 


Politica de modernizare a dat naştere unei gândiri di- 
rectoare. Comparându-şi ţara cu marile puteri, partizanii 
acesteia reflectau asupra şanselor sale de succes. Marile 
state erau puternice datorită coerenţei lor culturale. Noul 
sistem de educaţie, care atingea întreaga societate, tre- 
buia să evite rupturile ce riscau să apară în modul de gân- 
dire. Prin urmare, japonezii au început să se preocupe de 
imaginea lor şi de unitatea lor morală. Dar ei au introdus o 
viziune iraţională, exaltând specificul lor naţional. Această 
evoluţie mai puţin concertată decât schimbările politice 
s-a conturat la periferia marilor probleme instituţionale şi a 
circumstanțelor internaţionale. 


* Religia tradiţională japoneză, bazată pe credinţa în kami, divinităţi 
tutelare ale tuturor lucrurilor. Deşi în Japonia există şi alte religii, 
budismul şi, începând din epoca modernă, creştinismul, dinastia impe- 
rială a rămas şintoistă. Şintoismul imperial este una dintre cele patru 
forme fundamentale ale acestei religii şi este cunoscut sub denumirea 
de koshitsu. De altfel, conform ideologiei oficiale, împărații înşişi sunt 
consideraţi urmaşii zeiţei şintoiste a soarelui, Amatarasu, care este cel 
mai important kami din panteon. (N.tr.) 

1. „Civilizație şi lumină” nu s-au impus decât o dată cu întoar- 
cerea lui lwakura. Înainte de acest moment, împrumuturile din 
Occident se limitaseră la tehnici, văzute ca extinderi ale „studi- 
ilor olandeze”. Legată din punct de vedere politic de Restauraţia 
imperială, autonomia şintoismului a fost restabilită, iar un oficiu 
al riturilor (jingikan) a fost instituit (1868—1871) peste dajokan. În 
schimb, sectele budiste au fost expulzate din pământurile sanc- 
tuarelor pe care le controlau datorită ryobushinto. Ortodoxia 
confucianistă a fost abandonată ca fiind insuficientă. Interdicţia 
asupra creştinismului s-a menţinut până în 1873. Atunci când a 
devenit evident că tehnica solicita un fundament intelectual, oc- 
cidentalizarea s-a extins. Fenomenul a afectat comportamen- 
tele urbane (veşminte, portul bărbii, consumul de carne): imi- 
tarea pasivă şi excesivă, instrument de propagandă pe lângă 
diplomaţii pe care guvernul îi invita (1883—1887) la serile dan- 
sante din rokumeikan, pavilion construit anume pentru aceste 
recepții; imitație inutilă, dacă vedem cât de dificilă era revizuirea 
tratatelor inegale. A urmat o reacţie care a limitat modificarea 
stilului de viaţă la necesităţile industrializării. Mai puţin expuse 
modei, ideile au întâmpinat mai multă rezistenţă şi au rămas 
fragmentare. Ele oferă o cunoaştere indirectă a mediilor cultu- 
rale europene, bazată pe opere, precum codurile de legi, mai 
mult decât pe principii, traduse la întâmplare, fără a ţine cont de 
dimensiunea istorică (Stuart Mill este cunoscut înaintea lui 
Rousseau). În realitate, aceste lacune au făcut ca occiden- 
talizarea să fie privită cu optimism. Ideile străine au putut părea 
omogene. Opinia aceasta era implicită în conferințele şi publi- 
caţiile Meirokusha („societatea celui de-al şaselea an Meiji”, 
1873-1875) care grupa în jurul lui Mori Arinori (diplomat din Sat- 
suma, ministru al Educaţiei între 1885—1889) exploratori emi- 
nenţi ai Occidentului intelectual: Fukuzawa Yzkichi, Nishi Amane, 
Nishimura Shigeki, apropiaţi de putere, uneori înalţi funcţionari, 
dar, cu excepţia lui Mori, străini de facțiunile dominante. Natio- 
nalismul lor era explicat prin argumente raţionaliste. Fukuzawa, 
vorbind despre kokutai, îi sublinia caracterul de naţiune inde- 
pendentă, fără specificitate magică, eminamente perfectibilă în 

ritmul istoriei mondiale şi în armonie cu progresul drepturilor in- 
dividuale. Dacă Occidentul liberal era superior prin civilizaţia sa, 
Japonia putea să i se integreze. 

După 1880, schimbarea a fost importantă. Aceasta venea pe 
de o parte dintr-o mai bună cunoaştere a Occidentului. Darwinis- 
mul social al lui Spencer s-a impus, în paralel cu imaginea unei 
Europe imperfecte, aflată într-un război permanent. Rezultă de 
aici, chiar pentru Fukuzawa, o separare între natură — amorală —, 
istorie — creatoare de instituţii, precum monarhia, care nu se re- 
duc la legile naturii — şi civilizaţie, ideal îndepărtat, care nu a fost 
atins nicăieri. Valoarea acestui model străin fiind contestată, a 
părut că preluarea sa trebuie să fie selectivă şi creatoare. Pro- 
gresul Japoniei, chiar dacă era inserat în cel al civilizaţiei în gene- 
ral, putea fi totuşi judecat ca o cale originală, deci ca o reabilitarea 
a particularităţilor trecutului său. O altă influenţă a jucat-o schim- 
barea de generaţie. Tineretul cultivat, până către sfârşitul secolu- 
lui, era încă aproape de puterea care îi garanta situaţia. Pentru 
acesta, modernizarea se identifica cu succesul personal. Dar, 
fără să fi primit o educaţie confucianistă directă, noua generaţie 
îşi punea întrebări asupra mutaţiei de valori conţinute de occi- 
dentalizare şi, mai mult decât oligarhii, a fost sensibilă la falia cul- 
turală care se crea între mediile familiale şi şcolaritate. A apărut, 
de aici, fie dorinţa de a elimina radical trecutul japonez (idee 
susţinută de revista kokumin.no.tomo în 1887), fie aceea de a 
preciza ceea ce constituie în mod inalienabil Japonia ca atare 
(punctul de vedere al revistei Nihonjin, 1888). 


2. Începând din 1887-1888, relaţiile diplomatice cristalizea- 
ză elementele acestei reacţii culturale. În timpul crizei deschi- 
derii Japoniei (1854-1864), mişcarea pentru „respingerea bar- 
barilor” nu cuprindea decât bushi. Populară a fost, dimpotrivă, 
opoziţia contra politicii lui Inoue şi Okuma. Mijloacele de comu- 
nicaţie şi învăţământul au contribuit, la fel ca şi intelectualii, al 
căror număr crescuse, la însuşi progresul occidentalizării. Re- 
cunoscând inferioritatea Japoniei, mişcarea „civilizaţie şi lumină” 
acorda marilor puteri o misiune progresistă şi scuza temporar 

tratatele inegale. Cincisprezece ani mai târziu, unei generaţii 
care considera că realizase multe, refuzul de a acorda Japoniei 
un statut de egalitate i-a părut intolerabil. Chiar şi occidenta- 
lizată, aceasta rămânea de un imperialism ireductibil la o simplă 
diferenţă culturală. Cuvintele de ordine prioritare începând din 
1870 — bogăţie, forță militară, unitate naţională (fukokuky- 
ohei.kokumintoitsu) — sunt reînviate cu o exigenţă nouă, aceea 
a unei completări spirituale, pe care bunmei.kaika o mascase 
temporar. Independenţa presupunea ca unitatea să se facă în 
jurul unei tradiţii voluntare, a unui neo-tradiţionalism. Dar cum 
putea fi acesta realizat? Situaţia internaţională a Japoniei nu îi 
lăsa decât trei soluţii: „asiatismul!”, integrarea în Occident şi, în 
fine, izolarea care implica o superioritate totală în Extremul Ori- 
ent. Doar conservatorii, precum Motoda, anumiţi opozanti, pre- 
cum Oi Kentaro, partizani ai unei solidarităţi cu Coreea şi China 
pentru a realiza o modernizare anti-occidentală, au susţinut pri- 
ma soluţie. Logica evenimentelor o respingea deja: indepen- 
denţa presupunea alianţa cu Occidentul, intervenţia militară în 
Coreea şi China. Cuceririle continentale, realizate pe spezele 
statelor asiatice slăbite, au dovedit că afirmarea Japoniei cerea 
ca aceasta să se distanțeze politic de Asia (aatsu.A), conform 
doctrinei lui Fukuzawa (datsu.A.ron, 1885). Dar, în acelaşi timp, 
tensiunile din relaţiile cu Occidentul (restituirea peninsulei Liao- 
Toung, 1896; războiul ruso-japonez) au generat dorinţa unei în- 
toarceri la tradiţie. Aceasta se putea realiza numai într-un nu- 
cleu cultural pur japonez, oricât de dificil ar fi fost de izolat influ- 
enţele chineze. A apărut astfel o discontinuitate între angaja- 
mentul ţării pe plan internaţional şi evoluţia conştiinţei naţionale 
către un anumit izolaţionism. Victoriile au fost interpretate ca 
produs simultan al unei occidentalizări reuşite şi al conservării 
virtuţilor specifice. 


3. Abia după 1881, când se impune tuturor necesitatea unei 
Constituţii, instituţia imperială, care rămâne necontestată (ideea 
suveranităţii poporului nu era afirmată decât parţial, de către 
opoziţia liberală), a fost integrată în proiectele lui Ito, intim aso- 

ciată mitologiei (descendența imperială era prezentată ca fiind 
neîntreruptă de la zeiţa soarelui Amaterasu). Cu privire la orga- 
nizarea instituţiilor existau opinii numeroase. Aceeaşi diversitate 
se regăsea între modelele străine consultate (german şi en- 
glez). Discuţiile au făcut să apară o distincţie între conceptele 
de kokutai şi setai (structură naţională şi structură politică), care 
puteau deschide calea spre o punere în cauză a Constituţiei. 
Era deci vorba de incorporarea legii în tradiţie pentru ca să 
devină inatacabilă. Limitând kokutai la aspectul său cel mai 
irațional, cantonându-l în preambulul Constituţiei, redactorii 
acesteia au evitat ca rezultatul să fie o ortodoxie imanentă a 
corpusului textului, lăsând în grija evoluţiei istorice lămurirea 
ambiguităţilor. În realitate, o interpretare raţionalistă a prevalat în 
universităţile de stat. La Tokyo, Minobe Tatsukichi trata statul ca 
pe o persoană juridică, iar pe Tenno ca pe un organ executiv. 


4. Educaţia, fiind esenţială unităţii naţionale, a fost mai repe- 
de impregnată de neo-tradiţionalism. Pe acest teren se întâl- 
neau către 1885 partizanii unei morale de stat confucianiste 
(Motoda, lector al împăratului Meiji) şi politicienii, hotărâți să 
întărească coerenţa ţării (Mori Arinori, ministrul Educaţiei, şi, în 
afara guvernului, redactorii de la Nihonjin). Incepând din 1872, 
instituţiile de învăţământ s-au dezvoltat rupându-se de infra- 
structura precedentă (şcolile organizate de han, terakoya), într-o 
mare libertate: şintoismul şi confucianismul au fost eliminate, 
din 1871, din universităţile private autorizate (Fukuzawa a creat 
Keio, Okuma Waseda, Nishima — un creştin — Doshisha, la 
Kyoto), iar studiilor li s-a dat o finalitate individualistă în 1872. 
Reacţia culturală s-a exprimat în Discurs asupra Educaţiei (30 
octombrie 1890), prezentat ca un text „imperial” (precedentele 
fiind decrete guvernamentale). Îi erau asociate morala familială 
tradiţională (pietate filială, armonie) aplicabilă întregii societăţi, 
devotamentul faţă de tronul imperial (conceptul de loialitate)" şi 


* Pietatea filială şi loialitatea sunt două dintre cele cinci relaţii so- 


ciale fundamentale în doctrina confucianistă. Respectarea acestora 
ducea la atingerea deplinei armonii sociale. (N.tr.) 

ideea de continuitate dinastică. Influenţa confucianismului era 
predominantă. Miturile şintoiste nu sunt citate. Continuitatea im- 
perială este tratată ca un vehicul prin care se transmit de la o 
generaţie la alta adevărurile morale înrădăcinate în natură 
(pământ şi cer). Imperiul japonez era original prin această eter- 
nitate morală, nu prin acele valori morale care aveau semnifi- 
catie universală. Textul era deci ostil individualismului şi emina- 
mente naţionalist, dar nu rupt de raţionalism. Citit în şcoala pri- 
mară, în conformitate cu un ceremonial potrivit, a servit drept 
cult imperial. Istoria Japoniei a fost însă predată pornind de la 
originile sale mitice. 


Către sfârşitul erei Meiji, sentimentul naţional era expri- 
mat de instituţia imperială sub tripla sa semnificaţie: is- 
torică, morală şi mitologică. Elementele fuseseră împru- 
mutate din tradiţie, dar sistematizate, explicate, puse în 
opoziţie cu culturile străine (şi cu orice formă de univer- 
salism) şi fuseseră difuzate printr-un învăţământ de masă. 
Această ortodoxie este numită „sistemul Tenno” (tenno.se)), 
expresie care insistă asupra semnificației sale politice. Un 
număr de istorici au ajuns la concluzia că a fost realizat de 
către cadrele puterii pentru a controla poporul şi că sis- 
temul era prin natura sa totalitar şi imperialist. Comparat 
cu doctrinele fascismelor europene, era însă solid fondat 
pe morala populară (Tenno era identificat cu capul fa- 
miliei, ceea ce permitea asimilarea conceptului de stat fa- 
milial). Intelectualii au admis noţiunea cheie de eternitate 
dinastică, fie pentru că explicaţia mitologică era prea 
anacronică pentru a paraliza gândirea ştiinţifică, fie pentru 
că vedeau aici expresia unei unităţi între natură şi istorie 
de care se simțeau ataşaţi*. În ciuda unor dogme, ten- 


* Evidenţele susţin această preferinţă filozofică. Japonia intră în is- 
torie o dată cu națiunea actuală, fără discontinuitatea ce separă, de 
pildă, Galia de Franţa. (Nutr.) 

no.sei nu avea coerenţa unei ideologii. Începând din 
epoca Taisho, victoriile japoneze au întărit elementul şin- 
toist, iar prin asociere (care putea raţionaliza conceptul de 
stat familial) originile dinastiei au devenit cele ale unei 
naţiuni promise unui destin privilegiat. Simultan, însă, suc- 
cesul partidelor politice a favorizat (inclusiv în ochii biro- 
craţiei) interpretarea legalistă a lui Minobe. Tenno.sei nu a 
fost exclusivist decât faţă de teoriile internaţionale intran- 
sigente, creştinismul şi marxismul. 

Orice judecată legată de tenno.sei trebuie să porneas- 
că de la faptul că era deja consolidat înainte de epocile 
Taisho şi Showa, în care Japonia a oscilat între liberalis- 
mul parlamentar şi totalitarism. Dacă i-a servit acestuia 
din urmă (oficial în 1937), nu l-a pregătit, totuşi, decât indi- 
rect, pe de o parte prin justificarea oricărui comportament 
imperial (fiind el însuşi o morală generală în privinţa raţiu- 
nii de stat), pe de altă parte asimilând statul unei structuri 
care putea fi însuşită de orice facțiune a puterii care per- 
mitea minorităţilor să se constituie în opoziții patriotice. 


II. În structurile de autoritate 


1. Situaţia pe care o avea „Tenno” (împăratul), în cen- 
trul naţionalismului, în fruntea sistemului politic, era origi- 
nală, chiar şi în raport cu antichitatea. Simbol al Japoniei, 
sursă de legitimitate, Tenno nu trebuiseră niciodată să 
aleagă pe cei care vorbesc în numele lor. In ceea ce-i 
privea, obligaţiile de putere erau acelea de-a acorda pro- 
tecție, nu ascultare. Dintr-o astfel de perspectivă, legitimi- 
tatea venea de la sine. Din partea suveranului, acesta era 
un act „pasiv”. Conflictele erau mascate prin educaţie, izo- 
larea de la Curte, ceremonial. Către 1870, dispariţia Curţii 

l-a proiectat pe suveran într-un vid care a favorizat creş- 
terea rolului său personal. În locul unei legitimări globale, 
oligarhii au avut nevoie de confirmări succesive. Refuzul 
pe care lwakura, şef ad-interim al Dajokan, i l-a opus lui 
Saigo în chestiunea Coreei (octombrie 1873), a fost acom- 
paniat de un raport către suveran, ceea ce i-a conferit 
aparenţa unei decizii imperiale. Dar oligarhii nu au dedus 
de aici că Tenno ar avea posibilitatea opțiunii între mai 
multe soluţii. Ei se opuneau şambelanilor (aşa cum a făcut 
Motoda Eifu în 1878) şi consilierului juridic Roesler, care 
doreau să îl facă pe suveran să participe la decizie. De la 
împăratul Meiji, precum şi de la succesorii săi, se aştepta 
o tăcere aprobatoare. Tradiţia a fost cea care, mai mult 
decât Constituţia, a limitat puterea imperială după 1890. 
De ce acest refuz contradictoriu: prezentarea lui Tennoca 
un simbol pur sau asigurarea mijloacelor care să-i permită 
să-şi exercite drepturile legale? 

Rațiunea tactică a acestei preocupări este evidentă. 
Până la începutul epocii Taisho, oligarhii au utilizat „edictele 
imperiale” pentru a-şi învinge adversarii. Chiar şi mai evi- 
dentă a fost dorința de a păstra prestigiul împăratului, 
evitând ca acesta să ia decizii. În ciuda dificultăţilor guver- 
nării, începând din era Showa, anturajul imperial a preferat 
să renunţe la sprijinul oferit de „edicte” mai degrabă decât 
să le vadă lovindu-se de o opoziţie deschisă. Dându-i lui 
Tenno drepturi constituţionale a căror exercitare îi era însă 
interzisă cu scopul de a-i păstra transcendenţa, era evitată 
confiscarea acestor drepturi de către o autoritate reală: 
situaţia aceasta devine o frână atât în calea unei evoluţii 
spre democraţia parlamentară, cât şi spre dictatură. Pute- 
rea fictivă a suveranului va favoriza menţinerea Constituţiei, 
nu evoluţia acesteia, liberală sau autoritară, care în schimb 
influenţează conducerea şi grupurile politice. 

2. Elita s-a transformat de la era Meiji la Taisho. Elita 
conducătoare care preluase puterea în 1870 începuse să 
pară cu atât mai puţin revoluţionară cu cât invoca meritul 
individual (util corpului social) pe care societatea din Edo, 
în pofida dreptului conferit de naştere, nu îl criticase nicio- 
dată, ereditatea funcţiilor (cu excepţia celor de shogun şi 
daimyo) nefiind admisă decât cu rezerve. S-a produs ast- 
fel un fel de întoarcere la puritatea tradiţională. 

Rezultă de aici o rară coerenţă (pentru o perioadă de 
mutatii rapide) între diversele categorii ale elitei, cele care, 
fiind deţinătoare ale unor cunoştinţe de origine străină, 
conduceau procesul modernizării, precum şi cele care, 
aflate la vârful ierarhiei (kuge, daimyo) sau la baza aces- 
teia (notabilii din mediul rural), erau cele mai capabile să 
extragă din realitatea socială spiritul dinamic al tradiţiei. 
Această coerenţă lărgită la nivelul întregii naţiuni, precum 
şi identificarea meritelor şi cunoştinţelor şcolare, ca ur- 
mare a organizării unei adevărate educaţii de masă, per- 
mit să se detaşeze o elită virtuală. 

Totuşi, noţiunea de merit era ambiguă. Către 1880, ea 
era sinonimă cu vitejia. Succesul naţiunii era suma succe- 
selor individuale dinamice. Lincoln, Franklin, Hideyoshi, 
figuri de self made mer , au devenit populari. În mod ex- 
cepţional, carierele oligarhilor implicau acceptarea aspec- 
tului individualist al talentului. Dar valorizarea acestuia se 
sprijinea — fapt mai puţin evident — pe polivalenţa cultu- 
rală, deci pe amploarea viziunii moştenite din educaţia 
bushi. Or, progresiv, meritul a devenit, mai mult decât în 
alte societăţi industriale, măsurat prin diplome univer- 
sitare, care la rândul lor debușează într-un sistem de re- 
crutare prin concurs. Tradiţia confucianistă conducea în 


* Self made man (în engl. în original) — om auto-realizat, care îşi da- 
torează succesul propriilor eforturi. (N.tr.) 

acest sens (identificarea puterii cu cunoaşterea), dar con- 
curenţa şcolară, exigenţele industrializării au introdus o 
specializare pe care tradiţia nu o cunoştea. Această evo- 
luţie nu avea nimic particular. Dar în Japonia pătrunderea 
în grupurile aflate pe cale de-a se întări (companii, admi- 
nistraţie, armată) se însoțea de o modificare a sensului 
meritului, înţeles de atunci înainte în funcţie de o tradiţie 
care de astă dată este specific naţională, ca sentiment de 
ataşament. Specializarea şi fidelitatea înlocuiesc aşadar 
polivalenţa şi individualismul (cel puţin moderate) în se- 
lectarea conducătorilor la toate nivelele. Rolul vârstei, com- 
plement ignorat la începutul erei Meiji, va recupera prepon- 
derenţa totală. Autoritatea conducătorilor a slăbit. Din ce în 
ce mai mult ei se limitează la simplul rol de conciliatori. In 
ansamblul societăţii, fărâmițarea elitei a accentuat clivajul 
vertical, care decurgea din psihologia grupurilor. 

O comparaţie permite cântărirea consecinţelor schim- 
bărilor intervenite: de la începutul erei Meiji la sfârşitul erei 
Taisho, forțele militare au fost conduse de către şefi care 
au făcut de asemenea carieră ca oameni de stat, care 
neutralizează în mare măsură independenţa recunoscută 
funcţiilor militare; la începutul erei Showa, dimpotrivă, 
atunci când instabilitatea internaţională domina din nou 
politica, purtătorii de cuvânt ai armatei erau generali cu 
vederi exclusiv strategice, ceea ce a grăbit intrarea Japo- 
niei în războiul Pacificului. Militarismul absent în Japonia 
erei Meiji a fost consecinţa specializării. 

Acea fracțiune a elitei care rămăsese în afara feno- 
menului de rigidizare a societăţii a fost incapabilă să lupte 
contra rutinei crescânde, apărând mai puţin principiul indi- 
vidualismului, cât mai degrabă o formă pesimistă şi fata- 
listă de protejare a vieţii private, care aduce în literatură 
naturalismul apărut după războiul ruso-japonez. 

3. Continuitatea şi schimbarea marchează de aseme- 
nea grupurile. La fel ca şi în trecut, dar cu o complexitate 
mai mare, rezultată din diferenţierile sociale, Japonia a 
rămas un conglomerat de „comunităţi” (kyodotai familiale, 
săteşti, profesionale, precum şi de „facţiuni” (batsu) re- 
gionale (hanbatsu), militare (gunbatsu), universitare 
(gakubatsu) şi, de asemenea, datorită sistemului de re- 
crutare a cadrelor, birocratice. Toate aceste organizaţii, in- 
stituţionalizate sau nu (precum facțiunile), aveau tendinţa 
de a cere de la membrii lor o participare ce depăşea obli- 
gaţiile postului pe care îl ocupau. Dar este sigur, de ase- 
menea, că aceşti termeni (în special cel de batsu) aveau 
un caracter polemic şi că realitatea numită în felul acesta 
era mult mai variată. „Clanurile” oligarhice din Satsuma şi 
Choshu — pentru a nu oferi decât un exemplu — conti- 
neau probabil încă de la începutul erei Meiji dimensiuni, 
structuri, implementări în stat contrastante, care au avut 
influenţa lor asupra acţiunilor pe care le-au întreprins. Ast- 
fel, construirea unei tipologii a grupurilor, descrierea evo- 
luţiei lor, tendinţa lor internă egalitară sau ierarhică, inter- 
pretarea acestor modele în cadrul mediului tehnic, eco- 
nomic, politic, echivalează cu adevărata înţelegere a te- 
meliilor istoriei Japoniei contemporane. 

Ne vom limita la sublinierea a două caracteristici opuse: 
întărirea grupurilor instituţionalizate şi instabilitatea cres- 
cândă a facţiunilor (în acord cu fărâmițarea conducerii). 


a) Statul intervine pentru a menţine caracterul constrângător 
al „casei” familiale (codul civil din 1898), deşi, datorită urbani- 
zării, puterile recunoscute şefului acesteia sunt din ce în ce mai 
mult limitate la grupul conjugal. 

b) Regăsim aceeaşi convergenţă între cadrul legal şi tradiţie 
în comunitatea sătească (buraku); aceasta prin solidarităţile 

sale budiste şi şintoiste, prin gestiunea colectivă a apei, prin 
adunare, păstrează o autonomie acceptată de către stat, da- 
torită potenţialului presiunii colective, chiar dacă o unitate mai 
largă, satul (mura), a devenit eşalonul inferior al administraţiei. 

c) In serviciile civile ale statului, coeziunea personalului a 
fost întărită de practica legalizată a responsabilităţi colective, 
fondată pe două principii: trecerea iniţiativei către un funcţionar 
subaltern pentru fiecare măsură ce trebuie luată şi circulaţia, de 
jos în sus în cadrul ierarhiei şi succesiv în fiecare secţiune, a unui 
formular (ringisho) ataşat măsurii propuse, pe care funcţionarii 
interesaţi îşi dădeau aprobarea. Decizia ministrului nu însemna 
decât personalizarea consensului. 

d) Facţiunile se constituie pretutindeni, dar concursurile şi re- 
glementarea avansărilor asigurau, pe de o parte, o indepen- 
denţă funcţionarilor, iar pe de altă parte slăbeau influenţa lide- 
rilor de îndată ce aceştia nu mai aparţineau serviciului activ. 
Facţiunile de la începutul erei Meiji, fondate pe solidarităţi ante- 
rioare carierelor membrilor lor, nu au mai putut fi imitate. Genro 
însuşi au fost obligaţi, la sfârşitul vieţii, pentru a-şi conserva au- 
toritatea, să reconstituie clientele în interiorul corpurilor guver- 
namentale (Camera „lorzilor”, statele-majore) asupra cărora nu 
mai aveau controlul. Continuitatea facţiunilor a fost mai mult 
aparentă decât reală. Exemplul armatei este ilustrativ în această 
privinţă. Rivalitatea dintre „clanurile” din Choshu (majoritar) şi 
Satsuma, mult timp mascată de amiciţia dintre Yamagata şi 
Oyama Iwao (din Satsuma), a luat sfârşit în epoca Taisho, o dată 
cu înfruntarea dintre Tanaka (Choshu) şi mareșalul Uehara 
(Satsuma). Protejaţii lor, Ugaki pe de o parte, Muto şi, mai ales, 
Araki de partea cealaltă, au fost (uneori prin relaţii complexe), 
între 1925 şi 1936, la originea aşa-numitelor facţiuni de „control” 
(asupra statului) — cea mai mare parte dintre șefii militari ai 
războiului Pacificului, Sugiyama, Umezu, Tojo —, şi a „căii im- 
periale”. Dar rivalitatea celor două grupuri (ele însele având o 
coerenţă şi o extindere variabile), violentă în privința accesului 
la trei mari posturi de comandă, cea de ministru, de şef de stat 
major, de inspector al educaţiei, se manifesta referitor la subiec- 

tele de actualitate; primul, era orientat către Germania, favorabil 
unei mecanizări a unităţilor şi unei planificări economice (gân- 
dire codificată de către generalul Nagata Tetsuzan); celălalt era 
încrezător în virtuțile eroice tradiţionale, în educaţia morală, în 
infanterie. În ambele cazuri, uzura conducerii a fost rapidă: 
Tanaka în 1929, apoi Ugaki în 1937, intraţi în politică, s-au lovit 
de vechii lor protejaţi. 


III. În întreprinderi 


Tradiţia era sensibilă la trei niveluri: integrarea antre- 
prenorilor în valorile societăţii globale, cea a personalului 
companiilor şi cea a filialelor în zaibatsu. 

Oamenii de afaceri din Meiji au legitimat liberalismul 
economic, nu îmbogățirea individuală. Şeful de antrepriză 
îndeplinea, din punctul lor de vedere, o funcţie socială. 
Fukuzawa Yukichi considera că o dată ce un întreprin- 
zător făcea avere, el va acţiona cu mai multă indepen- 
denţă în favoarea binelui public. Shibusawa (1840-1931) 
nu admitea averea decât ca pe rezultatul imprevizibil al 
pasiunii de a servi. Intrat la treizeci şi patru de ani în afa- 
ceri, el a devenit un exemplu de şef moral. Pentru a învin- 
ge prejudecățile cu privire la comerţ, el a acreditat ideea 
conform căreia exista un contrast între negustorii din pe- 
rioada Edo şi antreprenorii din Meiji: primii acționau într-o 
lume închisă, dominată de dorinţa de câștig, ceilalţi într-o 
Japonie ce se confruntă cu Occidentul, eforturile fiind în- 
dreptate spre asigurarea independenţei naţionale. Nimic, 
în viaţa oamenilor de afaceri, nu dezminţea această justi- 
ficare. Cheltuielile ostentative au apărut doar o dată cu 
noii îmbogăţiţi, după 1918. 

Integrarea antreprenorilor în societate, armonia dintre 
patroni şi muncitori în întreprinderi erau într-un raport 


88 


omolog. În realitate, numărul de măsuri adoptate de către 
direcţiunea uzinelor răspundea dificultăţilor de recrutare. 
În schimb, absorbţia angajaţilor educati în „casa” pe care 
o serveau era o tradiţie. In cazul companiilor Mitsui, Sumi- 
moto, încă din epoca Edo exista o distincţie netă între pro- 
prietate şi direcţiune. „Constituţiile familiale” (ka.ho) din 
secolul al XVIII-lea încredinţau principala autoritate func- 
ţionarilor superiori. Vechimea şi fidelitatea erau esenţiale, 
dar atunci când tehnica şi volumul afacerilor s-au schim- 
bat, personalităţi strălucitoare au fost dintr-o dată ridicare 
în cele mai înalte posturi, doar birocratizarea fiind diferită 
în cazul întreprinderilor nou create, datorită autorităţii fon- 
datorilor. Intre angajaţi şi muncitori distanţa era imensă. 
Dar atunci când s-a pus problema socială, către 1897, pa- 
tronatul a insistat, în numele tradiţiei, asupra unităţii per- 
sonalului. Altfel justificat prin libertatea individuală, capita- 
lismul a fost în Japonia reprezentat de colectivismul cvasi- 
familial al întreprinderii. Patronatul, forțat să facă conce- 
siuni, a început o extindere progresivă a unui mare număr 
dintre privilegiile cadrelor superioare. 


IV. Schimbarea şanselor (1906-1919) 


Structura Japoniei la începutul erei Meiji explică succe- 
sul modernizării occidentalizatoare. Dar persistenţa, până 
spre 1941, a condiţiilor favorabile nu a fost mai puţin deci- 
sivă. Omogenitatea lumii marilor puteri, în exterior, a cate- 
goriei conducătoare, în interior — independente una de 
cealaltă prin origine, dar realizate simultan — au oferit 
Japoniei un mare număr de posibilităţi fără a impune 
opţiuni cruciale. Absența conflictelor dintre sisteme eco- 
nomice pe piața mondială i-a permis să organizeze un 

comerţ extern multilateral conform unicului criteriu al efi- 
cacităţii. Varietatea combinațiilor din plan diplomatic nu a 
generat decât parţial, în Extremul Orient, polarizarea pe 
care a produs-o în Europa secolului al XX-lea. Anii Meiji 
şi-au datorat remarcabila lor libertate intelectuală şi aco- 
modării realizate între ideologii. De partea sa, elita, în ciu- 
da violenţelor (asasinate, revolte, „războiul din sud-vest”), 
a reuşit să depăşească crizele (1873, 1875, 1881, 1887), 
graţie tradiţiilor autohtone, înainte de instituirea mecanis- 
melor constituţionale regulatoare (în 1890); ea a putut să 
gereze colectiv diversele puteri (culturală, economică, 
politică) fără a exclude nici chiar opoziţia; de asemenea, 
şi-a putut rectifica orientările prin revizuirea repartiţiei au- 
torităţii între facţiuni. Aici se găseşte baza sociologică a 
empirismului oamenilor din Meiji. Îl explică unitatea lor la 
nivelul formării sociale şi culturale, polivalenţa aptitudinilor 
lor, numărul lor restrâns într-o societate încă ţărănească, 
simplitatea problematicii lor orientate către independenţa 
naţională. Statul a reuşit să fie puternic şi liberal. Dacă in- 
tegrarea reuşită a maselor în grupuri, în ritmul industria- 
lizării, a împiedicat apariţia luptelor de clasă, coerenţa in- 
ternă a elitei, comunicarea sa cu lumea exterioară au fost, 
de asemenea, un succes. 

Începând cu victoria contra Rusiei, şansele sale au 
cunoscut o mutație. Dacă promovarea Japoniei ca mare 
putere s-a accentuat, încă mai dificilă a devenit, după 
1919, inserţia sa într-o lume mai compartimentată datorită 
Revoluţiei ruse, prăbuşirii monedei-aur, fascismelor, 
punerii în cauză a imperialismului. Or, elita japoneză era 
fragmentată, ca rezultat, la nivelul superior al societăţii, al 
integrării indivizilor în grupuri şi al industrializării asupra di- 
viziunii funcţiilor. Cum se putea aşadar asigura coerenţa 
naţională şi comunicarea cu străinătatea? 

Afirmarea unui regim al partidelor, răspuns sintetizator 
la tendinţele centrifuge ale elitei, a oferit soluţia pentru pri- 
ma dificultate. Dar, în afara fiecăreia dintre opţiunile im- 
portante pe care această sinteză trebuie să le refacă, un 
partid în sine era supus criticii ce loveşte orice grup parţial 
şi din principiu acuzat de egoism în raport cu comunitatea 
naţională. Prin urmare, prin întărirea naţionalismului, 
printr-un asalt al fidelității faţă de Tenno şi de kokutai, con- 
cepte din ce în ce mai încărcate de iraţionalism, s-a reali- 
zat coeziunea tuturor celor care nu respingeau (comuniştii 
şi creştinii erau exceptaţi aici) această comunitate naţio- 
nală. Mijloc comod de a evita izolarea diplomatică în con- 
textul exaltării originalității unice a Japoniei, precum şi de 
a scuti o societate diversă, în pofida uniformităţii de struc- 
tură a grupurilor şi a unei voințe comune de expansiune în 
lume, de efortul de a face alegerile decisive impuse de 
această situaţie, evitând pentru moment prăbuşirea con- 
ducerii. 


Capitolul IV 


BOLILE PUTERII (1912-1945). 
DUBLUL EŞEC AL DEMOCRAŢIEI 
ŞI AL MILITARISMULUI 


I. Japonia în lume 


La moartea împăratului Meiji (sfârşitul anului 1912), 
Japonia, cea mai importantă putere din Extremul Orient, 
consolidată prin revoluţia chineză din 1911, nu se poate 
măsura cu puterile mondiale (Marea Britanie, Statele 
Unite, Germania) ale căror posesiuni asiatice o înconju- 
rau. Marele Război a dus prestigiul său chiar şi mai sus. 
Declarând război Germaniei (23 august 1914), şi-a asigu- 
rat teritoriile acesteia din China (Kiaotcheou, privilegiile 
din Shantoung) şi din Pacific (insulele Mariane, Caroline, 
Marshall). Nu îi ajută apoi pe aliaţi decât prin vânzarea de 
materiale şi prin asigurarea escortei pentru convoaie. Be- 
ligerantă scutită de luptă, Japonia acumulează avantajele 
unei victorii rapide şi ale unui conflict de durată. Rezultă 
de aici o creștere economică „miraculoasă” între 1915 și 
1919: pentru a înlocui importurile de produse chimice şi 
metalurgice din Europa, au procurat aliaţilor produsele pe 
care ei le exportau înainte, ocupând locul lăsat liber de 
către aceştia pe pieţele Asiei. Balanța de credite a de- 
venit pozitivă. În 1919, la Conferinţa de Pace, Japonia 
este tratată ca o mare putere victorioasă. Autoritatea sa 
creşte în Extremul Orient, după prăbuşirea Germaniei şi 
a Rusiei (1917). 

Din ianuarie 1915, Japonia prezentase guvernului 
chinez condus de Yuan Shikai „douăzeci şi una de cereri” 
pentru a obţine consolidarea drepturilor sale în sudul Man- 
ciuriei, precum şi drepturi feroviare şi miniere. Dar mai 
ales viza stabilirea unei cooperări care să îi confere poziţia 
de stat protector. Această pretenţie a fost abandonată, 
permiţând ca restul cererilor să fie acceptate în urma unui 
ultimatum (mai). Politica de forţă, deschisă de Kato Komei, 
ministru de Externe în cabinetul Okuma, care părea ris- 
cantă, a făcut loc unei atitudini mai conciliante sub guver- 
narea lui Terauchi: acesta smulge concesiuni din partea 
şefilor militari chinezi, în schimbul unui ajutor financiar 
care a contribuit la divizarea Chinei. Rusia (printr-o alianţă 
din 1916), Franţa, Italia, Marea Britanie, în ianuarie 1917, 
au recunoscut unele dintre avantajele obţinute; Statele 
Unite, într-o manieră vagă, a recunoscut numai „interese- 
le speciale” ale Japoniei în China. Incepând din 1917, 
Japonia a intervenit în nordul Manciuriei, pentru a apăra 
calea ferată din China de Est în condiţiile izbucnirii răz- 
boiului civil în Rusia. In august 1918, ea a trimis trupe în 
Siberia în cadrul expediției decise de aliaţi. Contingentul 
său, cel mai numeros, a avansat mult către vest. Nordul 
insulei Sahalin a fost ocupat. Intervenţia s-a prelungit 
după retragerea aliaţilor (ianuarie 1920) şi a fost încercată 
crearea unor guverne separatiste. La Versailles, succesul 
Japoniei a fost relativ: folosindu-se de angajamentele alia- 
ţilor săi europeni, şi-a impus cererile în faţa Statelor Unite, 
exploatând contradicţiile dintre principiile wilsoniene: şi dis- 
criminarea rasială contra emigranților asiatici aplicată în 
California, Australia şi Canada. A fost declarată, aşadar, 
moştenitoarea drepturilor germane în Shantoung. 


* „Cele paisprezece puncte” care stau la baza organizării Societăţii 
Naţiunilor. (N.tr.) 


95 


Mare putere, Japonia nu era departe de a fi recunoscută 
ca „mare democraţie”. Pe această cale — către parlamen- 
tarism, democraţie socială, pacifism, dezarmare —, avan- 
sul a fost inegal, suficient de accelerat după victoria aliaţilor 
pentru a se putea vorbi despre „democraţia Taisho”. 

Sistemul guvernamental bazat pe partide a obţinut un 
succes în contextul căderii lui Saionji (1912), datorată în 
mod direct armatei, care refuzase să desemneze un suc- 
cesor pentru ministrul de Război demisionar. Împotriva 
acestei intervenţii s-a format o „Ligă pentru protecţia Con- 
stituţiei”, care vine să justifice numirea lui Katsura, pentru 
a treia oară, ca prim ministru. General, locotenent al lui 
Yamagata, apoi păstrător al sigiliului privat al noului su- 
veran, Katsura încarna „transcendentalismul”. Convertirea 
sa, sinceră, la parlamentarism a părut suspectă, mai ales 
în situaţia în care el utiliza „edicte imperiale” pentru a con- 
trola situaţia. Mai mult, Seiyukai, majoritar, se temea de 
apariţia unui mare partid concurent. Când Katsura a fon- 
dat Doshikai, el a fost ameninţat cu o moţiune de neîn- 
credere în Dietă, combinată cu răzvrătiri, ceea ce l-a făcut 
să demisioneze. După această „criză Taisho”, guvernarea 
transcendentă depindea de partidul majoritar. Hara Kei a 
fost cel care pentru prima oară a format un Cabinet ca şef 
al unui partid. Fapt nou, el era „plebeu”, deci lipsit de titluri, 
conform sistemului de nobleţe din 1885. După asasinarea 
sa, Takahashi l-a înlocuit în fruntea guvernului şi a par- 
tidului Seiyukai. Guvernarea unui partid era deja consi- 
derată, în 1924, ca un articol ne-scris al Constituţiei, ceea 
ce a făcut ca formarea unui minister de pairi de către 
Kiyoura să suscite o reacţie identică celei din 1912, ceea 
ce l-a adus la putere pe Kato Komei, partizan al unui 
regim de tip „britanic”. 

Trei aspecte, încă de la sfârşitul războiului, caracteri- 
zau participarea maselor: a) „Răscoalele orezului” (august 
1918) au atins 36 de oraşe, 275 de oraşe mici şi sate; 
reacţie spontană a săracilor la scumpirea vieţii (rezultat al 
inflaţiei şi al recoltei proaste), fără lideri, dar întinsă (în 
parte prin intermediul presei) în mai multe regiuni, şi care, 
fiind contemporană expediției din Siberia, contrazicea 
sentimentul patriotic. b) O mişcare în favoarea votului uni- 
versal s-a dezvoltat începând din 1919, susţinută de aso- 
ciaţiile politice provinciale, ale sindicatelor muncitoreşti, 
ale studenţilor, de către presă şi de către partidele de 
opoziţie (Kenseikai, Kokuminto). Hara, primul ministru, nu 
a acceptat decât o reformă limitată, prin care a triplat cor- 
pul electoral (de la 1 la 3 milioane). Dar, în 1924, votul uni- 
versal a fost inclus în programul celei de-a două „Mişcări 
pentru protecţia Constituţiei” şi a fost adoptat în 1925. 
12 500 000 de electori au votat în 1928. c) Conflictele de 
muncă şi sindicalismul au apărut printre muncitori în 1917, 
iar în rândurile arendaşilor în 1921. Numărul de asociaţii, 
cel al membrilor acestora au crescut ca urmare în oraşe şi 
în sate. Câteva mari organizaţii s-au afirmat în centrul miş- 
cării: Yuaikai (Societatea de prietenie), organizaţie mutu- 
ală fondată de către Suzuki Bunji, un creştin, în 1912, lăr- 
gită, transformată în „Federaţia generală a Muncii din 
Japonia” în 1921, orientată ulterior către lupta de clasă; 
„Sindicatul ţăranilor din Japonia” în 1922. Din 1919, sub in- 
fluenţa revoluţiei ruse, chestiunile sociale şi politice au fost 
amestecate (vot universal, libertate sindicală). Socialiştii 
s-au grupat. Un partid comunist ilegal a fost fondat în 1922 
şi, în 1925-1926, partide proletare sau socialiste (intere- 
sate de problema agrară), care au participat la alegerile 
din 1928. 

O variantă japoneză a democraţiei a fost propusă în 
1915 de către Yoshino Sakuzo. Fără a atinge suverani- 
tatea imperială, el preconiza, printr-o amenajare a pute- 
rilor reale existente sub aceasta, să realizeze un guvern al 
poporului pentru popor (preponderența Camerei infe- 
rioare, vot universal). Reformă moderată, dar psihologic 
revoluţionară, deoarece presupunea introducerea respon- 
sabilităţii individuale într-o societate de grupuri. Majori- 
tatea intelectualilor a preferat să opteze pentru marxism, 
deopotrivă în ruptură completă cu filozofia ortodoxă a sta- 
tului şi în continuitate cu tradiţia ce subordona individul 
colectivităţi. 

Democratizarea din era Taisho s-a articulat în trei va- 
luri: constituţională în 1912, integrată într-o mişcare popu- 
lară şi internaţională către 1920, sindicală şi politică în 
1924-1925. La fel ca şi în cadrul marilor naţiuni, a fost în- 
conjurată de un climat de instabilitate. Către 1927, ambi- 
guităţile au crescut. 

Creşterea populaţiei (1,4 % anual, de la 55 de milioane 
în 1919 la 64 de milioane în 1930) a fost cea mai rapidă din 
istoria Japoniei. Crizele, în 1920-1922, 1927, 1930-1932, 
au zguduit evoluţia economiei, asupra căreia apăsau şi 
distrugerile produse de cutremurul din septembrie 1923 în 
regiunea Tokyo-Yokohama. Ţară deopotrivă „amanetată” 
şi „nemulţumită”, Japonia se lovea de dificultăţi coloniale, 
în Coreea (1919), dar mai ales în China, unde, conside- 
rată un stat imperialist, negustorii săi erau boicotaţi. Or, nu 
rămânea mai puţin supusă presiunii anglo-saxonilor, care 
susțineau principiul „porţii deschise”. După refuzul Marii 
Britanii de a-şi reînnoi alianţa, a trebuit în paralel să con- 
simtă la pierderea beneficiilor teritoriale obţinute în Shan- 
toung şi în Siberia. Conferinţa de la Washington a reflec- 
tat izolarea sa diplomatică, izolare ce se datora dispariţiei 

prezenţelor germană şi rusă în Extremul Orient. Diversele 
tratate la care a devenit cosemnatară în 1922 — asupra 
limitării tonajului marilor nave de luptă acordate fiecărui 
stat, în privința statu quo-ului în Pacific, cu privire la supri- 
marea zonelor de influenţă — i-au limitat posibilităţile de 
acţiune. Pacifismul s-a stabilit în condiţiile unui recul al 
Japoniei. 

Limitele democraţiei apăreau în slăbiciunea sindicalis- 
mului muncitoresc şi țărănesc (mai puţin de o zecime din- 
tre lucrători), în întărirea represiunii contra ideilor în- 
noitoare (Kato Komei a făcut să fie votată, prin vot univer- 
sal, o lege privitoare la „protejarea păcii publice” care viza 
atingerile ce ar fi putut fi aduse structurilor kokutai şi pro- 
prietăţii private, fiind îndreptată contra socialismului), în in- 
fluenta instituţiilor non-elective (Consiliul privat, statul-ma- 
jor) asupra guvernării. Împotriva pacifismului, curentele 
naţionaliste se hrăneau atât din discriminările contra emi- 
granţilor japonezi în Statele Unite, cât şi din atacurile 
marxiste (recuperate în tema „asianismului”) contra impe- 
rialismului occidental. Efectivele armatei au fost reduse în 
1924 (economiile astfel făcute au fost re-orientate către 
perfecţionarea armamentului), dar, în faţa ostilității Kuomin- 
tang-ului*, a victoriilor lui Chang Kai-shek** asupra lui 
Chang Tso-lin, Japonia a ezitat între politica lui Sidehara 
(ministru de Externe în guvernele Kenseikai-Minseito), 
axată pe prietenia americană, non-intervenţionism (cu in- 
tenţia de a deturna naționalismul chinez contra Occiden- 
tului) şi diplomaţia „pozitivă” a lui Tanaka (1927-1929), cel 
care a trimis două expediţii pentru a frâna unificarea 


* Partidul naţionalist chinez. (N.tr.) 

** Liderul naţionaliştilor chinezi moderati, după moartea „părintelui” 
partidului, Sun Yat zen. El este cel care, în 1927, a reprimat revolta co- 
munistă din Manciuria. (N.tr.) 

Chinei. În cele din urmă, trecând peste voinţa acestuia din 
urmă, ofiţerii armatei din Kantoung (Liao-Toung) l-au 
asasinat pe Chang Tso-lin cu scopul de a prelua, cu titlu 
preventiv, controlul asupra Manciuriei. 

Din 1930 până în 1937, Japonia a părăsit câmpul demo- 
craţiilor liberale. Evoluţia sa poate fi comparată cu cea a 
Germaniei. Faţă de China, a recurs la forță. Pretextând un 
atentat chinez contra sudului manciurian (explozia unei 
bombe la Mukden, în realitate plasată de către serviciile 
secrete japoneze, în 18 septembrie 1931), armata din 
Kantoung a ocupat Manciuria, a despărţit-o de China şi a 
format un stat „independent” (Manchuko, în martie 1932), 
apoi, prin aceleaşi mijloace — ocupare, formarea unei 
mişcări autonomiste —, a organizat la periferia sudică a 
„protectoratului” o zonă-tampon (provinciile Jehol, Chahar, 
Hopei) sustrasă Kuomintang-ului (1933-1935). În paralel, 
Japonia creează instituţii de securitate colectivă. În timp 
ce, în 1930, acceptase o lărgire a dezarmării navale la 
Conferinţa de la Londra, se retrage din Societatea Naţiu- 
nilor (februarie 1933), care condamnase intervenţia japo- 
neză în Manciuria. În 1936, anula angajamentele luate la 
Washington şi Londra privind limitarea forţelor navale. 
Adâncită în izolarea diplomatică, Japonia reia sfidarea din 
1933, afirmându-şi preponderența în Extremul Orient. 

În sistemul politic, transformările au rămas moderate. 


Confruntările externe şi criza economică din 1930 (mai ales 
mizeria ţăranilor, consideraţi depozitarii valorilor tradiţionale) 
justificau ideile asociaţiilor naţionaliste, unele mai vechi (precum 
„Societatea Fluviului Amur”), altete, mai numeroase, contempo- 
rane cu democratizarea Taisho şi apărute ca o reacţie împotriva 
ei. Acestea reclamau o extindere a imperiului şi o respingere a 
individualismului şi a valorilor acestuia (liberalism şi socialism), 
cauze ale distrugerii solidarităţilor familiale şi naţionale în Japo- 

nia. Ele aveau slăbiciunea doctrinară de a viza o „revenire la 
surse”, de a se organiza în jurul mitologiei imperiale şi a con- 
ceptului de stat familial, deci în jurul unei ortodoxii lipsite de 
originalitate. Conjunctura anilor '30 a făcut să apară grupuri mai 
apropiate de fascismele europene, mai violente contra puterii 
(cu excepţia împăratului şi a armatei), mai critice cu privire la 
concentrarea capitalistă (produs al occidentalizării) şi orientate 
către agrarianism sau către socialismul de stat (naţionalizare, 
planificare în opera lui Kita Ikki). Totuşi, nici măcar acest ac- 
tivism nu a reuşit să treacă dincolo de limitele terorismului indi- 
vidual. Elitiste, aceste asociaţii nu pătrund în colectivităţile de 
masă pe care le propun, cu toate acestea, ca ideal social. Ele 
nu au putut nici să se organizeze ca partide, nici să îşi depă- 
şească divizarea. Au exercitat o influenţă indirectă, prin reţelele 
de putere stabilite, mai ales prin intermediul armatei, interesate 
de propaganda lor în favoarea unei asocieri a apărării, industriei 
şi educaţiei şi, în rândul tinerilor ofiţeri săraci, cel mai adesea de 
origine modestă începând din epoca Taisho, prin critica socială 
armonizată cu patriotismul. S-au legat relaţii între doctrinari şi 
asociaţiile de ofiţeri subalterni sau superiori (precum „Soci- 
etatea cireşilor”) şi, între 1931 şi 1936, comploturile şi loviturile 
de stat s-au succedat, toate fiind datorate militarilor (proiecte 
nefinalizate între martie şi octombrie 1931, încadrând criza din 
Mukden, asasinate masive începând din 15 mai 1935, între care 
şi cel al primului ministru Inukai; rebeliunea din 26 februarie 
1936, care a cuprins Tokyo timp de trei zile). Statul nu s-a schim- 
bat mult. Represiunea, foarte indulgentă în 1933, a devenit mai 
importantă în 1936 (executarea lui Kita Ikki), în ciuda noţiunii de 
„crimă patriotică”. Extremiştii s-au lovit mai puţin de o rezistenţă 
ideologică cât de o reacţie în favoarea unităţii armatei, a statului, 
deci a unui conservatorism fondat pe dorinţa de consens. Exista 
un contrast între aspectul fracţionar al violenţelor şi amploarea 
procesului de conciliere ce viza restabilirea armoniei. 


Spre deosebire de statele fasciste europene, Japonia 
nu a trecut prin instalarea brutală — cu o lovitură de forță 

şi instalarea unor noi instituţii, partid unic de masă şi dic- 
tator — a unui sistem totalitar. Activismul, exigenţele mili- 
tarilor în sensul unui efort naţional au accelerat ralierea 
puterilor stabilite (inclusiv a Partidului socialist de masă 
creat în 1932) în jurul unei diplomaţii energice şi al unei 
stricte respectări a ortodoxiei de stat. Rezultă de aici o de- 
plasare a centrului de gravitație a instituţiilor către cele ce 
aveau legătură cu apărarea, o persecuție îndreptată îm- 
potriva stângii ne-aliate (în 1932), un recul decisiv al liber- 
tăţii intelectuale (persecuții contra lui Minobe). Totuşi, 
dacă autoritarismul devine baza consensului, partidele 
care participă nu sunt decise să dispară. Ele susţin „gu- 
vernul de uniune naţională” (Saito, Okada), formă întine- 
rită a „transcendentalismului”. Dar atunci când armata 
încearcă să confişte puterea în timpul Cabinetului 
Hayashi, opunându-le o formaţiune pe care ea o patrona, 
aceasta a suferit o înfrângere electorală, la fel ca în 1924 
sau în 1892. Funcționarea statului era alterată, nu com- 
ponentele acestuia. Puterea centrală este mai divizată 
decât în epoca „democraţiei Taisho”: fapt paradoxal în 
drumul către totalitarism, care subliniază traseul său 
cronologic invers în comparaţie cu modelul european şi 
imposibilitatea considerării Japoniei ca fascistă. 

Izolarea, particularităţile cronologice şi de structură 
sunt trăsăturile dominante ale Japoniei, din 1937 în 1945, 
în timpul conflictului din Extremul Orient, el însuşi indivi- 
dualizat ca „războiul din Pacific”. Japonia este prima din- 
tre marile puteri care au intrat în război (operaţiunile din 
China de Nord, apoi în China Centrală, după care urmea- 
ză incidentele din preajma Beijingului — 7 iulie 1937 — şi 
a Shanghaiului — august; cucerirea oraşelor Canton şi 
Hankeou în 1938). Dar campania continentală se împotmo- 
leşte, acompaniată de eşecuri diplomatice: respingerea 

„Noii ordini în Asia Orientală” de către Chang Kai-shek, 
doctrină proclamată de către Konoe (3 noiembrie 1938) 
pe baza anticomunismului şi a panasiatismului; imposibi- 
litatea unei alianţe împotriva URSS împreună cu Germa- 
nia, revelată în momentul Pactului germano-sovietic (au- 
gust 1939). Victoriile germane din primăvara lui 1940 au 
incitat din nou Japonia să pună în legătură războiul din 
China cu cel ce se purta în Europa. A rezultat un pact tri- 
partit cu Germania şi Italia (septembrie 1940), apoi un 
pact de neutralitate cu URSS. Pentru a izola China şi a-i 
controla materiile prime, Japonia a început o „presiune 
către sud”, în detrimentul marilor puteri coloniale euro- 
pene (ocuparea Indochinei, presiuni asupra Indiilor olan- 
deze). Riposta economică americană (embargo asupra 
petrolului) a obligat Japonia la o alegere radicală: aban- 
donarea Chinei sau cucerirea întregului sud-est asiatic 
pentru a regăsi, o dată cu petrolul, autonomia politică ex- 
ternă. Atunci când Japonia atacă imperiile maritime (Pearl 
Harbour, 8 decembrie 1941), Germania îşi întorsese deja 
forţele împotriva URSS. Din punct de vedere strategic, 
planul de război japonez rămâne complet distinct de cel al 
Axei. Astfel, ilustrează poziţia sa marginală: incapabilă să 
atingă centrele vitale ale adversarilor săi, Japonia specu- 
lează înfrângerile suferite de aceştia în Europa sau epui- 
zarea lor. Izolarea Japoniei va creşte în spaţiul cucerit: 
„sfera de co-prosperitate a marii Asii Orientale”, procla- 
mată în iulie 1940, nu a putut fi realizată din cauza eşecu- 
lui economiei de război. Expansiunea nu produce decât o 
nouă închidere a Japoniei, cu o periferie protectoare. 
Instituţiile totalitare s-au instalat, fără a modifica Consti- 
tuţia Meiji, pretextând starea de război şi pentru a răspunde 
nevoilor reale. Partidele, întrecându-se în naționalism, au 
susţinut războiul, renunțând la orice putere în favoarea 

cabinetelor şi a statelor-majore. În octombrie 1940, Konoe 
a încercat să creeze o formaţiune unică după model 
nazist. Toate partidele şi-au declarat dizolvarea şi au de- 
venit membre ale unei „Asociaţii de sprijinire a guvernului 
imperial”. În realitate, facțiunile s-au menţinut. În domeni- 
ul economic, Oficiul de Plan obţine colaborarea, dar nu şi 
controlul asupra zaibatsu. La nivelul macrostructurilor, 
centralizarea este slabă. Doar în domeniul moral şi inte- 
lectual, în absenţa opoziţiei, şi implantându-se în micro- 
structuri, totalitarismul reuşeşte să se impună. 

Între cele două războaie mondiale, prin intermediul acelu- 
iaşi moment de legătură reprezentat de anii '30, Japonia se 
integrează profund în mişcarea internaţională. Totuşi, mai 
mult decât în cazurile naţiunilor care au trecut de la demo- 
cratie la totalitarism, evoluţia sa pare să fie condiţionată de 
situaţia externă, în timp ce contrastul dintre cele două regi- 
muri politice este atenuat de eşecurile lor comune. 


II. Aspectele economice şi militare 
ale securităţii naţionale 


Apogeu, pentru Japonia, al succeselor facile, Primul Război 
Mondial a bulversat bazele expansiunii economice şi militare: 
a) Războiul a devenit total, cerând o putere industrială au- 
tonomă: din 1925, birourile armatei au început să studieze acest 
lucru. Era imposibil de acum înainte să mai depindă de imhpor- 
turi pentru asigurarea echipamentelor. b) Strategia statică a 
regiunii-tampon continentale, definită de Yamagata încă din 
1888, implica existenţa unei stabilităţi a statelor limitrofe, stabi- 
litate care a dispărut, temporar, din Rusia şi, pe termen mai 
lung, din China. De aici decurge o tentaţie de a domina spaţiul: 
pentru a conserva mai bine câştigurile obţinute, pentru a se 
întări în imensităţile siberiene sau chineze ori, şi mai bine, în 

cazul Chinei, pentru stabilirea unui protectorat asupra întregului 
stat. Consolidarea face să apară alte pericole: cel ideologic din 
partea bolşevismului, avansarea Kuomintang-ului în Manciuria. 
Japonia a fost prima dintre marile puteri care a fost lovită de de- 
colonizare, dar şi mai puternic, deoarece fenomenul îi afecta 
mai mult decât prestigiul şi resursele, atingând fundamentele 
securităţii sale. c) Conştiinţa unei dependențe economice faţă 
de pieţele externe (pentru materii prime şi exporturi) a crescut, 
chiar şi independent de orice finalitate militară. Era vorba mai 
ales de un pericol potenţial, pe care nici o fază de suprapro- 
ducţie masivă nu l-a confirmat. Acea parte a producţiei care era 
absorbită de piaţa internă a rămas stabilă. Dar crizele, chiar 
dacă au fost depăşite, au generat un sentiment de insecuritate. 

Dorinţa de independenţă, defensivă, creşte prin implicaţii 
noi. Securitatea putea fi obţinută prin asocierea autarhiei cu 
amenajarea unei zone de dominatie. Dar, fără a obţine un rezul- 
tat absolut, politica inversă nu a fost lipsită de eficacitate. Fon- 
dată pe schimburile multilaterale, pe securitatea colectivă, 
aceasta reproducea o formă înnoită a oportunismului guver- 
nelor Meiji. De ce reculul acceptat în 1922 a fost respins în 
1930, conducând la zadarnica luptă pentru o totală autonomie? 


1. Progresul şi crizele economice între 1920 şi 1932. Avan- 
tajele obţinute din război se menţin. Creşterea continuă lent (3,5 % 
pentru produsul naţional, în loc de 6,1%, între 1906 şi 1919), 
fără a se îndepărta de calea urmată începând din 1910: stagna- 
rea agriculturii şi a minelor; creşterea rapidă, în volum, şi diver- 
sificarea tehnică a siderurgiei, a industriilor mecanică, electrică, 
chimică; menţinerea preponderenţei textilelor. Rămasă o ţară a 
industriei uşoare, Japonia este mai puţin dependentă tehnic de 
străinătate; funcţional, industria sa este mai puţin compartimen- 
tată: dar nu se află la nivelul marilor puteri. După război, con- 
curenţa internaţională duce la o raţionalizare: în filaturile şi ţesători- 
ile de bumbac şi de lână, productivitatea este satisfăcătoare; 
acelaşi lucru în construcţiile navale şi în cea a aparatelor electrice, 
dar nu şi pentru cea mai mare parte a industriei mecanice şi a 

celei chimice. Aici apare spiritul „cameleonic japonez”. Astfel, 
adăugarea unor ramuri ale industriei grele (în primul rând pro- 
ducţia de echipamente) nu suprimă toate vechile lacune, ci, 
dimpotrivă, aduce unele noi. Fenomenul se poate observa în 
repartizarea întreprinderilor: dacă zaibatsu se extind, mai ales 
în timpul crizelor, sectorul „modern”, afară de cel al textilelor, 
cuprinde un mare număr de mici întreprinderi industriale (bici- 
clete, celuloză, becuri electrice), în general instabile. Începând 
din 1920, „structura dualistă” încetează să se mai limiteze la un 
contrast tehnologic „tradiţional-modern” şi se raportează de 
acum înainte atât la dimensiunea întreprinderilor, cât şi la repar- 
titia capitalului. Aici triumfă marile zaibatsu, sporind fragilitatea 
financiară a micilor întreprinderi. 

Cum se poate explica instabilitatea deceniului de după 
război? Ponderea sectorului agricol, excepţională într-o tară 
atât de industrializată, este una dintre cauze. Prea puţin diversi- 
ficat, acesta era supus tradiţionalelor fluctuații climatice. Dar 
era, de asemenea, profund angajat în circuitul comercial, chiar 
în cel internaţional: orezul se producea la concurenţă cu cel din 
Coreea şi Taiwan, iar sericicultura era dependentă aproape ex- 
clusiv de piaţa din Statele Unite. La scăderea preţurilor (recolte 
prea mari de orez în 1919, 1920, 1922 şi între 1927 şi 1930; re- 
strângerea comenzilor americane pentru mătase începând din 
1925), ţăranii reacţionau prin sporirea producţiei, ceea ce agra- 
va răul. Dar instabilitatea s-a amplificat prin politica financiară. 
Faza de prosperitate din 1915-1919 lăsase moştenire Japoniei 
o situaţie de creditor, cu o puternică inflaţie internă. Odată rein- 
stalată pacea, reculul exporturilor, inevitabil, s-a agravat prin 
nivelul excesiv al preţurilor japoneze. Ar fi trebuit să se realizeze 
o diminuare a costurilor de producţie, dar aceasta ar fi antrenat 
dispariția băncilor şi uzinelor apărute ca urmare a speculațiilor. 
Din motive electorale (pe linia „politicii pozitive”), guvernul 
seiyukai a preferat să acorde împrumuturi de susţinere cu scopul 
de a opri falimentele. Cheltuielile militare continuând, inflaţia se 
menţine. Dar, în paralel, yenul şi-a conservat paritatea cu dola- 
rul şi creditul extern a servit pentru plata excesului de importuri. 

Când ajutorul financiar al guvernului nu a mai fost suficient, 
această situaţie a produs criza din 1927. O altă politică a fost 
încercată de către finanţiştii din Kensekai şi Minseito, Hamguchi 
şi Wakatsuki: conform gândirii clasice, pentru a lupta contra in- 
flaţiei şi a forţa întreprinderile să îşi reducă costurile de pro- 
ductie, ei au asociat austeritatea bugetară cu întoarcerea la 
etalonul-aur. Aceste excepţii, favorizând concentrarea, au primit 
în 1929 (Cabinetul Minseito) aprobarea zaibatsu-rilor. Dar mi- 
nistrul de Finanţe, Inoue Junnosuke, restabileşte în contratimp 
libera circulaţie a aurului, în ianuarie 1930, în timp ce criza mon- 
dială era deja declanşată. In Japonia, aceasta a fost sinteza unor 
diverse cauze ale instabilității: la restrângerea pieţelor externe 
(catastrofică pentru mătase) s-au adăugat efectele politicii de de- 
flaţie şi excepţionalele recolte de orez din 1929-1930. 

În ciuda crizei, Japonia şi-a sporit investiţiile în exterior. Între 
1920-1930, „imperiul său colonial” (inclusiv Manciuria) capătă o 
semnificaţie economică, dar una limitată: majoritatea întreprin- 
derilor sunt japoneze, 1,2 milioane de emigranţi sunt instalaţi 
aici (jumătate dintre ei în Coreea, majoritatea lor fiind soldaţi, 
administratori, negustori), în timp ce schimburile cu metropola 
nu trec totuşi peste 20 % din comerţul extern al acestui imperiu. 
Dar rentabilitatea economică este mică, având în vedere chel- 
tuielile necesare asigurării suveranităţii. Producţia este mai de- 
grabă o contribuţie la psihologia independenţei, cvasi-autarhia 
alimentară fiind, din 1930, o garanţie a securităţii politice. Po- 
tenţialul teritoriilor aflate sub control este o sursă de optimism, 
în faţa creşterii demografice. Realitatea expansiunii comerciale 
se află în altă parte: în exporturile orientate atât către Statele 
Unite (mătase, 36 % dintre produsele vândute), cât şi către Asia 
(bumbac filat pentru China şi pentru India). Investiţiile propriu- 
zise sunt limitate la teritoriile aflate sub control şi la China. Aces- 
tea permit adesea forme de organizare semi-oficiale (Banca din 
Taiwan, calea ferată din Manciuria sudică). Fapt remarcabil, zai- 
batsu participă puţin, limitându-se la extragerea profiturilor din 
schimburile care rezultă de aici. Ele se interesează de comerţul 
exterior şi de relaţiile tehnologice cu ţările industriale avansate. 

Aceste fapte au o anumită greutate în preferința pentru politica 
de securitate între 1922 şi 1930. 


2. Problemele externe între 1912 şi 1930. Trei probleme erau 
nerezolvate în momentul izbucniri revoluţiei chineze. Din punct 
de vedere teritorial, drepturile obţinte prin tratatul de la Port- 
mouth nu aveau viitor (concesionarea peninsulei Liao-Toung 
pentru o perioadă de douăzeci şi cinci de ani, posibila constru- 
ire a unor căi ferate concurente în sudul manciurian, proiectul 
american de includerea a căilor ferate într-un consorţiu inter- 
naţional fondat pe principiul „porţilor deschise”). Din punct de 
vedere diplomatic, Japonia se afla între o alianţă în declin cu 
Marea Britanie, care refuza să se implice într-un conflict cu 
Statele Unite, şi posibilităţile unei expansiuni continentale prin 
înţelegere cu Rusia, al cărei imperialism (crearea zonelor de in- 
fluentă militară) semăna cu cel japonez. Acestei politici care 
încerca să fărâmiţeze China, revoluţia din 1911 i-a oferit o alter- 
nativă: un ajutor dat noului guvern în schimbul privilegiilor ex- 
clusive în detrimentul occidentalilor. Dar succesul conservatoru- 
lui Yan Shi-Kai a făcut să fie preferată alianţa cu ruşii, ţintele fi- 
ind Mongolia interioară şi exterioară. Din punct de vedere mili- 
tar, dubla exigenţă a unei securităţi maritime şi continentale 
antrena costuri excesive. Guvernul Saionji, presat de rivalitatea 
armată-marină, va opta pentru o întărire a flotei, dar şi pentru o 
politică moderată. 

Până la „războiul din Pacific”, datele esenţiale ale acestei 
situaţii externe rămân neschimbate: drepturile dobândite în 
Manciuria meridională au fost mereu considerate intangibile; 
întărirea lor presupunea mai multe variabile (China, Rusia, mij- 
loacele militare); opoziţia Statelor Unite fiind puternică, Japonia 
nu a putut să obţină nici garantarea „imperiului” său, nici asigu- 
rarea definitivă a securităţii sale maritime. 

Din punct de vedere teritorial, situaţia a fost ameliorată con- 
siderabil în timpul războiului. De ce şi-a abandonat Japonia 
noile posesiuni în 1922? Trei motive pot explica acest lucru. 

A. Expansiunea din anii 1915-1922 nu a fost niciodată sus- 
ținută unanim de către elite. Aparenţele sunt aici înşelătoare: nu 
toți militarii l-au împins pe Kato Komei (ministrul de Externe în 
cabinetul Okuma, campionul parlamentarismului „englez”) să 
impună cele „douăzeci şi una de cereri” adresate Chinei. Yama- 
gata şi mareșalul Terauchi au dus o politică de propagandă în 
tradiţia imperialismului liberalilor, vizând cucerirea corpului elec- 
toral printr-o demagogie naționalistă. Expansiunea necontrolată 
şi regimul partidelor au părut să fie legate între ele: genro, pen- 
tru a evita izolarea Japoniei în Extremul Orient, ar fi preferat să 
întoarcă împotriva occidentalilor naționalismul chinez. Oamenii 
de afaceri, atât cât reuşeau să facă presiuni asupra lui Kato, 
rămâneau sensibili la riscurile boicotului. Rezistenţa a fost pu- 
ternică, de asemenea, împotriva aventurii siberiene începând 
din 1920, o dată ce au apărut dificultăţi interne. Contra voinţei 
lui Hara Kei, operaţiunile au fost prelungite de către statul-major 
şi de către ofiţerii corpului expediționar, care invocau (pentru pri- 
ma oară într-o manieră atât de clară) autonomia de comandă, re- 
cunoscută implicit prin Constituţie. Dar în cele din urmă, Yama- 
gata însuşi, din prudenţă, ministrul Marinei, Kato Tomosaburo, 
atent la reacţiile Statelor Unite, precum şi electorii care erau afec- 
taţi din punct de vedere fiscal au devenit ostili acestei campanii. 


B. Situaţia economică nu permitea întreprinderea unei curse 
a înarmării. La Washington, amiralul Kato a negociat în per- 
spectiva unei imposibile confruntări maritime cu anglo-saxonii. 
S-a putut vedea ulterior care era riscul restrângerii pieţelor 
americană şi chineză, limitând eficacitatea unei politici de forţă. 


C. Securitatea colectivă era deopotrivă un rău moderat şi o 
garanţie serioasă. Pe de o parte, cât timp Statele Unite renunţau 
la politica de înarmare, Japonia îşi putea spori flota de cru- 
cişătoare şi submarine. Pe de altă parte, situaţia din Extremul 
Orient (fărâmițarea Chinei, absenteismul ruşilor în Manciuria de 
Nord) permitea integrarea, nu de drept, dar de fapt, în tratate, a 
privilegiilor japoneze considerate ca fiind vitale. În condiţiile în 

care amenințările asupra Manciuriei au părut îndepărtate, 
„diplomaţiile” lui Sidehara şi Tanaka au putut alterna fără pro- 
bleme, iar armata de uscat a acceptat (în 1924), sub conduce- 
rea generalului Ugaki, o dezarmare limitată (suprimarea a cinci 
divizii). Faptul că „politica pozitivă” a lui Tanaka rămânea mode- 
rată, ceea ce înseamnă că era conținută în tratatele din 1922, 
pare să fie dovada că prima iniţiativă fracţionară gravă în arma- 
ta din Kanto (asasinarea lui Chang Tso-lin) s-a produs în afara 
intenţiilor sale şi că guvernul şi-a datorat prăbuşirea propriei 
sale incapacităţi de a restabili disciplina. Era un moment în care 
integrarea Manciuriei într-o Chină reunificată de un Kuomintang 
ostil Japoniei devenise inevitabilă. 

Către 1930, trei fapte care nu se sincronizau au distrus ba- 
zele securităţii colective: degradarea situaţiei externe a Japoniei 
în Extremul Orient; criza economică mondială care a accentuat 
relaţia dintre industrializare și apărarea naţională; expansiunea 
industrială a anilor 1933—1937, care a favorizat acţiunea unila- 
terală a Japoniei. 


3. Expansiunea industrială şi economia de război (1932-1945). 
Criza agricolă este durabilă, cea industrială însă este depăşită 
mai repede decât oriunde altundeva. Produsul naţional creşte 
cu 6,8 % între 1931 şi 1938, acompaniat de o creştere demo- 
grafică. Acest succes se datorează politicii lui Takashashi Ko- 
rekyio, ministru de Finanţe între 1931 şi 1936: în interior, o in- 
flaţie controlată, în exterior, o depreciere voluntară a yenului 
(100 yeni = 49,85 $ în 1931, 31,20 $ în decembrie 1932 şi 30,25 $ 
în 1933, după devalorizarea americană). Aceasta explică saltul 
făcut în exporturi. Consumul creşte cu 20 % în 1936, dar esen- 
tial este progresul în domeniul echipamentelor. Este aproape o 
revoluţie a structurilor. 

In ceea ce priveşte producţia, creşterea este generală, dar 
inegală: manifestă la nivelul ţesăturilor de lână şi bumbac (în 
timp ce mătasea înregistrează un recul ca urmare a pierderii 
pieţei americane şi a concurenţei fibrelor sintetice), aceasta 
este deopotrivă cantitativă şi calitativă în industria grea, care, în 

1936, ajunge la egalitate cu toate industriile uşoare (producţia 
de huilă, în 1934, atinge 35,9 de milioane de tone; în 1937 — 45 de 
milioane; cea de otel, în 1933 — 1 761 000; în 1937 — 4663 000 tone) 
şi fabrică aproape toate tipurile de maşini. În privinţa organizării, 
în opoziţie faţă de tendinţa mai veche, zaibatsu familiale par de- 
favorizate, chiar dacă concentrarea se accentuează, iar po- 
larizarea între întreprinderi mari şi mici este extremă (din 84 145 
de companii în 1936, 430 deţin 55 % din capitalul industrial to- 
tal, iar 68 000 deţin 4,7 %). Aceasta este consecinţa unei politici 
de planificare, realizată din motive militare, şi a atacurilor grupu- 
rilor fasciste contra intereselor private. Un trust de stat 
(nihon.sei.tetsu) absoarbe filialele lor siderurgice. Statul inter- 
vine în societăţile petroliere şi în producţia de electricitate. Apar 
noi zaibatsu (Sshinko.zaibatsu), precum Nissan; acestea sunt im- 
portante în chimie, aeronautică, industrializarea Manciuriei. Cu 
resurse de capital mai dispersate, ele sunt mai direct subordo- 
nate comenzilor de armament. Prin ele însele, totuşi, condiţiile 
extra-economice nu explică relativul recul al vechilor zaibatsu. 
Se adaugă incapacitatea lor de a răspunde, cu mijloace proprii, 
ocaziilor de investiţii. S-au deschis, deci, capitalului extern. As- 
pectul lor familial s-a atenuat. In cele din urmă, cu preţul aces- 
tor transformări, au profitat pe deplin de expansiune fără să fi 
avut un rol principal în aceasta. 

Cât priveşte repartiţia geografică, importanţa teritoriilor aflate 
sub control creşte, mai ales ca urmare a industrializării Man- 
ciuriei, unde valoarea investiţiilor trece de la 1 700 la 3 600 de 
milioane de yeni între 1931 şi 1936 (căi ferate, porturi, mine, 
oţelării, hidroelectricitate). Imperiul absoarbe, între 1933 şi 1937, 
37 % din exporturi (din care o cantitate importantă de maşini, 
vehicule, sunt vândute pentru prima oară) şi procură 29 % din 
importuri. 

Acest succes economic a suscitat comentarii ostile: pro- 
testele statelor industriale încă marcate de criză contra invadării 
teritoriilor lor, sau a imperiilor lor coloniale, de către produsele 
japoneze vândute la preţuri inferioare, uneori de calitate 
mediocră, de unde și ridicarea barierelor vamale; critici, bazate 


109 


pe o eventuală închidere a pieţelor străine, în mediile favorabile 
unei expansiuni militare şi constituirii unui ansamblu autarhic; 
explicaţiile oferite de către istorici în privinţa imperialismului ca 
rezultat al importantei dezvoltări industriale japoneze şi a 
comenzilor de armâment. 

Aceste consideraţii rezultă dintr-o prezentare a faptelor me- 
diate de situaţia politică sau de prejudecăţi ideologice: a) Partici- 
parea Japoniei la exporturile mondiale nu depăşea 4 %. Vânză- 
rile în Asia au crescut, dar schimburile cu Statele Unite au de- 
venit deficitare, rezultat pe de o parte al restrângerii pieţei pen- 
tru mătase, iar pe de altă parte al achiziţionării masive de ma- 
şini, armături, petrol, indispensabile creării unei industrii grele. 
Politica sa de forţă este cea care i-a atras Japoniei reputaţia un- 
ui concurent periculos. b) Prea mulţi producători străini erau in- 
teresaţi de comerțul japonez pentru ca războiul vamal să treacă 
dincolo de ameninţări. Eficiente s-au dovedit doar boicotul din 
China şi măsurile luate de Statele Unite contra vânzărilor de 
produse strategice începând din iunie 1938; or, în ambele cazuri 
motivaţia era politică. În Japonia, orientându-se către cucerirea 
militară a pieţei chineze, apoi a sud-estului asiatic, partizanii 
forţei vizau în realitate să pună la adăpost politica lor externă de 
represaliile economice. Autarhia era văzută ca soluţia econom- 
ică a unei probleme de securitate militară. c) Contrar teoriei 
cauzelor economice ale imperialismului, victoriile sale şi nu difi- 
cultăţile economice sunt cele care au susţinut pretenţiile mil- 
itare: crearea unei industrii grele deschidea posibilităţi de înar- 
mare inexistente în 1922. Însă, invers decât în cazul Germaniei, 
această expansiune economică provine dintr-o lărgire a par- 
ticipării la comerţul internaţional. Expansiunea militară, utilizând 
noile resurse, le frânează în acelaşi timp dezvoltarea: cheltu- 
ielile de armament, investiţiile în Manciuria ar fi putut fi înlocuite 
cu unele mai profitabile. Intervenţia statului, dată fiind structura 
pieței interne, s-a impus; nici un determinism economic nu dicta 
domeniul în care trebuia să se aplice această intervenţie. 

Din 1937, intrarea în război a accelerat creşterea econo- 
mică. Într-o primă etapă, inflaţia, imposibil de stăpânit datorită 

mărimii bugetelor, a făcut să scadă exporturile, astfel încât 
Japonia să cumpere în primul rând maşini şi materii prime: de 
aici, un dezechilibru al balanței de plăţi care a forţat guvernul să 
sacrifice unele importuri, în special bumbacul brut. Declinul in- 
dustriei textile a fost imediat, în timp ce industriile metalurgică şi 
chimică şi-au continuat creşterea. Sancţiunile au intervenit, dar 
nu au avut mare efect (realizarea stocurilor fusese accelerată) 
până la înghețarea averilor japoneze din Statele Unite, Marea 
Britanie şi Indiile olandeze, care a antrenat suprimarea impor- 
turilor petroliere. Pericolul a fost perceput pe plan militar. 


4. De la imperialismul defensiv la agresiune (1930-1941). 
Nu putem neglija pluralitatea centrelor de decizie din statul 
japonez, nici complexitatea situaţiei internaţionale. 


A. Cucerirea Manciuriei a fost consecinţa, dar şi cauza 
prăbuşirii securităţii colective. Planul cincinal sovietic, ralierea fi- 
ului lui Chang Tso-ling, Chang Hsueh-liang, la guvernul din 
Nankin, slăbirea marinei prin acordurile de la Londra au provo- 
cat o reacţie naționalistă (opoziţia Seiyukai, înlăturarea amiralu- 
lui Takarabe, negociatorul de la Londra, manevrele lui Minami, 
ministrul de Război, contra dezarmării) care a precedat lovitura 
de forță de la Mukden şi a pregătit opinia publică. Importanţa 
Manciuriei a crescut: pentru armata din Kantoung, autoare, cu 
acordul parţial al statului-major, a planului de ocupaţie, era vor- 
ba, pe termen scurt, de înlăturarea Kuomintang-ului; pentru 
ministrul de Război, străin de complot, o bază continentală in- 
dustrializată condiţiona pregătirea unui război total. Totuşi, chiar 
şi după începerea operaţiunilor, diplomaţia a fost mai mult decât 
o simplă acoperire. Wakatsuki şi Sidehara, prin intermediul 
Ministerului de Război şi al Statului-major, au oprit armata din 
Kantoung, creând speranţa unui succes la Societatea Naţiunilor 
(oprirea înaintării către Tsitsihar în noiembrie 1931). Dar, la 
Geneva, raportul Lytton a fost examinat nu pe baza tratatelor ce 
garantau drepturile Japoniei, ci pe baza pactului Briand-Kellog, 
care condamna agresiunea. lată de ce diplomaţia lui Sidehara 

a fost incapabilă să apere avantajele coloniale ale Japoniei, 
ceea ce a oferit mână liberă armatei. 


B. După retragerea din Societatea Naţiunilor, diplomaţia 
japoneză s-a orientat către căutarea unui acord direct cu China, 
cu scopul de a converti anglo-saxonii la ceea ce ar fi putut fi o 
„doctrină Monroe asiatică”. In plus, planurile de politică externă 
ale cabinetelor Saito, Okada şi Hirota s-au bazat pe implicaţiile 
strategice ale unei apărări autonome. De aici, pentru că nu 
reprezentau decât completări ale viziunilor particulare ale or- 
ganismelor militare autonome, rezultă o spectaculoasă creştere 
a ambițiilor japoneze. China de Nord a fost ocupată, ca zonă de 
protecţie contra Kuomintang-ului în caz de război cu URSS, fără 
ca să existe un acord în această privinţă între partizanii unei 
pregătiri economice a conflictului şi cei care doreau o acţiune 
preventivă. Insă marina, însărcinată cu protecţia expansiunii 
continentale contra presiunii americane, vine în sfârşit să îşi 
reclame rolul: sfârşitul limitării tonajului, fortificarea insulelor din 
Pacific, înaintarea către sud, deci către petrol, cel puţin sub as- 
pect comercial. Din 1935 până în 1937, expansiunea a cunos- 
cut o pauză explicabilă prin teama crescândă în faţa unei alianţe 
a URSS cu puterile maritime (de unde şi o timidă apropiere de 
Germania prin „Pactul anti-Komintern” din 1936), printr-un efort de 
acomodare cu Nankin-ul, dar, de asemenea, printr-o prea mare 
distanţă apărută între retorica imperialistă şi nivelul înarmării. 


C. Înainte, ca şi după iulie 1937, imposibilitatea de a alege în- 
tre fărâmițarea teritorială a Chinei şi impunerea unei asocieri cu 
Kuomintang-ul (ceea ce implica recunoaşterea suveranităţii aces- 
tuia) a făcut să eşueze orice deschidere către Chiang Kai-shek. 
Reînarmarea Statelor Unite şi a URSS reducea la o pretenţie 
verbală „doctrina Monroe asiatică”. Dat fiind izolarea persistentă 
a Japoniei, statele majore au, deci, în vedere să ofere printr-un 


* Preşedintele Statelor Unite James Monroe a prezentat în 1823, în 
Congresul SUA, principiul non-intervenţiei europene pe continentul 
american, cunoscut ca „doctrina Monroe”. (N.tr.) 

plan de expansiune economică şi de înarmare pe termen lung 
un conţinut concret conceptului de „apărare autonomă”, care 
postula refuzul oricărui conflict prematur. Totuşi, războiul s-a ex- 
tins repede. Cauza a reprezentat-o rivalitatea dintre centrele de 
decizie. După incidentul de la Shanghai, marina a fost cea care, 
prin amiralul Yonai, a cerut o expediţie în China Centrală. La 
sfârşitul lui 1937, după cucerirea Nankin-ului, împotriva cererilor 
statului-major al armatei favorabile unui compromis, guvernul Ko- 
noe, intrat în coliziune cu şefii armatei aflată în campanie în Chi- 
na, a impus un război de anihilare împotriva Kuomintang-ului. 


D. Începând din 1940, dorinţa de a obţine mână liberă în Chi- 
na a fost inclusă într-un dublu calendar: cel al victoriilor Ger- 
maniei în Europa, care, slăbind apărarea coloniilor din Asia de 
Sud-Est, ofereau o ocazie tentantă; cel al epuizării stocului de 
petrol, după embargoul american (vara lui 1941), care a impus 
marinei să atace rapid Statele Unite, dacă dorea să nu fie făcută 
responsabilă în faţa naţiunii de o prăbuşire diplomatică la care 
totuşi Japonia a ajuns în cele din urmă, datorită lipsei de carbu- 
rant. Condamnarea morală de către Statele Unite a oricărei ex- 
pansiuni japoneze de la cucerirea Manciuriei lăsa să se prevadă 
dimensiunea tragică a acestei prăbuşiri. 


Manifestările geografice ale imperialismului japonez au 
fost ghidate de considerente realiste. Dar rivalitatea dintre 
servicii (mai mult decât cea dintre facțiunile numite „Calea 
imperială” şi „Calea controlului”), pretenţiile lor de a actio- 
na ca responsabile de orgoliul naţional le-au crescut ex- 
cesiv ambitiile. 


III. Democraţia Taisho 


În ce sens a fost Japonia democratică? Conceptul a 
reunit, în 1912-1932, trei transformări limitate, între care 

relaţia este incertă: o agitaţie populară care s-a transfor- 
mat într-o mediocră solidaritate de clasă; o largă partici- 
pare politică, lăsând intacte partidele născute sub sis- 
temul cenzitar; o normalizare a regimului parlamentar 
care nu suprimă intervenţia elitelor birocratice. 


1. Dacă nivelul de trai creşte, instabilitatea veniturilor şi 
a slujbelor suscită nemulțumiri. Dar sporeşte în acelaşi 
timp şi compartimentarea verticală. 


În mediile rurale, arenda şi exploatarea directă se stabilizea- 
ză. Jinshi, dat fiind preţul mic al orezului, renunţă la achiziţiile de 
terenuri. Culturile de arbuşti au conferit exploatărilor familiale 
mijlocii (1—2 hectare) o rentabilitate optimă, deci rezistență. Exo- 
dul rural (pe lângă cel al tinerelor lucrătoare din industria textilă) 
atinge de acum înainte nu familii întregi de agricultori, ci pe cei 
tineri, cu excepţia revenirilor periodice din perioadele de şomaj. 
Sub-utilizarea forţei de muncă rămâne cronică. Fluctuaţiile 
pieţei fac greu de suportat dimensiunile arendei. Dar, dacă marii 
proprietari non-rezidenţi sunt ţinta unei ostilităţi persistente, va- 
rietatea situaţiilor sociale concrete printre ţărani şi conflictele 
care îi opun negustorilor (care sunt consideraţi drept reprezen- 
tanţi ai capitalismului, ai oraşelor, ai Occidentului) menţin soli- 
darităţile locale. 

Proletariatul urban este divizat în trei categorii: muncitorii din 
industria textilă, mai specializaţi, mai stabili în posturile lor, dar 
încă legaţi de mediul rural; muncitorii din marile antreprize 
metalurgice şi chimice, începând din 1920, aflaţi în scădere nu- 
merică din cauza raţionalizării, stabilizaţi la locurile lor de muncă 
prin avantaje considerabile (asigurări de accident şi boală, 
primă de pensionare), angajaţi de tineri, formaţi în şcolile com- 
paniei, beneficiind de un salariu ce sporeşte o dată cu vechi- 
mea, relativ rezistenți la recesiune; în sfârşit, un proletariat mo- 
dest, din ce în ce mai numeros (zonă de acumulare a creşterii 
demografice), complex, care include mai puţin zilieri, cât angajaţi 

ai micilor ateliere şi magazine, cu salarii reduse, fără luarea în 
calcul a vechimii, fără garanţii, instabili ei înşişi sau suferind din 
cauza fragilităţii întreprinderilor mici, dar beneficiind la angajator 
de structuri cvasi-familiale, capabile să îi ferească de şomaj. 
Intre ultimele două categorii, contrastul creşte continuu'; aceas- 
ta este proiectarea în plan social, parţială pentru că exclude in- 
dustria textilă, a structurii dualiste a economiei, muncitorii mari- 
lor industrii odată licenţiaţi putând să îşi găsească locuri de 
muncă în micile întreprinderi, care joacă un rol de rezervă de 
mână de lucru în caz de expansiune. Această divizare a fost fa- 
tală sindicalismului: aderenţii săi vin numai din ultima categorie 
a proletariatului. Or, numai muncitorii privilegiați (autori de greve 
ofensive la sfârşitul războiului, în timpul inflaţiei, dar apoi sa- 
tisfăcuţi) ar fi putut susţine sindicatele profesionale, iar o dată cu 
retragere lor, „Federaţia generală” (sodomei) a încercat zadar- 
nic să se mai refacă. Sindicatele au fost obligate să se ser- 
vească de asociaţiile din micile întreprinderi, adesea rezistând 
doar pentru o singură grevă. 

Deoarece mişcarea muncitorească şi ţărănească era mo- 
destă, conflictele de idei şi între grupuri s-au desfăşurat în inte- 
riorul partidelor care se ocupau de mişcările sociale, mai mult 
decât în orice alt tip de formaţiune politică de masă, cu atât mai 
mult cu cât liderii recrutaţi din rândurile intelectualităţii ocupau 
un loc important aici. Până în 1923, anarho-sindicalismul (acţiu- 
ne revoluţionară de masă), luptând împotriva centralizării sindi- 
cale şi politice, este o pradă facilă pentru poliţie. Nevoia de a 
avea structuri stabile face atunci să fie acceptat pe scară largă 
„bolşevismul”, dar astfel s-a ajuns (1925) la o ruptură în interi- 
orul „Federaţiei generale a muncii”, apoi în partidele proletare, 
ulterior (1926) între comunităţi, ortodoxe sau nu, şi social-de- 
mocraţi, partizani ai legalităţii şi ai unei autonomii a sindicatelor. 
Guvernul şi sindicatele au păstrat, în ceea ce-i priveşte, perse- 
cutiile pentru comunişti (1928—1929) şi au încercat, prin concesii 


1 În 1930, pentru un indice de 100 în întreprinderile cu 5 până la 9 
muncitori, salariile sunt la un indice de 243 (metalurgie) şi 226 
(mecanică), acolo unde există mai mult de 1 000 de muncitori. 

precum participarea la Biroul Internaţional al Muncii, să obţină 
preeminenta unor comitete în interiorul companiilor, comitete care 
să asigure armonia dintre capital şi muncă. În 1930, 75% din 
mişcarea muncitorească era controlată de către moderați. 


2. Fapt dominant în participarea maselor la viaţa poli- 
tică, corpul electoral, chiar şi după obţinerea votului uni- 
versal, se orientează constant către partidul care formea- 
ză guvernul. Mai mulţi prim miniştri „parlamentarişti” au 
primit puterea atunci când partidul lor era minoritar (Tana- 
ka, Hamaguchi, Inukai): alegerile le-au confirmat poziţia. 
Presiunile polițienești fiind limitate, trebuie să concludem 
că votul universal nu a schimbat comportamentul elec- 
toral. Statele-majore ale partidelor au recurs la reţelele de 
relaţii verticale, notabilii locali, care sunt conducătorii şi 
reprezentanţii consensului din interiorul grupului lor. 
Numărul sporit de electori a făcut însă mai costisitoare 
această abordare clientelistă. Psihologia votului s-a schim- 
bat cu atât mai mult cu cât voturile țărănești contau în mai 
mare măsură decât altele, în timp ce nu există nici o de- 
osebire ideologică majoră între cele două partide de gu- 
vernământ, formațiunile politice cerând de la partizanii lor 
o adeziune intelectuală, sau dispreţuind alegerile (ex- 
trema dreaptă), ori combinând un anumit anti-parlamen- 
tarism cu aceeaşi practică a relaţiilor personale ca şi parti- 
dele consacrate (socialiștii). Popular în 1920, votul univer- 
sal nu mai era în 1924 rezultatul unei presiuni a maselor, 
ci al nevoii a două sau trei partide, după dizlocarea 
Seiyukai, de a rezista în Camera superioară. 


3. Alegerile nu au fost semnificative decât în 1924: con- 


tra guvernului transcendental al lui Kiyoura, compus din 
aristocrați, ele au marcat victoria majorităţii partidelor, 

subordonarea elitelor birocratice. Între partidele înseși, care 
doreau să-şi ia revanşa, alegătorii erau incapabili să asig- 
ure transferul de putere, clientelismul dând o superioritate 
sigură celui care deţinea guvernarea. Democraţia parla- 
mentară, fondată pe rivalitatea a două, rareori trei, formaţi- 
uni politice naţionale, va continua să facă apel la forţe care 
nu sunt alese: genro (redus la Saionji), Consiliul privat, aris- 
tocraţi, state-majore. Apelul la forţele extraparlamentare era 
într-adevăr singura posibilitate pentru partidele de opoziţie, 
sau pentru facțiunile din partidul majoritar care se aflau pe 
o poziţie contrară primului ministru, de a înlocui guvernul. 
In comparaţie cu modelele străine, democraţia Taisho a 
fost un eşec. Dar, sub imaginea falsă a unei democraţii ide- 
ologice, destrămarea autorităţii liderilor şi a statului, numărul 
crescând de grupuri de presiune (oameni de afaceri, jur- 
nalişti, sindicate) marchează o lărgire a participării la putere. 


IV. Soluţia totalitară 


Aplicat Japoniei, termenul de „totalitarism” înseamnă 
adaptare la războiul total. Personalul civil şi militar nu s-a 
abătut niciodată de la o atitudine conservatoare ce înglo- 
bează în tradiţie (cu diversele sale interpretări) kokutai-ul, 
dinastia, „răspunsurile” împăratului Meiji şi chiar Consti- 
tuţia. Absența unui dictator, a partidului unic, a mişcării 
politice de mase dovedesc că autoritatea se baza pe con- 
sens. Nu există vreo fracțiune care să poată revendica cu 
adevărat un rol diriguitor. Spre deosebire de fascismele eu- 
ropene, nu asistăm la vreo tentativă de a crea o societate 
„refondată filosofic”. Nu se face vreo deosebire între 
supuşi, pornind de la fervoarea lor fată de o ideologie. 
Preponderenţa militarilor vine din faptul că națiunea era în- 
armată. Războiul a fost cauza şi nu consecinţa regimului. 

Cu toate acestea, militarii nu s-au mărginit a fi instru- 
mentele unei politici naţionale. Înaintea declaraţiei oficiale 
de război, adresate doar Statelor-Unite la 7 decembrie 1941, 
ei au luat de mai multe ori iniţiativa operaţiunilor militare în 
China. Ei au popularizat de pe la 1930 conceptele de 
„război total” şi de „mobilizare totală”, care le sporesc in- 
fluenţa. Au exploatat, totodată, resursele legale ale unei 
Constituţii ambigue (autonomia statelor majore, desem- 
narea miniştrilor militari). Începând cu 1930, corpurile de 
ofițeri s-au comportat ca nişte grupuri de presiune ce vi- 
zau în acelaşi timp puterea politică şi expansiunea ar- 
mată. De aici, o dimensiune specifică a genezei totali- 
tarismului. Cuceririle au fost un răspuns dat de Japonia 
unor ameninţări exterioare a căror perspectivă era agitată 
prin intermediul rivalităţilor dintre diferitele corpuri ale sta- 
tului, devenite din ce în ce mai ambitioase. 

Două interpretări sunt posibile. Putem presupune că in- 
cidentele dintre 1930-1940 jalonează o tentativă a milita- 
rilor de a controla statul. Trebuie atunci lămurite intenţiile 
lor politice faţă de criza din 1929 şi de grupările fasciste. 
Acestei interpretări care le atribuie un mod de acţiune 
identic cu acela al partidelor fasciste europene i se poate 
opune constatarea dezordinii diferitelor comploturi 
ofiţereşti, precum şi absenţa unei rezistenţe la totalitarism, 
lenta sa difuziune în rândurile societăţii japoneze, fără 
schimbări de structură. 

În timp ce în Germania şi Italia fascismele au putut ani- 
hila partidele socialiste, fără a putea obţine vreodată ade- 
ziunea lor politică, regimul totalitar japonez şi-a găsit, dim- 
potrivă, în rândurile mişcării sindicale şi a social-demo- 
craţiei o parte dintre sprijinitori. Trebuie să distingem, to- 
tuşi, în cazul acestor mişcări, evoluţia liderilor de cea a 
militanţilor de la bază. Cei dintâi, cu excepţia extremei 

stângi, dispersată de arestările dintre 1928-1932, au 
aprobat, în majoritatea lor, cucerirea Manciuriei. Ei au 
încercat să împiedice grevele din uzine şi conflictele din- 
tre arendaşi şi proprietarii rurali, sperând că expansiunea 
colonială va permite soluţionarea armonioasă a proble- 
melor sociale. Unii au mers chiar mai departe: sub pretex- 
tul luptei contra capitalismului, au încercat să organizeze 
un naţional-socialism popular, nu fără conexiuni cu gru- 
purile de extremă-dreaptă. Succesul lor a fost limitat, chiar 
şi în mediul rural, care, datorită diminuării comunităţilor 
săteşti şi crizei persistente, era predispus la un radicalism 
de dreapta. În acelaşi timp, în afara controlului sindical, în 
micile întreprinderi, grevele, mai puţin numeroase în 
1934-1936, datorită creşterii nivelului de viaţă, au fost re- 
luate în 1937, când s-a făcut simțită ameninţarea inflaţiei. 
Putem oare conchide că este vorba de o rezistenţă din 
partea populaţiei? Este mai curând vorba de lipsă de or- 
ganizare. Dată fiind creşterea numărului de muncitori în 
perioadele de expansiune economică, sindicatele aveau o 
influenţă tot mai redusă. Muncitorii din marile întreprinderi 
scăpau controlului lor. La alegerile din 1937, contra gu- 
vernului Hayashi, deci contra confiscării puterii de către 
armată în interiorul statului autoritar, „Partidul socialist al 
maselor” a înregistrat un succes — 900 000 de voturi, 
adică 37 de locuri în Parlament — cu o triplă platformă: 
„anticomunism, antifascism, anticapitalism”. O victorie la 
fel de lipsită, însă, de semnificaţie ca şi aceea a partidelor 
tradiționale: aleşii socialiști au susţinut războiul contra 
Chinei şi au fost primii care au propus dizolvarea grupului 
lorîn formatiunea politică unitară a lui Konoe. Încă din 1928, 
liderii socialişti căutau să se apropie de puterea instalată. 
Atitudine de prudenţă pentru aceia care aleseseră să 
acţioneze în legalitate, dictată, însă, şi de conştiinţa slabei 

lor influenţe asupra maselor sau de obligaţiile lor traditio- 
nale de şefi faţă de o clientelă căreia trebuiau să-i asigure 
avantaje. Faptul demn de remarcat este acela că ralierea 
stângii legale a luat nu forma unei mutații către un fascism 
limitat, ci pe aceea a participării la o uniune naţională 
autoritară. 

Aceeaşi orientare în armată. Dacă intenţia de a domi- 
na guvernul era răspândită, drumul ei către putere a pus 
în joc diferite acţiuni, deloc coordonate între ele. 


a) Generalii plasați în posturi de răspundere au suferit influ- 
enţa tinerilor ofiţeri plasati sub ordinele lor, a căror acţiune a 
fost, se pare, decisivă cu ocazia comploturilor din martie şi oc- 
tombrie 1931, a incidentului de la Mukden, a revoltelor din mai 
1932 şi februarie 1936. În ce măsură putem, oare, vorbi de o 
acţiune revoluţionară, vehiculând o nemulţumire socială, de o 
„inversare a ierarhiilor” (formă modernă a lui gekokujo)? Autorii 
proiectelor loviturilor de stat din martie şi octombrie 1931 erau 
ofițeri de stat major, adepţi ai unui socialism de stat (planificare 
industrială în scopuri militare), aflaţi însă departe de masele 
populare. În 1932 era vorba despre tineri ofiţeri subalterni, 
apropiaţi de țărănime, agrarieni, ostili prin însuşi acest fapt „fas- 
cismului”, adică unei societăţi industriale totalitare. Ei nu for- 
mau, însă, decât un grup restrâns, fără legături cu ierarhia mili- 
tară. În februarie 1936, dimpotrivă, şefii revoltei — din nou tineri 
ofițeri pătrunşi de o mistică tradiționalistă şi agrariană — pu- 
tuseră stabili contacte cu generali din facțiunea „Căii imperiale”. 
Cât priveşte incidentul de la Mukden, „coloneii” care l-au pre- 
gătit conduceau operaţiunile armatei din Kantoung şi obținuseră 
aprobarea statului major pentru continuarea acţiunilor şi după 
acest moment, declanşarea acţiunii rămânând la latitudinea lor. 
Legăturile sunt, aşadar, slabe, între aceste acţiuni. Pe de altă 
parte, generalii cei mai solicitaţi de către complotişti se eschi- 
vează sau refuză (Ugaki, apoi Araki, în sfârşit, în 1936, Maza- 
ki), iar majoritatea ierarhiei militare se opune oricărei aventuri 

politice. Din toate aceste evenimente iese în primul rând la 
iveală izolarea subalternilor. 

b) Nici violentele lupte dintre facțiunile militare după pro- 
movarea lui Araki la rangul de ministru nu pot fi considerate ca 
un mijloc de cucerire a puterii. Ele nu au avut consecinţe politice 
decât în 1936, înainte şi după revolta din februarie, când, pen- 
tru restabilirea consensului în rândul corpului ofiţerilor, exi- 
genţele adresate guvernului au fost sporite. Însă pensionarea, 
cu această ocazie, a unui mare număr de generali a dovedit că 
dorinţa de a restabili disciplina, deci un anumit apolitism, repre- 
zenta mai mult decât un pretext. Facţiunea victorioasă, cea fa- 
vorabilă „controlului”, era ataşată acţiunii legale şi înțelegerii cu 
elitele civile. 

c) Cel mai puternic instrument pentru a domina guvernul a 
fost, fără îndoială, principiul autonomiei Inaltului Comandament, 
stabilit în 1879, în Japonia erei Meiji, care ignora militarismul. 
Departe de a fi o atribuţie simplă, această autonomie avea mai 
multe domenii de aplicaţie: proteja armatele aflate în campanie 
de marele stat-major general, pe acesta din urmă de eventuala 
presiune a ministerului militar corespondent, pe miniştrii de Răz- 
boi şi de Marină de majoritatea miniştrilor civili din guvern. De 
aici rezultau şi posibilităţile de manevră ale autorităţilor civile. 
Niciodată, armata nu şi-a impus voinţa fără compromisuri. Tre- 
buie notat că demiterea politicienilor din postul de prim ministru 
(1932), promovarea amiralilor Saito şi Okada se datorau, de 
asemenea, voinţei de a frâna excesul de naționalism în rân- 
durile partidelor din Dietă. Prinţul Konoe a fost ales prim ministru 
în 1937 tocmai pentru a obţine sprijinul acestor partide. 


Violenţele, luptele dintre facţiuni, conflictele de autori- 
tate au fost mai puţin jaloanele unui complot, cât breşe în 
unitatea armatei şi apoi a statului, pe care elitele s-au 
străduit să le astupe prin naționalism, apoi, în timp de 
război, prin construirea unui stat autoritar. În momente pre- 
cise, diverse forţe au contribuit la evoluţia către totalitarism: 

activişti de dreapta, mişcarea muncitorească şi ţărănească, 
facțiunile militare, administraţiile publice, partidele tradi- 
tionale, fiecare cu un rol inegal şi niciodată dominant. 
Toate aceste forţe au fost limitate de rivalităţile dintre ele, 
de diviziunile lor interne şi s-au găsit înghesuite între vidul 
instituţiei imperiale şi îngrădirea reprezentată de comu- 
nităţile populare. Cu excepţia unei slabe minorităţi de ex- 
tremă dreaptă, regăsim toate componentele societăţii 
Taisho. Amprenta totalitarismului apare în: a) întărirea dis- 
ciplinei în grupurile instituţionalizate (cătune, cartiere); 
b) creşterea autorităţii şefilor acestora destinaţi a fi inter- 
mediarii unei mobilizări generale; c) crearea de organisme 
unitare la scară naţională (precum „Federaţia pentru ser- 
virea statului prin industrie” care a absorbit sindicatele). 
Era vorba de a controla mai bine indivizii, de a-i ralia unor 
scopuri naţionale fără a-i separa de grupurile lor naturale. 
Autoritatea statului nu s-a lovit de rezistenţă. Ea s-a ate- 
nuat în faţa forţei de integrare internă a acestor grupuri 
care au limitat astfel totalitarismul tocmai sprijinindu-l. 

Soluţia totalitară şi democraţia Taisho reprezintă două 
răspunsuri ale aceluiaşi sistem social, ale aceluiaşi model 
cultural faţă de situaţii internaţionale diferite şi nu triumful 
succesiv a două forţe contrarii. 


V. Războiul din Pacific (1941-1945) 


Chiar numele dat acestui război subliniază dificultatea 
de a-l explica şi de a-l situa. Luptele decisive — tridimen- 
sionale: pe mare, în aer şi pe uscat — au drept cadru de 
desfăşurare Pacificul şi opun Statele Unite ale Americii 
Japoniei. Însă, timp de trei ani şi jumătate — între 8 de- 
cembrie 1941 şi 15 august 1945 — aceasta din urmă în- 

fruntă, de asemenea, Marea Britanie şi Olanda în pose- 
siunile coloniale ale acestora. În martie 1945, Japonia dis- 
truge prezenţa franceză în Indochina, iar în august este ea 
însăşi atacată în Manciuria şi Coreea de Nord de armatele 
sovietice. Această amploare geografică ar justifica expre- 
sia „războiul din marea Asie Orientală”, dacă aceasta nu 
ar fi fost deja prea mult întrebuințată pentru a oferi o justi- 
ficare morală expansiunii japoneze, asimilând-o unei 
eliberări a popoarelor colonizate puţin compatibilă, în rea- 
litate, cu menţinerea sub ocupaţie a Coreei şi a Chinei. 
Dat fiind că Japonia luptă cu toţi adversarii Germaniei, nu 
putem oare deduce că Extremul Orient este astfel integrat 
unui război ideologic mondial? În afară, însă, de diferen- 
tele de regim politic, este o mare distanţă între voluntaris- 
mul hitlerist şi expectativa iniţială a Japoniei. Pearl Harbor 
se produce la doi ani şi trei luni după invadarea Poloniei. 
Ne putem, aşadar, întreba asupra rolului împrejurărilor în 
acest conflict asiatic şi transpacific, precum şi asupra gra- 
dului său de integrare în Al Doilea Război Mondial. Exami- 
narea cauzelor sale şi a desfăşurării operaţiunilor militare 
conduce la răspunsuri diferite. 


Războiul mondial izbucneşte în Europa fără legătură cu pro- 
blemele Extremului Orient, ceea nu este, însă, valabil pentru 
războiul din Pacific. Este adevărat că acesta apare ca o fază 
culminantă a unui „război de cincisprezece ani” început, în 1931, 
în Manciuria şi care se transformă, în 1937, într-unul de cuce- 
rire a Chinei. Războiul european sporeşte, însă, pretenţiile Ja- 
poniei, modifică percepţia sa despre poziţia ei internaţională şi, 
încă şi mai mult, pe aceea a adversarilor ei. Între primăvara 
anului 1940 şi vara anului 1941, Japonia vede producându-se 
în jurul ei un vid militar, efect al victoriilor germane, pe care i se 
pare de neconceput să nu îl exploateze. In ceea ce o priveşte, 
China naționalistă speră să iasă din izolare printr-o generalizare 

a conflictului în întreaga Asie Orientală. Statele Unite, puţin dis- 
puse, până atunci, să susţină China, ajung să privească ex- 
pansiunea Japoniei în cadrul unei strategii nu doar asiatice, ci 
mondiale. 

Nici Japonia, nici Statele Unite nu doresc să se confrunte 
militar. Însă ciocnirea de interese ajunge să fie repede dublată 
de una de principii. Rivalităţile economice încep să devină ex- 
plozive nu pentru că este vorba de bogății, ci de maniera de a 
le obţine. Japonia doreşte să dobândească, eventual prin sim- 
ple ameninţări, teritorii în Asia de Sud-Est, unde interesele 
americane sunt limitate. Acţiunea ei se încadrează însă într-o 
răsturnare a ordinii internaţionale pe care Statele Unite nu o pot 
tolera. Pentru a-i descuraja pe americani să intervină militar, 
Japonia semnează, în 1940, Pactul Tripartit. Guvernul american 
vede, însă, în aceasta o adevărată alianţă, aşadar un proiect de 
cooperare concretă cu Hitler. Pentru a-i determina pe japonezi 
să nu participe la războiul mondial, Statele Unite împiedică im- 
porturile acestora de materii prime şi maşini. Japonia interpre- 
tează, însă, această blocadă ca pe semnul unei politici care ar 
obliga-o să se retragă fără condiţii din China. Situaţia militară 
din Europa condiţionează şi ea atacul de la Pearl Harbor, deoa- 
rece, înainte de sfârşitul bătăliei Moscovei, Japonia nu concepe 
o înfrângere a Germaniei. 

Japonia dorea să exploateze conflictul mondial fără să par- 
ticipe la el. Această neutralitate, posibilă în cazul în care ar fi 
adus beneficii comerciale, era însă condamnată să facă loc unei 
logici militare care să vizeze o expansiune teritorială conformă 
cu tendinţele războiului total. Japonia a trebuit să aleagă între a 
da înapoi sau a participa la conflict. 

Operațiunile militare din Europa şi din Asia rămân, însă, se- 
parate. Planul japonez cuprindea două faze: după cucerirea 
unei zone-tampon şi a materiilor prime vitale, trebuia să se 
treacă la o defensivă, adică la un război de lungă durată pentru 
care tara nu era deloc pregătită. Speranţa unei păci de compro- 
mis se spulberă atunci când se precizează înfrângerea Ger- 
maniei. Forţele japoneze au pierdut însă peste tot inițiativa încă 

din toamna anului 1942. Începând cu 1943, zona-tampon îşi 
dovedeşte fragilitatea, iar materiile prime nu pot fi transportate 
deoarece prea multe cargouri şi petroliere sunt scufundate. In 
faţa Aliaților, Japonia rezistă mai mult decât Germania, însă 
eşecul ei este înscris atât în situaţia internaţională, cât şi în 
natura propriilor ei insuficiențe. 


Capitolul V 


CĂTRE O JUMĂTATE DE SECOL 
DE SUCCESE 


În august 1945, războiul era pierdut, iar Japonia se 
vedea deposedată de tot ceea ce dorise şi obținuse în- 
cepând cu ultimii ani de shogunat: independenţa (ţara va 
fi supusă pentru prima dată unei ocupaţii străine); armata 
(distrusă, apoi demobilizată); bogăţia (superexploatată din 
cauza efortului militar, apoi afectată de atacurile aeriene şi 
navale americane); reputaţia sa internaţională (din cauza 
alianţei cu regimul hitlerist). 

În 1990, Japonia se afla în elita mondială graţie puterii 
sale financiare şi tehnologice. Dinamismul său economic 
face din ea un model greu de egalat chiar şi de către ma- 
rile naţiuni industrializate. 

Este inevitabil ca prezentul să reînnoiască înţelegerea 
pe care o avem despre trecut. Anul 1945 fusese văzut ca 
sfârşitul unei modernizări vinovate de a fi conţinut în ea 
însăşi germenul eşecului ei final. Astăzi, el este privit ca 
punctul de plecare al unei serii neîntrerupte de succese. 

De aici decurg trei revizuiri ale perspectivei istorice. 

În loc să fie integrate unei istorii de lungă durată, în- 
frângerea, ca şi războiul care a făcut-o posibilă se con- 
tractă în timp, devenind numai nişte anomalii pe parcursul 
dezvoltării reuşite a Japoniei de o sută de ani încoace. 
Erori de parcurs trecătoare, explicabile prin hazard şi 
printr-o serie de neînţelegeri, printr-o proastă apreciere a 
situaţiei internaţionale, aceste eşecuri nu mai pun în cauză 
dinamismul şi calităţile excepţionale ale naţiunii. Rezultă, 
deci, că triumful şi soliditatea instituţiilor democratice de 

după război sunt în mod firesc legate ca printr-o punte de 
fenomenul rapidei dezvoltări a producţiei industriale între 
1934 şi 1937, de democraţia lui Taisho, ba chiar de libe- 
ralismul lui Meiji. În loc să fie explicat prin fragilitatea 
situaţiei economice de la începutul erei Showa, imperialis- 
mul este considerat drept un factor exterior, venit să per- 
turbe aptitudinile societăţii japoneze de a controla mijloa- 
cele prin care aceasta trebuia să ajungă la mai multă 
bogăţie şi libertate. 

Aşa se explică de ce rolul influențelor sau al presiunilor 
străine în geneza reformelor realizate între 1945 şi 1948, 
la începutul perioadei de ocupaţie americane, este socotit 
mai puţin decisiv. Concepute de către ocupant pentru ca 
Japonia să devină democratică şi paşnică, unele dintre 
aceste reforme au exercitat în cursul deceniilor următoare 
o acţiune favorabilă asupra dezvoltării economiei şi co- 
erenţei societăţii, dovedind că răspundeau unor necesităţi 
reale şi că au fost uşor asimilate. Putem, deci, vorbi, mai 
degrabă de o împlinire decât de o ruptură. Acelaşi raţiona- 
ment, aplicat modernizării din epoca Meiji, reduce şi aici 
importanţa imitării modelelor occidentale, sporind rolul 
moştenirii venite din epoca Edo. Astfel de revizuiri tind să 
înrădăcineze în realităţile autohtone stabilitatea şi progre- 
sele Japoniei, dovedite de-a lungul unor mari perioade de 
timp, în timp ce relaţiile țării cu mediul internaţional, reuşite 
sau catastrofale, conturează versantul problematic al 
acestei realităţi. 


I. Ocupaţia: ruptură sau împlinire 


Timp de şase ani, Japonia şi Statele Unite se află faţă 
în față. Supusă unei autorităţi străine, cu suveranitatea 

suspendată, Japonia nu mai are politică externă şi nu mai 
este autonomă nici măcar în politica sa internă. Americanii 
joacă un rol esenţial în ocupaţia militară şi, cu toate că 
acţionează în principiu în numele tuturor puterilor aliate, 
îşi rezervă, în realitate, întreaga putere de decizie, mai 
ales sub conducerea lui Mac Arthur. 

Tranzitorie şi totuşi îndelungată, această perioadă nu 
este una omogenă. Ea are o istorie al cărei început şi al 
cărei sfârşit sunt clar precizate şi se găsesc în contrast, în 
timp ce motivele, amploarea şi momentul schimbării fac 
încă obiectul controverselor. 

În timpul primilor doi ani, reforme adesea radicale se 
succed, la cererea autorităţilor de ocupaţie, şi sunt votate 
de Parlamentul japonez atât înainte, cât şi după alegerile 
din aprilie 1946 şi aprilie 1947. Asociate cu măsuri de epu- 
rare şi cu eliberarea prizonierilor politici, aceste reforme 
vizează crearea unei Japonii paşnice, ale cărei instituţii 
democratice — o nouă constituţie, descentralizare, refor- 
ma poliţiei —, un mai larg acces la bogăţiile naţiunii — re- 
formă agrară, drepturi sindicale —, precum şi la 
învăţământul secundar şi superior trebuie să-i garanteze 
stabilitatea. Dezvoltarea economică nu este inclusă în 
acest plan de democratizare, o industrie uşoară şi o agri- 
cultură puternică părând a fi în armonie cu procesul de de- 
militarizare. Instituţia imperială este menţinută, dar este 
proclamată suveranitatea populară, iar aleşii controlează 
guvernul. Cantonarea lui Tenno într-un rol simbolic nu 
face decât să confirme o practică străveche, însă această 
confirmare a unei situaţii preexistente eliberează acţiunea 
politică de etica comunitară, care se baza pe fidelitatea 
fată de suveran. 

Ocupaţia ia sfârşit atunci când, în aprilie 1952, intră în 
vigoare tratatul de pace semnat la San Francisco, în au- 

gust 1951, de către Japonia şi alte 48 de ţări, între care 
Statele Unite şi Marea Britanie. URSS şi China nu figu- 
rează printre semnatare. Războiul rece durează de mai 
mulţi ani, China continentală a intrat sub stăpânirea Par- 
tidului Comunist, o alianţă chino-sovietică a fost semnată 
în februarie 1950, iar războiul din Coreea a început în lu- 
na iunie a aceluiaşi an. Încheiat tot la San Francisco, la 
doar câteva ore după semnarea tratatului de pace, pactul 
de securitate nipono-american face din Japonia princi- 
palul partener al SUA în Extremul Orient, în rezistenţa 
opusă expansiunii comuniste. Armata de ocupaţie este 
menţinută pe loc, prezenţa ei fiind justificată de această 
nouă alianţă. Incepe reînarmarea Japoniei, la cererea 
presantă a Statelor Unite. Înainte de toate se pune însă în 
mişcare expansiunea economică, o puternică industri- 
alizare fiind socotită de acum înainte ca inseparabilă de 
perenitatea reformelor democratice, pe de o parte, şi de 
stabilitatea regiunii Asia-Pacific, pe de altă parte. Yoshida 
Shigeru dirijează şi simbolizează totodată această nouă 
emergenţă a Japoniei ca putere internaţională. Provenind 
din mediile conservatoare interbelice, diplomat ostil 
războiului din Pacific, el ocupă postul de prim ministru 
aproape fără întrerupere, începând cu mai 1946, în cali- 
tatea de şef al Partidului Liberal. Fără a respinge schim- 
bările aduse de ocupaţie, el le integrează în continuitatea 
istoriei naţionale. 

Ocupaţia a ridicat două mari probleme. Mai întâi, în ce 
măsură reformele adoptate imediat după război au fost 
impuse de Statele Unite? Au fost ele considerate ca un 
moment de ruptură de către japonezi? Cu excepţia diso- 
luţiei armatei şi marinei, consecinţă directă a înfrângerii, 
administraţia japoneză pregătise proiecte de reformă în 
numeroase domenii înainte de război şi în timpul acestuia. 

Or, autorităţile de ocupaţie au guvernat Japonia prin inter- 
mediul acestei administrații civile din rândurile căreia mai 
puţin de 1 % au fost afectaţi de procesul de epurare (faţă 
de 16 % din personalul politic şi 80 % dintre militarii de 
carieră). Alt argument în favoarea originii endogene a re- 
formelor: primirea lor favorabilă de către ţărani şi muncitori 
şi, în general, atitudinea cooperantă a japonezilor cu ocu- 
pantul american. Se impune, deci, un studiu amănunţit al 
proiectelor de reformă şi al aplicării lor. Rezultă, astfel, că 
presiunea Statelor Unite a radicalizat proiecte mai vechi. 
Nici reforma agrară, nici descentralizarea, nici definirea lui 
Tenno ca simbol nu ar fi fost de conceput fără o constrân- 
gere din afară. Primirea favorabilă pe care masele popu- 
lare au făcut-o transformărilor sociale nu dovedeşte că 
elitele ar fi consimţit singure să procedeze la o largă re- 
distribuire a bogățiilor şi puterii. 

Cealaltă mare problemă priveşte tendinţa conserva- 
toare care se impune în faza finală a ocupaţiei. Nu este 
vorba de o reîntoarcere la valorile dinainte de război, 
deoarece pacifismul ocupă acum o poziţie centrală, iar 
apelul la expansiune economică face un loc important 
eticii individualiste. Situată în perioada 1947-1950, schim- 
barea de orientare este, totuşi, evidentă. În politică şi în 
afaceri, elitele date recent la o parte reapar la suprafață. 
O adevărată schimbare are loc în atitudinea autorităţilor 
de ocupaţie, al căror rol poate părea şi în acest caz la fel 
de important ca şi anterior în realizarea reformelor. În fe- 
bruarie 1947, ele interzic o grevă generală, iar în 1950 or- 
donă excluderea comuniştilor din întreg sectorul public. 
Cu toate acestea, importanţa unor astfel de presiuni din 
exterior este mai ales punctuală. Renaşterea durabilă a 
unei Japonii conservatoare este asigurată de îmburghe- 
zirea societăţii, mai întâi în mediul rural, unde ţăranii sunt 

transformați în proprietari de reforma agrară, apoi la 
oraşe, graţie procesului de reconstrucţie economică. 
Noua Japonie, departe de a se întoarce cu nostalgie spre 
trecut, asociază comportamentelor tradiționale o dorinţă 
durabilă de consens şi de îmbogăţire. 


II. Un nou statut de mare putere 


S-a reproşat la un moment dat Japoniei că fuge de res- 
ponsabilităţile ce decurg din statutul său de putere inter- 
naţională şi că recurge la o autolimitare politică şi militară 
cu scopul de a evita confruntările ce ar putea deveni peri- 
culoase pentru expansiunea sa economică pe pieţe străi- 
ne. Plafonarea cheltuielilor destinate apărării naţionale la 
1% din PIB (acesta fiind însă în puternică expansiune) 
eliberează fonduri care devin instrumente ale imperialis- 
mului economic. Este vorba, cu acelaşi scop al modificării 
statu quo-ului internaţional în favoarea Japoniei, de o in- 
versare a priorităţilor definite la începutul erei Meiji. Cu- 
vintele de ordine „tară bogată, armată puternică” condu- 
seseră întotdeauna, în ciuda „diplomaţiei economice” din 
anii 1920-1930, la o subordonare a producţiei faţă de in- 
strumentul militar. 

In timpul ocupaţiei şi după aceea, Japonia nu are de 
ales: numai dezvoltarea economică este posibilă. Nu are 
alte mijloace de expansiune şi este înconjurată de naţio- 
nalisme suspicioase. Rămâne de ales între mai multe 
tipuri de economie şi mai multe concepţii despre politica 
externă, mereu, însă, în limitele primatului producţiei şi al 
schimburilor. În 1952, opinia publică japoneză este încă 
tentată de mai multe căi de dezvoltare. Moştenirea pe- 
rioadei războiului va sfârşi prin a da prioritate industriei 

grele şi progresului tehnologic. Inutilă în caz de conflict, 
formarea în număr mare a oamenilor de ştiinţă este, în 
schimb, decisivă pentru perioadele de pace. Societatea 
japoneză devine astfel capabilă să utilizeze cu eficacitate 
toate circumstanţele favorabile: liberul acces la materii 
prime, la descoperirile ştiinţifice făcute în străinătate, des- 
chiderea, fără reciprocitate, a pieţelor externe pentru ex- 
porturi, o rată de schimb avantajoasă. Ulterior, alte combi- 
naţii de mijloace economice îşi fac apariţia şi se dezvoltă 
şi alte direcţii de dezvoltare industrială, fără însă ca 
aceasta să afecteze linia de conduită deja stabilită. 

În politica externă, singura alternativă la alianţa cu 
Statele Unite era neutralitatea totală, care beneficia în 
rândurile opiniei japoneze de o puternică susţinere până 
către 1965. Ulterior, slăbirea Statelor Unite şi succesele 
lente, dar continue, ale diplomaţiei japoneze au înlăturat 
această alternativă, cu excepţia perioadelor electorale. 
Alianţa, foarte inegală la începuturile ei, a apărut ca fiind 
din ce în ce mai favorabilă Japoniei, care a putut relua 
relaţiile cu vecinii ei asiatici, Coreea şi China, a reluat în 
posesie unele arhipelaguri periferice (Bonin, Ryu Kyu), a 
fost primită în toate instituţiile internaţionale, şi-a moderni- 
zat forța de autoapărare şi a reechilibrat tratatul de secu- 
ritate din 1952. Toate acestea au însemnat transformarea 
constrângerilor în opţiuni libere, puse în serviciul unui 
statut de mare putere. 


III. Noul consens: mitul clasei de mijloc 


În 1958, 72% dintre japonezi declară că aparţin clasei de 
miiloc. Zece ani mai târziu, proporţia urcă la 90%, iar această 
opinie variază puţin de atunci încoace. Acest procentaj enorm 

face din societate un ansamblu omogen şi este suficient pentru 
a marginaliza atât bogăţia, cât şi sărăcia, pe care le ataşează 
unor minorităţi puţin semnificative. Identificându-se cu o cuprin- 
zătoare clasă de mijloc, japonezii pretind că formează o soci- 
etate fără clase, încadrată de grupuri extreme, care nu fac decât 
să sublinieze realitatea acestei situaţii. Este cu adevărat vorba 
despre un nou consens care îl înlocuieşte pe cel exprimat de 
conceptul de stat-familie. În fapt, dacă acest sentiment unitar nu 
implică şi o identitate de opinii în toate domeniile, el exprimă, cel 
puţin atunci când este vorba despre condiţiile de viaţă şi despre 
formele de muncă ce le generează, o satisfacţie împărtăşită: trei 
decenii după înfrângere, către 1975, starea lor materială este 
acceptată de 80% dintre japonezii liberali şi conservatori, dar şi 
de 75% dintre alegătorii care susţin partidele socialiste şi chiar 
de către 65% dintre cei care se declară comunişti. 

Este acceptat faptul că această omogenitate e doar relativă, 
deoarece, prin chiar situaţia celor care se integrează ei, clasa 
de mijloc se împarte în stratul inferior, cel median şi cel superior. 
Studii mai amănunțite, care iau în considerare inegala stabilitate 
a locurilor de muncă, diferenţele de remuneratie, discriminările 
între bărbaţi şi femei pe piaţa muncii, pot scoate în evidenţă fap- 
tul că accentul ar trebui pus mai degrabă pe diferenţele sociale. 
Cu toate acestea, dacă este adevărat că mitul este uneori 
dezminţit de realitate, el exercită, totodată, o dublă funcţie egali- 
zatoare în sânul societăţii japoneze. Pe de o parte pentru că in- 
tegrarea în clasa mijlocie este adesea trăită ca o posibilitate de 
promovare socială, ca o promisiune de viitor, dar şi ca stare pre- 
zentă, visul corectând astfel inegalităţile reale. Pe de altă parte, 
acceptarea mitului incită pe japonezi la comportamente — în 
domeniul economic ca producători, cumpărători şi deținători de 
depozite bancare, în privinţa educaţiei ca aspiranti la obţinerea 
diferitelor diplome — care fasonează, la rândul lor, realitatea so- 
cială în sensul unei apropieri a condiţiilor de viaţă. 

Clasa de mijloc este egalitară şi dinamică deopotrivă. Reduce- 
rea inegalităţii de venituri este o condiţie care influenţează asupra 
formării sale. Tot o astfel de condiţie este însă şi posibilitatea 

lăsată îmbogăţirii, accesului la proprietate. În Japonia contem- 
porană, răspunde cel mai bine acestor exigenţe salariatul care 
are cel puţin bacalaureatul, locuieşte într-un oraş, lucrează cu 
contract nedeterminat într-o întreprindere sau în administraţie. 
El devine tot mai mult personajul central al mitului (de la 18 la 
33 de milioane între 1955 şi 1970), alcătuind astfel, chiar dacă 
numeroase cazuri se îndepărtează de tipul ideal, o nouă clasă 
de mijloc, în contrast cu cea veche, formată din producători in- 
dependenţi, țărani proprietari, artizani, negustori. Printre dife- 
ritele cauze ale disparităţilor în venituri persistă mult timp cea 
datorată discriminării la adresa femeilor; în schimb, începând cu 
deceniul 1960—1970, atunci când oferta de forță de muncă în- 
cepe să depăşească cererea, o creştere mai rapidă a remu- 
neraţiilor în micile întreprinderi atenuează decalajele de sala- 
rizare care afectau mai înainte personalul acestora. Diferenţele 
salariale rezultate din deosebirile de vechime au fost şi ele re- 
duse, însă cum ele nu afectează egalitatea şanselor, nu aduc 
oricum atingere coerenţei societăţii. Aceasta din urmă este, 
însă, întărită de creşterea generală a veniturilor atunci când, în 
paralel cu creşterea economică ridicată, japonezii, în ansamblu, 
se dezinteresează de o egalitate întru sărăcie. Salariile sunt cu 
atât mai ridicate cu cât preţurile produselor de bază cresc puţin 
de-a lungul acestei perioade. Pentru ţăranii proprietari, inte- 
grarea în clasa mijlocie rezultă nu doar din efectele reformei 
agrare, ci şi din creşterea considerabilă a preţurilor terenurilor şi 
din intervenţia statului în fixarea preţului orezului, atât în benefi- 
ciul producătorului, cât şi în cel al consumatorului (pierderea fi- 
ind suportată de bugetul public). 

Condiţiile unei conştiinţe difuze de apartenenţă la clasa de 
mijloc sunt realizate, în aspectele lor cantitative — împărţirea şi 
creşterea veniturilor —, între 1955 şi 1970. Dar comporta- 
mentele care decurg de aici au un efect masiv şi persistent 
asupra organizării sociale, creşterii economice, învăţământului. 

Intreprinderea sau kaisha poartă marca acestor transformări. 
Puterea sa de integrare, inspirată de modelul secular al IE şi 
adaptată unei strategii contemporane de supravieţuire, 

urmăreşte, în mod conştient, ştergerea consecinţelor negative 
ale clivajelor ierarhice. Dacă rezultă o relativă izolare a persona- 
lului în raport cu mediul social, distanţele pe verticală, pe care le 
generează, fiind mai puţin evidente decât cele pe orizontală, 
kaisha este, totuşi, cu adevărat, o micro-societate în care este 
produsă clasa de mijloc ce formează, la scara Japoniei, un 
mediu în care concurenţa şi identificarea coexistă. 

In ceea ce priveşte cumpărarea de bunuri de folosinţă în- 
delungată (la început televizor, maşină de spălat şi frigider, apoi 
aparat de aer condiţionat şi automobil) şi a nivelului economiilor, 
de două ori mai ridicat (20% în 1970) decât în 1934-1936, 
aceştia sunt factori decisivi pentru piaţa internă şi pentru fi- 
nanţarea întreprinderilor, constituind, în acelaşi timp, axele 
politicii economice a familiilor şi traducând, totodată, voinţa lor 
de a participa la un stil de viaţă înstărit şi omogen, de a-şi con- 
solida poziţia socială, mai ales prin accesul la proprietatea imo- 
biliară urbană. 

Aceeaşi strategie îi determină pe copii să se angajeze în 
studii de lungă durată (în 1976, 92% dintre tineri frecventează 
liceul, iar 38% intră în învăţământul superior), cu atât mai mult 
cu cât eficacitatea socială a diplomei este ridicată în Japonia, 
unde întreprinderile îşi recrutează personalul la sfârşitul şcola- 
rităţii. Diploma universitară este, însă, în acelaşi timp, o marcă 
a apartenenţei la burghezie şi o dovadă a capacităţilor intelec- 
tuale. Hiperselectivă (pe baza cunoştinţelor mai degrabă decât 
a talentului) în câteva zeci de instituţii, deschisă accesului 
maselor în alte câteva zeci, bazată pe un dozaj variabil de bani 
şi de calităţi personale, lumea universitară japoneză grupează 
nivele de studii foarte diferite. Ea oferă naţiunii cadrele şi 
cercetătorii indispensabili locului ei în lume. Poartă, însă, şi am- 
prenta clasei de mijloc, evitând un sentiment de frustrare în rân- 
dul majorităţii pe care selecţia o menţine în afara elitei. Ba- 
nalizarea diplomelor contribuie la pacea socială. Dacă valoarea 
lor este inegală, această inegalitate este acceptabilă. 

De patru decenii, mitul clasei de mijloc ocupă o poziţie cen- 
trală în succesul Japoniei. El adăposteşte un ansamblu de 

cauze şi de consecinţe ale acestui succes, o sumă de sinteze 
reuşite: între nevoia de stabilitate şi dorinţa de promovare, între 
îmbogățirea de astăzi a unora şi şansele oferite altora în viitor, 
între interesul personal şi cel al colectivităţilor. Subordonând in- 
dividul familiei, pe aceasta comunităţii, pe aceasta din urmă lui 
Tenno, vechiul consens implica o cascadă de sacrificii. Noul con- 
sens deschide calea către o posibilă simultaneitate a profiturilor. 

Bazat pe pluralism şi pe stabilitate, sistemul politic poartă şi 
el marca acestor echilibre. 


IV. O democraţie dominată de un partid 


Atât în regimurile parlamentare, cât şi în cele prezi- 
denţiale, alternanţa la putere este un semn de democraţie. 
Japonia face excepţie. Partidul Liberal Democrat (jiyu- 
minshu-to) a deţinut aici puterea încă de la formarea sa, 
în 1955, până în 1993. Stabilitatea guvernamentală este 
însă şi mai impresionantă dacă ţinem cont de faptul că, în 
timpul deceniului precedent formării sale, cele două for- 
maţiuni care au dat naştere acestui partid dominant au 
fost întotdeauna majoritare, luate împreună, ca număr de 
voturi şi de locuri obţinute în parlament şi că numai rivali- 
tatea dintre ele a putut da impresia unei alternante la pute- 
re. Această fidelitate obstinată faţă de forţele conserva- 
toare pare să fi mers contra curentului unei evoluţii mar- 
cate atât de reformele instituţionale din perioada ocupa- 
tiei, cât şi de dezvoltarea muncii salariate, de concen- 
trarea populaţiei în marile oraşe şi de creşterea generală 
a nivelului de educaţie, schimbări a priori favorabile unei 
autonomizări crescânde a individului-alegător faţă de origi- 
nile sale comunitare. Trebuie, deci, să înțelegem cum a 
putut acest ansamblu de schimbări sociale care deschidea 

calea alternanţei la putere să conducă, totuşi, la o stabilitate 
indiscutabilă şi la o suită de eşecuri ale curentului socialist. 

In cadrul regimului cenzitar, apoi a votului universal, 
electoratul japonez s-a constituit înainte de război în tra- 
diţia democraţiei clientelare. Alesul este un factor de sin- 
teză: el adună donațiile în bani, recoltează voturi, apără 
interesele private în faţa administraţiei publice şi asigură 
toate aceste funcțiuni cu atât mai bine cu cât este mai 
apropiat de deţinătorii puterii. Un partid guvernamental 
este deci sigur că va obţine majoritatea. Singurele gu- 
verne dezavuate de electorat (Kioura în 1924, Hayashi în 
1937) îşi datorează eşecul unei ostilităţi declarate faţă de 
toate partidele, deci față de clientelism. Alternanţa, în 
afara ultimului caz, este fie rezultatul intervenţiei numeroa- 
selor forțe extraparlamentare prevăzute în constituţia poli- 
centrică a epocii Meiji, fie lipsei de unitate din interiorul gu- 
vernului şi a alunecării diferitelor facţiuni de la un partid 
conservator la altul. Reformele de după război (abolirea 
forţelor armate, a marinei, a Consiliului privat, a nobilimii) 
au înlăturat, însă, prima dintre posibilităţi. Reunirea, în 
1955, într-un singur partid, a tuturor facţiunilor liberale şi 
democrate a pus capăt celei de a doua. Cu toate acestea, 
dacă schimbările au privilegiat în mod paradoxal o ten- 
dinţă moştenită din trecut, acest lucru se datorează faptu- 
lui că partidul dominant a reuşit să reconstituie în cadrul di- 
namicii societăţi urbane formele de încadrare comunitară pe 
care se baza clientelismul. „Asociaţiile de sprijin” (koen-kai) 
constituite în jurul persoanei unui ales ignoră în mare 
măsură partidul căruia acesta îi aparţine. 

Insă tradiţia întărită, în mod paradoxal, de reforme nu 
explică totul. La indiferența ideologică pe care o implică se 
adaugă aprobarea politică foarte directă a succeselor 
obţinute timp de trei decenii de conservatori. Acest lucru 

se poate vedea din alegerile locale pentru desemnarea 
guvernatorilor şi primarilor, care au dus adesea la victoria 
unui candidat al opoziţiei, deci la un transfer de fidelitate, 
atenuat, este adevărat, de interdicţia cumulării mandate- 
lor, care împiedică în acest caz pe aleşii la scară naţională 
să candideze. Deloc lipsit de capacitate critică, electoratul 
japonez subliniază totodată, prin preferința neîntreruptă 
pe care a arătat-o pentru Partidul Liberal Democrat, slăbi- 
ciunea intrinsecă a opoziţiei. Dacă divizarea în facţiuni 
întăreşte partidul guvernamental prin caracterul său apo- 
litic, diviziunile ideologice care străbat curentul socialist au 
produs, dimpotrivă, un efect negativ. Partidul Comunist şi 
Komeito (de inspiraţie budistă) şi-au găsit stabilitatea, dar 
şi limitele; încadrând zonele marginale ale clasei de mijloc. 

In Japonia celei de a doua jumătăţi a secolului XX, suc- 
cesul absoarbe evenimentele în continuitate. Atunci când 
se produc, schimbările întăresc stabilitatea. Nu au avut loc 
rupturi interne. Puterea curentului liberal-conservator, 
conştiinţa japonezilor că alcătuiesc o vastă clasă de mij- 
loc, subordonarea politicii externe imperativelor expansiu- 
nii economice formează un ansamblu care pare să aibă şi 
în continuare un viitor. 


V. Sfârșitul sau prelungirea secolului XX? 


Între 1990 şi 1994*, numeroase au fost semnele schim- 
bării — sfârşitul războiului rece, dezagrerarea URSS, 
criza societăţilor industriale şi şomajul, intrarea în opoziţie 


* Referirile autorului la Japonia contemporană se opresc la acest 
an 1994, când şi-a revăzut lucrarea în vederea publicării celei de a 6-a 
ediţii, după care s-a realizat şi versiunea de faţă, în limba română. 
(Nota editurii) 

a Partidului Liberal Democrat ca urmare a pierderii 
alegerilor din 18 iulie 1993 — care, dacă nu lasă să se în- 
trevadă o oprire în şirul succeselor Japoniei, indică, totuşi, 
că bazele puterii sale sunt afectate şi că o adaptare se im- 
pune. Înscriindu-se pe o durată deja lungă, reuşita 
Japoniei apare, într-adevăr, ca produsul unui ansamblu 
stabil de condiţii interne — modelul japonez — şi externe, 
deci a ceea ce am putea numi un sistem care, fără să 
împiedice crizele parţiale, nu a cunoscut niciodată o rup- 
tură globală. Ce s-a întâmplat, însă, după 1990? 

In interior, în ciuda şomajului — 3 % din populaţia ac- 
tivă şi o ameninţare pentru tinerii deținători de diplome — 
este oare rezonabil să vorbim deja despre sfârşitul mode- 
lului economic? Pierderea puterii de către un PLD obişnuit 
de-a lungul mai multor decenii să guverneze indică, oare, 
mai mult decât o simplă restructurare a elitelor politice, 
căci electoratul japonez rămâne totuşi fidel conservato- 
rilor, divizați acum în partide — ca înainte de 1955 — şi nu 
doar în facţiuni? O adevărată ruptură nu poate veni decât 
din direcţia situaţiei militare, adică din exterior. Dacă într-o 
Asie Orientală mereu agitată din punct de vedere politic 
Statele Unite vor înceta să apară ca protecţia ultimă, iar 
Japonia decide să se doteze cu arme nucleare în cazul în 
care se va simţi ameninţată de vecinătatea Chinei, a 
Coreei şi a Rusiei, atunci şi numai atunci va lua sfârşit o 
situaţie neschimbată de o jumătate de secol. 

